# Инжил

Институт перевода Библии

## Инжил: Лука


Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru


Институт перевода Библии


Институт перевода Библии, 101000 Москва, Главпочтамт, а/я 360


ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

## ХьхьичӀмахъ


ХьхьичӀмахъ


Ххирасса буккулт!

Зул хьхьичӀ бур Мубараксса Инжил.

Инжилдануву буссар Эса МасихӀнал Ххарисса Хавар.

Инжилданул хьхьичӀми мукьва луттираву бувсун буссар Эса МасихӀ ниттил аврия, Ганал буслай ивкӀсса вяъза-насихӀатрая, Ганал бивкӀулия ва утта уккавриясса Ххарисса Хавар. МасихӀнаясса «Ххарисса хавар» чивчуссар Ганайн дакӀ тӀайласса инсантурал: Маттейл, Марклул, Лукал ва ЮхӀаннал. Ми луттирду хъанахъиссар Инжилданул вирдакӀну. Миннуву балжину ккаккан увну уссар Заннал язи увгьусса МасихӀ, Тавратраву, Забурдануву ва Идавстурал Луттираву Мунаяту бувсун бивкӀмур щаллу хьушиврийнгу хъарну. Вай луттирдаву чивчусса Эса МасихӀнал вяъза-насихӀатрал буккултран тӀайлану чӀалачӀи буллалиссар Заннал ва инсаннал дянив цукунсса дахӀаву дуссарив.

Вайннул хъирив буссар «Эса МасихӀнал вакилтурал ишру» тӀисса лу. Муниву бувсун буссар Эса МасихӀнаясса Ххарисса Хавар Ганайн вих хьусса инсатурайхчӀин дунияллийх ппив шаврия.

Ва изданиялул ахирданийгу буссар «БучӀантӀимуниясса лу». Муниву бувсун буссар дунияллул тарихрал ахир шаврия, Заннал дивандалия ва Цайнма вихми инсантурахлусса махъра-махъсса талатавриву Зал ххув хьунтӀишиврия.

Авторная, чивчусса кӀанттуя ва чӀумуясса информация лякъинтӀиссар гьарца луттирал хьхьичӀмукъуву.

Инжил чивчуну бивкӀссар бухзаманнул грек мазрай, амма 20-ра аьсрулул лахъишиврий Лу дунияллул ттуршвахъул мазурдийн таржума бувссар. Цавай Инжилданул луттирду лакку мазрайнгу таржума бувссар. Бивщуссар укунсса луттирду:

«Марклул бувсъсса Эса МасихӀнаясса Ххарисса Хавар» (1996 ш.);
«Лукал Эса МасихӀная чивчусса Ххарисса Хавар» (2002 ш., цӀунилгу бивщуссар 2012 ш. ва 2019 ш.);
«Маттейл бувсъсса Ххарисса Хавар» (2016 ш.);
«Эса МасихӀнал вакилтурал ишру» (2019 ш.).

«Марклул бувсъсса Эса МасихӀнаясса Ххарисса Хавар» бувксса чӀумуя (1996 г.) шийнмай текст тӀайлану таржума бансса ва Инжилданул аькьилшиву ва ххуйшиву ккаккан дансса хӀарачат ва бюхъурду таржумалул группалуву гьарца цӀусса изданиелущал магьир хъанай бивкӀссар. Цаппара терминну, инсантурал цӀарду аьщуйн щуну дулаву ва цаймигу затру там дуллай бивкӀссар. Утти вай цинявппа луттирдал ялтту буккавугу дурну, вай цачӀу бишлашиссар.

Текстру буссар парчрайх бавчӀуну, ми парчран мяъна хӀисав дурсса цанналусса цӀардугу дирзун. Тунтсса шрифтрай дуллусса бутӀрал цӀарду цивува аслийсса текстраву дакъассар, ми дуллуссар буккун текстрал мяъна лаласаву бигьа хьуншиврул.

Ккалаккиманан кумагран текстрал таржумалуву культуралийн ва тарихрайн дагьайсса информация дусса, лажиндарал лув ларсъсса бувчӀин бавурттугу дуссар.

Луттирал ахирданий дуллуну дуссар личӀи-личӀисса ялун ххи бавурттугу:

текстравусса яла агьамми терминну дурчӀин дуллалисса глоссарий;
мяъна дурчӀавриву захӀматшивуртту дусса лакку мукъурттил сияхӀ;
грек мазрайсса канихчичрурдаву личӀисса куццуй буллусса кӀанттурду;
картарду.

Му бакъасса, текстраву бюхъайссар хьуна бакьин цаппара символлугу. Цаппара мукъурттил ахирданийсса латӀин хӀарпирал (…ª) ккаккан буллалиссар, лажиндарал лув лавсун, бувчӀин буллалими махъру. ЦӀуку бивхьуну (…*) ккаккан бувну буссар мяъна кӀул давриву захӀматшивуртту хьуна даркьуми махъру, миннух цанна хасъсса сияхӀраву бурганшиврул. Ва лишан (…) дуссар глоссарийраву мяъна аьч дуллалисса мукъурттичӀа. Курсиврайну личӀи бувну буссар Тавратрава, Забурданува ва Идавстурал Луттиравасса цитатартту. Таврат, Забур ва Идавстурал Лу цалсса уттигу лакку мазрайн таржума бувну бакъассар.

Мукунна текстраву хьуна дакьинтӀиссар кутӀа дурсса луттирдал цала цӀарду:

Мт. – Эса МасихӀная Маттейл чивчусса Ххарисса Хавар
Мк. – Эса МасихӀная Марклул чивчусса Ххарисса Хавар
Лк. – Эса МасихӀная Лукал чивчусса Ххарисса Хавар
ЮхӀ. – Эса МасихӀная ЮхӀаннал чивчусса Ххарисса Хавар
Иш. – Эса МасихӀнал вакилтурал ишру
БучӀ. – БучӀантӀимуниясса лу

Мукунма двоеточиелул хьхьичӀ ва хъирив цифрарду хьуна бакьинтӀиссар. Масала, Лк. 3:23-38, шикку цифра 3 – бутӀул номерди, 23-38 – аятирттал номердур.

Ва издание дуссар электрон форматрай Мубараксса Луттирду таржума баврил Институтрал сайтрайгу (www.ibt.org.ru).

Мубараксса Луттирду таржума баврил Институтрал барчаллагь тӀутӀиссар таржумачитурахь, редактортурахь ва лакку мазрайсса Инжилданул уттимур издание хӀадур дангу, лу ита бакьингу кумаг бувминнахь циняннахь.

Мубараксса Луттирду таржума баврил Институт

## Лука

### Лука

Лука


ХьхьичӀмахъ

[1]

[2]

[3]

[4]

[5]

[6]

[7]

[8]

[9]

[10]

[11]

[12]

[13]

[14]

[15]

[16]

[17]

[18]

[19]

[20]

[21]

[22]

[23]

[24]


### ХьхьичӀмахъ


Эса МасихӀная Лукал чивчусса Ххарисса Хавар


ХьхьичӀмахъ

ЧчянияцӀа нанисса элмулул традициялул тасттикь буллай бур Эса МасихӀнаясса шамилчинмур хавар Лука тӀисса адиминал чивчушиву. Лука цувагу ивкӀун ур Эса МасихӀнал Павел тӀима вакилнал дакӀ тӀайласса дус ва ххуллул гьалмахчу. Пиша хӀисавну, Лука хӀакин ивкӀун ур, мунияту цала луттиравугу ганал хъунмур къулагъас дуллай ур мяйжансса иширттах, мяълумсса информациялух. Цува грек унугу, амма, цала халкьуннал щялусса залталгу кьабивтун, Эса МасихӀнайхчӀин ХӀакьсса Заннайн иман дишаврил ва ххассалшаврил ххуллийн увкӀун ур. Муниятугу Лукал хъунмасса хӀарачат бувну бур Эса МасихӀнал оьрмулуву хъанай бивкӀмур, Му ивчӀаву ва утта уккаву цанма ккавкминнахь цӀухху-бусу бувну, миннуяту, цува куна, цивппа ягьудитал бакъанугу, Эса МасихӀнал хъирив бавчусса буккултрахь бусан. Ва лу Лукал чивчуну бур жула эралуяр хьхьичӀсса 1-мур векрал 50–75-ку шиннардил аралуву.

Эсал оьрму Лука бахӀлай ур та заманнай хъанай бивкӀсса тарихийсса иширттацӀун. Мукун Эса МасихӀнал хъирив наниминнан мунал ккаккан бувну бур цала имандалул гьанурду цӀакьсса, тарихрайн хъарсса бушиву.

Лука ца цамургу, «Эсал МасихӀнал вакилтурал ишру» тӀисса, Инжилданувун бухлахисса луттирал автор хъанай ур. Му луттираву бувсун бур, цува Эса Ссавруннайн лавсун махъ, МасихӀнайн вихсса жяматрал дуллай бивкӀмуния.

Вана «Эса МасихӀная Лукал чивчусса Ххарисса Хавар» тӀисса луттираву бумур кутӀану:

ХьхьичӀмахъ (1:1-4);
Эса МасихӀ аву ва Мунал МасихӀшиврул ххуллу байбишаву (1:5–4:13);
Эса МасихӀнал Галил билаятрай бувсса захӀматру: мюталимтал язи бугьаву, хӀикматру, мисаллу, насихӀатру (4:14–9:50);
Эса МасихӀнал Галил билаятраяту Ярусалимрайнсса ххуллий бувсса захӀматру: хӀикматру, мисаллу, мюталимтурансса насихӀатру (9:51–19:27);
Эса МасихӀнал Ярусалимрай бувсса махъва-махъсса захӀматру (19:28–21:38);
Эса МасихӀ ивчӀаву, уччаву ва утта уккаву (22:1–24:12);
Утта увксса Эса Цала вакилтуращал хьунаакьаву (24:13-53).

### 1


Хас баву

1-2ЖучӀава хьусса иширттая утти тамансса инсантал чичлан бивкӀунни. Миннал чичай гай ишру байбивхьусса куцгу цанма ккавксса, Заннал Махъ халкьуннахь буслайгу бивкӀсса инсантурал жунма кӀул бувсса куццуй. 3-4Мунин бувну, хӀурмат бусса Теофил, бакӀраяту байбивхьуну гьарзатрал хъирив лавсса ттунгу пикри хьунни, цаннил хъирив ца бивхьуну, гайннуяту вичӀан чичин, вихьва бувсун бивкӀмур хӀакьсса[†] бушиву вин хъиннува исват хьуншиврул[+].


Малаикнал ЯхӀъя антӀишиву бусаву

5Ягьудинал паччахӀ Гьиродлул[†] заманнай ивкӀун ур Абиал рувхӀанийтурал[*] кьюкьлуватусса ца Закарья тӀисса рувхӀаний. Закарьянал щарссагу Гьаруннул авладраятусса Элизабет тӀисса диркӀун дур[+]. 6Гай кӀиягу Заннайн дакӀ тӀайласса, КӀанал циняв амрурду ва тӀалавшинну даврий даччин къадурну, кьянкьану бавцӀусса инсантал бивкӀун бур. 7Гайннал оьрчӀ къабивкӀун бур: Элизабет оьрчӀбакъу диркӀун дур, ххишалдаран, гай хъунив хьунугу бивкӀун бур.

8-9Ца ххуллух Заннайн эбадат дуллан Закарьянайнгу, гайми Абиал кьюкьлулминнайнгу яржа бивну бур. Эбадат даврил низамрай, Заннал Къатлуву[†] тӀааьнсса кьанкь дичин аьркинну диркӀун дур. Му даву данма, кӀунурду бивчуну, кӀул айсса ивкӀун ур. Га ххуллух кӀуну Закарьянал бувккун бивкӀун бур.

10Увххун ур Закарья Заннал Къатлувун. Халкь тӀурча, Заннал Къатлувун къабувххун, хӀаятравува дуаьрду дуллай бивкӀун бур. 11Му чӀумал Закарьянан тӀааьнсса кьанкь дичай кӀанттул урчӀа чулух авцӀуну ххал хьуну ур Заннал малаик. 12Га ккавккун, ццах куну, Закарьянавун нигь дагьну дур. 13Малаикнал ганахь увкуну бур:

– Закарья, нигьа маусара, вил дуаьрду Заннан бавссар: вил щарсса Элизабетлул вин арс антӀиссар, ганан цӀа ЯхӀъя[†] диза[+]. 14Га увну, ина хъинну ххари хьунтӀиссара, чӀявусса цаймигу ххари хьунтӀиссар. 15Ганал даража Залуннал хъинну лавай бантӀиссар, ганал тачӀав хӀангу къахӀачӀавантӀиссар, ниттил лякьлуву унува, ганаву Заннал Цала РухӀираяту дишинтӀиссар[+]. 16Исраэлная чӀявусса ганал кӀура баен бантӀиссар гайннал Заллу-ЗанначӀан. 17Ппухълу оьрчӀащал бавкьуну бикӀаншиврул, Заннайн мютӀи бакъами тӀайласса ххуллийх бачин баншиврул, Заллу кьамул ан хӀадурсса халкь хӀадур баншиврул, га, илчи куна, Залуннал хьхьичӀ ачинтӀиссар, Илияс идавсил куннасса кьудратгу, рухӀгу дуну[+].

18Закарьянал малаикнахь увкуну бур:

– Му хьун бюхъайсса ишрив? На хъунав хьуну урахха, ттул щарссагу дугьара хьуну дур.

19– На Заннал ЦачӀана гъан увсса Жабраилла, Занналла вихь ва ххарисса хавар[†] бусан тӀайлагу увксса, – жаваб дуллуну дур малаикнал. – 20ЧӀун дучӀайхту, на увкумур бартлагантӀиссар. Ттуйн вих къавхьунутӀий, ина, маз хъамабивтун, ттул махъру тӀайла бацӀаннин гъалгъа тӀун къахъанай личӀантӀиссара.

21Халкь тӀурча, Закарьянах ялугьлай, га Заннал Къатлуву циван аглан хьурвав тӀий, махӀаттал хъанай бивкӀун бур. 22Уккайхту, га гъалгъа тӀун къахъанай ивкӀун ур. Инсантурангу бувчӀуну бур, Заннал Къатлуву ганан хӀикмат[†] ккаркшиву. Закарья, гайннайн ишанну дуллай, маз бувхӀуну ивкӀун ур.

23Цайва буржлувсса эбадат дайсса гьантри къуртал хьувкун, Закарья шавай занахьуну ур. 24-25Хъунма хӀал къалавгун, ганал щарсса Элизабетлул лякьлуву оьрчӀ хьуну бур, гарив му инсантурая кьюлтӀ буллай, ххюва зуруй кьатӀув къадуклай диркӀун дур. «Ва Заннал ишри, инсантурал дянив на кьюкьаллараяту ххассал дансса», – увкуну бур ганил.


Малаикнал Эса антӀишиву бусаву

26-27Ряхва барз къалавгун, Заннал ликкан увну ур Жабраил малаик Галил билаятраятусса Назарат шяравун, Мариям тӀисса душничӀан. Га душ буцин куну бивкӀун бур Юсуп тӀисса адиминан. Юсуп ивкӀун ур Ягьудинал паччахӀ Давудлул[†] авладраятусса[+].

28ГаничӀан увкӀун, малаикнал увкуну бур:

– Бивзрав, Заннаяту барачат ливкмур! Заллу вищал уссар.

29Мариям, ташвиш бувккун, гай мукъурттил мяъна ци дурвав тӀий, пикрирдавун багьну бур.

30– Нигьа мабусара, Мариям, – увкуну бур малаикнал ганихь, – вийн Заннаяту барачат ливкссар. 31Лякьлуву оьрчӀ хьуну, ина Арс антӀиссар, Ганан цӀагу Эса диза[+]. 32Ганахь хъуннасса кьудрат дикӀантӀиссар, Ганайн Ялувсса Заннал Арс[†] учавантӀиссар. Заллу-Заннал Ганахьхьун хъунбутта Давудлул[†] паччахӀшиву дулунтӀиссар[+]. 33Якьувлуя[†] бивзсса миллатрал паччахӀшиву Ганал абадул абадлий дуллантӀиссар, Ганал ПаччахӀлугърал ахиргу къадикӀантӀиссар[+].

34– Му цукун хьун бюхъайссар? – увкуну бур Мариямлул малаикнахь. – На ттигу щар къавхьурахха.

35Малаикнал укунсса жаваб дуллуну дур:

– Вий Заннал РухӀ ликкантӀиссар, Бюхттулманал кьудратгу вий дацӀантӀиссар. Мунийн бувну, вин увсса мубараксса оьрчӀайн Заннал Арс[†] учавантӀиссар[+]. 36Вана виннагу гъансса оьрчӀбакъур тӀисса Элизабетгума хъуннар хьуну махъ, лякьлуву оьрчӀ хьуну, цӀана ряхва зурухь дур. Танин арс антӀий ур. 37Заннал увкусса гьарцагу махъ бартлагайссар[+].

38Микку Мариямлул увкуну бур:

– На Заннал лагъра[†]! Бартлагувча ина увкумур!

Малаикгу ганичӀату лавгун ур.


Мариям ЭлизабетлучӀан бучӀаву

39Гайва гьантрай Мариям ана-анаварну бавчуну бур Ягьудинал зунттавусса шагьрулийн. 40Закарьянал къатлувун бувххун, ганил Элизабетлухьхьун ссалам буллуну бур. 41Мариямлул ссалам баяйхту, Элизабетлул лякьлувусса оьрчӀ, тирх куну, сукку хьуну бур. Заннал РухӀирал гъалгъатӀи дурну, Элизабетлул лахъну увкуну бур Мариямлухь:

42– Аман, хъанниву ина Заннаяту барачат ливкмурдахха! Вил лякьлувусса оьрчӀгу Заннаяту барачат ливкмарихха! 43Ттула Залуннал нину ттучӀанна дучӀан лайкь хьуссарав на? 44Вил ссалам баяйхту, ттул лякьлувусса оьрчӀ ххарину сукку хъанан бивкӀуннихха. 45Залуннал увкусса махъ биттур хьунтӀишиврийн вих хьунутӀий, ина талихӀрайн буккантӀиссара.

46-47Мариямлул увкуну бур:
– Заллу бюхттул уллай дур ттул жангу, рухӀгу,
дакӀгу ххарину дур ттула Занная,
нава ххассал бувсса Бюхттулманая.
48КӀанал ккалли бувнна сан бакъасса на.
«ТалихӀрайн бувкмур», – тӀий, на бюхттул буллай
бикӀантӀиссар утти циняв абадлий,[+]
49укун хъун бувнутӀий на Гуж Ххиманал –
Ца акъа акъасса Хъунасса Заннал!
50КӀаная нигь дусса гьарнал наслулий
рахӀмугу бантӀиссар КӀанал абадлий.
51Цала кьудрат Заннал чӀалачӀи дунни,
дакӀру къудур хьуми циняв бас бувну.
52Гуж бусса паччахӀтал экьи ливчуну,
кьюкьин бувну бивкӀми лавай хьун бунни.
53Ккаши бухӀлай бивкӀми буччин бувунни,
хъус чӀярусса думи бачӀва гьан бунни.
54-55Ибрагьимлун[†], ганал агьлу-авладран[†]
абадлий цӀимилул чув хьунна куну,
жула буттахъахьхьун буллуну бивкӀ махъ
вана Заннал утти бацӀангу бувну,
дакӀнин ххира хьусса лагънаха[†] кунна,
Якьувлул[†] миллатрай аякьа дурну.

56ЭлизабетлучӀа сайки шанма барзгу бувну, Мариям шаппай бувкӀун бур.


Элизабетлул ЯхӀъя аву

57ОьрчӀ бан чӀун дирукун, Элизабетлун арс увну ур. 58Элизабетлуй Залуннал рахӀму-цӀими бувшиву бавну, чӀаххул ва гъан-маччами ганил ххаришиву кӀидачӀлай бивкӀун бур.

59Мяйлку кьини гай оьрчӀан ссуннат[†] бан бувкӀун бур. Ганан цала буттал цӀа, Закарья, дизан ччай бивкӀун бур. 60Амма ниттил увкуну бур:

– Юх, оьрчӀан цӀа ЯхӀъя дизантӀиссар.

61-62– Вил агьулданий мукунсса цӀа дусса цучӀав акъарихха, – куну, гай оьрчӀал буттайн, Закарьянайн, ишанну дуллан бивкӀун бур, оьрчӀан ци цӀа дизан ччай ура тӀий.

63Гъалгъа тӀун къабюхълай ухьувкун, ула дулара куну, ганал чивчуну бур: «Ванан цӀа ЯхӀъяри». Циняв махӀаттал хьуну бур. 64Гава лахӀзалий Закарья, маз итххявххун, Зал бюхттул уллай, гъалгъа тӀун ивкӀун ур.

65Закарьянал чӀаххуврайсса циняннавун нигь дагьну дур. Га ишираясса хавар Ягьудинал зунттавух ппив хьуну бур. 66Му хавар бавсса циняв, пикрирдавун багьну, цавува цивппа тӀий бивкӀун бур: «Ва оьрчӀая цу укканавав?» – тӀий, мяйжаннугу Залуннал кьудратрайну га увну ухьувкун.

67Микку оьрчӀал ппу Закарья Заннал РухӀирал виуцӀин увну, КӀанал Цала бияла[†] баян буллали увну ур:

68– Исраэлнал Заллу-Зал бюхттул хьувча,
КӀаналлича, увкӀун, Цала халкь тархъан бувсса!
69-71Жула душмантурая, жуйнма оьхӀалминная
жува ххассал банна куну, мубараксса идавстурайхчӀин[†]
аьвзал-заманнайва Цала буллуну бивкӀсса махъ КӀанал бацӀан бунни,
хъуннасса кьудратгу Цахьхьун дуллусса жува Ххассалбайма,
Давудлул авладраясса Цала ххирасса лагъ жуна гьан увну[+].
72КӀанал жула буттахъай рахӀму банна увкуссар,
дакӀний дитанна куссар гайннащал дурсса кьутӀи.
73-75Жула хъунбутта Ибрагьимлухь[†] Заннал хъа бувну бивкӀссар,
мурахас бан жува душмантурая,
щиятучӀав нигь дакъа жущава бюхъаншиврул,
жува сагъну буссаксса,
Цала хьхьичӀ дакӀ марцӀну, имандалий яхъанан.
76Виятугу, ттул оьрчӀ, Бюхттулссаманал идавс хьунтӀиссар,
ачинтӀий унутӀий ина жула Залуннал хьхьичӀ,
хӀадур буллай КӀанан жучӀансса ххуллу,[+]
77бувчӀингу буллай цала халкьуннан,
Зал гайннал бунагьирттал ялтту увчӀун,
гай ххассал хьунтӀишиву[+].
78РахӀму-цӀими бусса жула Заннал
жунна лахъантӀиссар ссавний чаннал нур.
79ЦӀанну ливчӀминначӀангу, бивкӀу гъанминначӀангу биянтӀиссар кӀа чани.
КӀа чанналли жунма ккаккан бантӀисса хӀалимшиврул ххуллу[+].

80ОьрчӀ хъуна хъанахъиссаксса, рухӀгу кьянкьа-кьурчӀи хъанай ивкӀун ур. Яла Исраэлнал хьхьичӀун укканнин, бачӀвасса чулданий[†] ялапар хъанан ивкӀун ур[+].

### 2


Эса МасихӀ ниттил аву


(Мт. 1:18-25)

1[•]Га ппурттуву Румуллал паччахӀ Августлул амру бувну бур щала паччахӀлугърай ялапар хъанахъисса инсантурал сияхӀ дан[+]. 2Му хьхьичӀра-хьхьичӀсса сияхӀ дуллалисса чӀумал Сириянал ялув румуллал ивтсса сардарну[†] Квириний ивкӀун ур. 3СияхӀрай цӀа чичин даншиврул, гьарца инсаннан цала-цала шагьрулийн гьан багьлай бивкӀун бур.

4Галилнавусса Назарат шяравату Ягьуди билаятрайн, Байт-ЛахӀим тӀисса Давудлул[†] шагьрулийн Юсупгу лавгун ур, гагу Давудлул[†] авладраясса ивкӀунтӀий[+]. 5СияхӀрай цӀа чичин дан ганал цащала бувцуну бур оьрчӀ лякьлувусса цала буцай душ Мариямгу.

6Гай Байт-ЛахӀимрай бунува, Мариямлун оьрчӀ бан чӀун дирну дур. 7Увну ур ганин ХьхьичӀоьрчӀ – Арс. Цулцугу увну, Га тӀулунттуву ивхьуну ур, гьантта бикӀай къатлуву гайннан кӀану къавхьунутӀий.


Малаиктурал хӀухчалтрахь Эса увшиву бусаву

8Га хьхьуну арх дакъасса кьанив яттичӀа гузатрай хӀухчалт бивкӀун бур. 9Цакуну гайнначӀан Заннал малаик ливккун, Залуннал нур гайннайн дагьну дур. Гай хъинну нигьа бувсун бур[+].

10– Нигьа мабусари, – увкуну бур малаикнал гайннахь, – на зучӀан циняв инсантал ххари бансса хавар лавсун увкӀра: 11хӀакьину[†] Давудлул шагьрулий увссар зу Ххассалбайма – МасихӀ[†][*], Заллу[+]. 12Зун Га укун увчӀинтӀиссар: Га зун лякъинтӀиссар, цулцугу увну, тӀулунттуву ивхьуну.

13Цакуну га малаикначӀан чӀявусса Ссавруннайсса малаиктал ливккун, Зал бюхттул уллан бивкӀун бур:[+]

14– Ссавруннайминналгу Зал бюхттул улланнав! Аьрщарай КӀа Цува рязи уллалиминнал дакӀурдивугу рахӀатшиву хьуннав![+]

15Малаиктал гичча Ссавруннайн занашайхту, хӀухчалт цаннахь ца тӀун бивкӀун бур:

– Бачияра, Байт-ЛахӀимрайн лавгун, Залуннал жунма баян бувсса ва ци иш бурив ххал баннуча.

16Лавгунгу бур гай анаварну, ххалгу хьуну бур Мариям ва Юсупгу, тӀулунттуву ивхьусса ОьрчӀгу. 17Га ккаккайхту, хӀухчалтрал бувсун бур малаикнал цахьва ОьрчӀая увкумур. 18ХӀухчалтрал бувсмур бавсса циняв хӀайран хьуну бур. 19Мариямлул тӀурча хӀухчалтрая цинма бавмур личӀлулну дакӀний бивтун бур[+]. 20Лавгун бур хӀухчалтгу махъунмай, цанма малаиктурая бавмур тасттикь хьунутӀий, Залгу бюхттул уллай, КӀанайн щукругу буллай.

21Мяйва гьантлува, оьрчӀан ссуннат[†] бан багьайсса чӀумал, Ганан дирзун дур ниттил лякьлуву хьуннин малаикнал дуллусса цӀа – Эса.


Эса Заннал Къатлувун уцаву

22-23МусайхчӀин[†] буллусса Залуннал Тавратрайн[†] бувну, оьрчӀ бувну махъсса марцӀшиврул эбадат дан чӀун дучӀайхту[*], Мариям ва Юсуп, ОьрчӀгу увцуну, Ярусалимрайн бувкӀун бур, Заннал Къатлуву[†] Залуннан Га цӀа́ учин. Цанчирча Залуннал буллусса Тавратрай[†] ккаккан бувну буссар: «Ниттил цалчин увсса бурхьнисса гьарца оьрчӀ Залуннан цӀа́ учин аьркинссар», – куну.

24Му бакъассагу, Залунная ливксса Тавратрайн бувну, цивппа марцӀ хьуншиврул, гайннан багьлай бивкӀун бур аьнакӀисса кӀива къукъухьхьи ягу кӀива хьхьилул оьрчӀ кьурваннун[†] булун.

25Та чӀумал Ярусалимрай ивкӀун ур Симеон тӀисса адимина. Га ивкӀун ур Зал ххирасса, имандалий оьрму бутлатисса, Заннал Исраэл ххассал баврих ялугьлагьисса инсан. Ганащал Заннал РухӀ диркӀун дур. 26Заннал РухӀирал ганахь бувсун бивкӀун бур, Залуннал гьан антӀисса МасихӀ къаккавккун, цанма бивкӀу бакъашиву.

27Тавратрай дан ккаккан дурсса эбадат даншиврул, нитти-буттал ОьрчӀ Эса Заннал Къатлул хӀаятравун увцуну бувкӀсса кьини Заннал РухӀирал ачин увсса Симеонгу гиккуна увкӀун ур. 28Гайннаща лавсун, ОьрчӀгу цала карав увцуну, Залгу бюхттул уллай, Симеоннул увкуну бур:

29– Утти Ина, Хъунассама, ттухьхьун, Вила лагънахьхьун[†],
на рахӀатну ивчӀансса мутта буллунни, цанчирча
бацӀан бувунни Ина Инава буллусса махъ:
30Ина ттул яруннин аьлттуну ккаккан унни,[+]
31цинявппагу миллатру Ххассал БантӀима цурив, –
32Гарихха цайми халкьуннан Чанину хьунтӀисса, Вил бияла[†] ккакканшиврул,
ва ГанайхчӀин Вил Исраэлнал халкь бюхттулсса нурну хьунтӀиссар.

33ОьрчӀал ппу ва нину бивкӀун бур Симеоннул Ганаяту тӀутӀимуних хӀайранну вичӀи дирхьуну. 34-35Миннаха дуаьгу дурну, Ганал ниттихь, Мариямлухь, Симеоннул увкуну бур:

– Ва ОьрчӀ хьунтӀиссар Исраэлнал миллатрал чӀявусса инсантал цавай багьаврил, цайми гьаз шаврил савав. Ва хьунтӀиссар халкьуннан Заннал дуллусса аьламатну[†]. ЧӀявусса инсантал му Заннал аьламатрайн[†] къарщи буклантӀиссар, мунийну цала дакӀурдиву кьюлтӀну бивкӀсса пикрирду аьлтту буллай. Вил дакӀнийгу турлил къадансса щавурду хьунтӀиссар[+].

36Гиккура диркӀун дур Ашердул тухумраясса хъинну хъуннар хьусса идавс-щарсса Гьаннат, Пануэллул душ. Щар хьуну махъ, ганил ласнащал арулла шинай оьрму бувтун бур, 37лас ивкӀуну махъ, ганил щащарну оьрму бувтун бивкӀун бур мяйцӀаллий мукьра шинавун дияннин. Га Заннал Къатлул хӀаятрава кьатӀув къадуклай, хьхьугу-кьинигу зумарду дугьлай[†], дуаьрду дуллай, Заннаха эбадатру дуллайнна диркӀун дур[+]. 38Микку Гьаннатгу, гайнначӀан гъан хьуну, Залгу бюхттул уллай, Заннал Ярусалим ххассал бантӀишиврух ялугьлагьисса циняннахь ОьрчӀая буслан диркӀун дур.

39Заннал Кьанундалий бан ккаккан бувмургу бувну, Юсуп ва Мариям Галил билаятрайн, цала Назарат шяравун занабивкӀун бур[+]. 40ОьрчӀ хъуна хъанай, цӀакь хъанай, аькьилшиврул уцӀлай ивкӀун ур. Ганай Заннал барачатгу бивкӀун бур.


ЧӀавасса Эса Заннал Къатлуву

41Эсал нину-ппу гьарца шинал лагайсса бивкӀун бур Ярусалимрайн Пейсах[*] байрандалийн. 42Эсан ацӀния кӀира шин хьусса чӀумалгу гай, муданма кунма, байрандалийн бувкӀун бур.

43-45Байрандалул гьантри къуртал хьуну, гай шаппай занабивкӀун нанисса чӀумал, чӀавасса Эса Ярусалимрайва ливчӀун ур. Нитти-буттан, Га цащала наниминнавух усса ххай, му кӀул къавхьуну бур. Ца кьинилул ххуллу битайхту тӀурча, гай цала гъанминнацӀух ва кӀулминнацӀух буклай, ОьрчӀах луглан бивкӀун бур. Къалявкъукун, Ярусалимрайнва занабивкӀун, Ганах луглан бивкӀун бур.

46Шанма гьантлувату гайннан ОьрчӀ лявкъуну ур Заннал Къатлул хӀаятраву Тавратрал аьлимтурал[†] дянив щяивкӀун, гайннал бусласимунихгу вичӀилий, гайннахьхьун суаллугу буллай. 47Ганал тӀутӀимур баллалисса циняв Ганал аькьлу-кӀулшилий ва жавабирттай хӀайран хъанай бивкӀун бур.

48Га ккавккун, нину-ппу махӀаттал хьуну бур.

– Я, ттул Арс, – увкуну бур ниттил, – му ци къелли Ина дайсса! Жу, Вил нину-ппу, Вих луглай, дардирдал бувгьуннухха.

49– Зу Ттух луглай циван бивкӀру? – жаваб дуллуну дур Ганал. – Зун къакӀулссияв На Ттула Буттал Къатлуву икӀан аьркиншиву?

50Амма Ганал увкумур гайннан къабувчӀуну бур[+].

51Эса нитти-буттащал Назаратлив лавгун, гайннал увкумур буллай ивкӀун ур. Ганал ниттин тӀурча кӀай махъру дакӀний ливчӀун бур[+].

52Эса хъуна хъанай, аькьилшиву ххи хъанай, Заннангу, инсантурангу хъиннува ххира хъанай ивкӀун ур.

### 3


ЯхӀъя идавсил Эса МасихӀнан ххуллу хӀадур буллалаву


(Мт. 3:1-12; Мк. 1:1-8; ЮхӀ. 1:19-28)

1[•]Тиберий Румуллал паччахӀшиву дуллай ацӀния ххюлкусса шин диркӀун дур. Ягьуди билаятрай сардарну[†] Понтий Пилат ивкӀун ур. Тетрархталнугу[†][*] бивкӀун бур Галил билаятрай Гьирод[†], Итур ва Траконит билаятирттай – ганал уссу Филипп, Абилен билаятрай – Лисаний[+]. 2Хъуними рувхӀанийталнугу[†] Гьаннан ва Каиафа бивкӀун бур.

Му ппурттуву Закарьянал арс ЯхӀъянан[†] бачӀвасса чулданий[†] цайнма оьвтӀисса Заннал Махъ бавну бур[+]. 3Гагу, Урдан неххацӀухсса циняв кӀанттурдайх уклай, агьалинахь тӀун ивкӀун ур:

– Зал зула бунагьирттал ялтту учӀаншиврул, бунагьру кьабитан тавба дувара. Зу тавба дуршиврул лишандалун марцӀ баврил эбадат[†] дан на зу щинавун буххан банна.

4Яшайя идавсил Луттирай мунил хӀакъираву укун чивчуну буссар:

«БачӀвасса чулдания оьвтӀий леххаврил чӀу бур:
„Залуннансса ххуллу хӀадур бувара,
тӀайла бацӀан бара бавкку ххуллурду!
5Гьаз хьийча цинярда ратӀру ва рахӀру,
зунттурду, бакӀурду циняв лагь хьийча,
циняв дуламартту саргъунгу хьийча,
ххуллия бат хьийча хъунтӀри ва чартту.
6Му чӀумал ккакканссар гьарцаннан цанма
бюхъайшиву Заннал цивппа ххассал бан!“»

7Щинайну марцӀ баврил эбадат[†] дан цачӀанма букӀлакӀисса халкьуннахь ЯхӀъя тӀий ивкӀун ур:

– Гьай, лавмартсса шатрая лявхъумий! Щил увкур зухь, зува Заннаяту лайкь бувсса таммихӀрая[†] ххассал хьунтӀиссару куну[+]? 8Ххассал хьуну ччарча, зува бунагьру кьабивтшиву иширайну чӀалачӀи бувара. Зуятува зува: «Жу Ибрагьим[†] идавсил арсруру!» – матӀри. Вана на зухь тӀий, вай чарттаятугума Заннаща шайссар Ибрагьимлул[†] арсру бан[+]. 9Мурхьиралу дирхьуну, рикӀгу хӀадурнура дуссар. Ххуйсса ахъулсса къадуллалимур мурхь, кьувкьуну, цӀаравун бутайссар[+].

10– Туну жу ци дуллан аьркинссар? – тӀий, цӀухлан бивкӀун бур ганахь халкь[+].

11– КӀирайра янна думанал царай дакъаманан дулара, – жаваб дулайсса диркӀун дур ЯхӀъянал, – дукия думаналгу мува му бувара[+].

12Дишалартту датӀултгу[†][*] бувкӀун бур ЯхӀъяначӀан марцӀ баврил эбадат дан. Гайннал ЯхӀъянахь цӀувххуну бур:

– Муаьллим, утти жу ци дуллан аьркинссар?

13– Ккаккан дурссаннуяр ххишаласса дишалартту маласларди, – жаваб дуллуну дур ЯхӀъянал.

14СаллатӀтуралгу цӀувххуну бур ганахь:

– Жу ци дуллаву?

Гайннахьгу увкуну бур:

– Агьали хъямала мабулларди, арцугу мацӀикларди. Зунма бивхьусса харжирай гьашиву дурну бикӀияра[+].

15МасихӀ[†] укканнин тӀий, хъинну ялугьлагьисса агьали цахьва цивппа бивкӀун бур, ва ЯхӀъя МасихӀвагу[†] акъарвав, тӀий[+]. 16Амма ЯхӀъянал циняннахь увкуну бур:

– МарцӀ баврил эбадат дан на зу щинавун буххан буллалиссара, амма Ттул хъирив най уссар ттухьнияр хъуннасса Каши Дума, нарив Ганал ччаннайсса уссал энтту ттирихӀинвагу лайкь акъамара. Ганал зу Заннал РухӀирал цӀарайнуру марцӀ буллантӀисса. 17Ганал кӀунттихь дуссар ччар гьуяй чӀатӀа, къама нухьхьая личӀи бан ва лачӀа сувун батӀин, нахьмур ччуччинтӀиссар лекъащай цӀараву[+].

18Заннал Ххарисса Хавар[†] буслай, халкь бакӀрай бацӀан бан ЯхӀъянал гайннахь ялагу чӀявусса затру бувсун бур.

19-20ЯхӀъя ивкӀун ур тетрарх[†] Гьиродлуй[†] аьй дуллай, уссугу сагъну унува, Гьиродлул ганал щарсса Гьиродиада цанна дурцунутӀий ва цаймигу дучӀи дакъасса тӀуллу дурнутӀий. Гьиродлул тӀурча, ЯхӀъя дуснакьравун авкьуну, цайвасса тахсирдайн мугу ххибувну бур[+].


Эсайн Заннал РухӀ ликкаву


(Мт. 3:13-17; Мк. 1:9-11; ЮхӀ. 1:29-34)

21-22[•]Циняв инсантуралгу марцӀ шаврил эбадат дуллай, Эсалгу ЯхӀъяначӀа мура эбадатгу дурну, дуаь дуллалисса чӀумал, ссавру ядирхьуну, Ганай лирккун дур хьхьилул гьайбатрайсса Заннал РухӀ, ссавруннаятугу чӀу хьуну бур: «Инара Ттул ххирасса Арс, Инара Ттул ххаришиву»[+][+].


Эсал нясав


(Мт. 1:1-17)

23[•]Га чӀумал Эсан зувираксса шин диркӀун дур. Халкьуннал пикрилий, Га Юсуплул арс ивкӀун ур. Юсуп тӀурча Элил арс ивкӀун ур. 24Яламур Ганал нясав[*]: Маттат, Леви, Мелхи, Яннай, Юсуп, 25Маттатия, Амос, Нахум, Хесли, Наггай, 26Маат, Маттатия, Шими, Юсих, Юда, 27ЮхӀанан, Реса, Зоробабел, Шалатиэл, Нери, 28Мелхи, Адди, Косам, Элмадам, Эр, 29Эса, Элиезер, Юрим, Маттат, Леви, 30Симеон, Ягьуда,[†] Юсуп, Юнам, Элиаким, 31Малия, Минна, Маттата, Натан, Давуд[†], 32Яссай, Ювид, Боаз, СалахӀ, Нахшон, 33Аминадаб, Админ, Арни, Хецрон, Парец, Ягьуда[†], 34Якьув[†], ИсхӀакь, Ибрагьим[†], Терах, Нахор, 35Шерух, Регу, Пелег, Эвер, ШелахӀ, 36Каинан, Арпахшад, Сим, НухӀ, Ламех, 37Метушелах, Энох, Ярет, Махалалэл, Каинан, 38Энош, Шет, Адам – Зал.

### 4


Иблислул Эса аьйкьин уллалаву


(Мт. 4:1-11; Мк. 1:12-13)

1[•]Заннал РухӀирал виувцӀусса Эса Урдан неххая занаикӀайхту, Заннал РухӀирал Га бачӀвасса чулданийн[†] увцуну ур. 2Тикку мукьцӀалва гьантлий Иблис[†] бивкӀун бур Га аьйкьин анмур буллай. Муксса хӀаллай Эса цичӀав къаканай ивкӀун ур, ахиргу ккашил хьуну ур[+]. 3Иблислул[†] Ганахь увкуну бур:

– Инава Заннал Арс[†] ухьурча, ва чария ччатӀ хьун бува.

4– «Так ччатӀуйну акъар инсан сагъсса», – тӀий, чивчуну буссар Мубараксса Луттирдай[†], – жаваб дуллуну дур Эсал.

5Яла Эса хъинну лахъсса кӀанайн увцуну, Иблислул Ганан янил ляпӀ учиннин дунияллийсса циняр паччахӀлугъру ккаккан дурну дур.

6– На Вин гай циняр цӀа дурксса ва кьуват бусса паччахӀлугъру дулунна, – увкуну бур Ганахь Иблислул, – гай цимурца ттунни дуллусса, ттуща гай ттуна ччиманан дулунгу бюхъайссар[+]. 7Ина ттуйн икрам барча, гай циняр Вил хьунтӀиссар.

8Жаваб дуллай, Эсал Иблислухь увкуну бур:

– Юх, Мубараксса Луттирдай чивчуну буссархха: «Эбадат дуллалу вила Залуннайн – вила Заннайн, къуллугъгу буллалу так КӀанаха!» – тӀий.

9Яла Иблислул Га Ярусалимрайн увцуну, Заннал Къатлул[†] зункӀуллуйгу ацӀан увну, увкуну бур:

– Ххяхху шичча ялавай. Ина мяйжаннугу Заннал Арс[†] ухьурча, Вин цичӀав къахьунтӀиссар. 10Чивчуну буссархха:

«КӀанал Вил хӀакъираву Цала малаиктурайн амру бантӀиссар Ина яан,
11кӀайнналгу Ина карунний ласунтӀиссара,
Вил ччан чарийн къащуншиврул».

12Эсал ганихьхьун жаваб дуллуну дур:

– Ина тӀимур На къабанна: «Вила Залуннал – вила Заннал хӀал маккакларда», – тӀий, чивчуну буссархха Мубараксса Луттирдай.

13Эса цукунчӀав аьйкьин ан къабювхъуну, цамур сант дирияннин, Иблислул Га ивтун ур.


Галил билаятрай Эсал Цала захӀматру байбишаву


(Мт. 4:12-17; 13:53-58; Мк. 1:14-15; 6:1-6)

14[•]Заннал РухӀирал гужрал виувцӀусса Эса Галил билаятрайн занаивкӀун ур. Ганаясса хавар лагма-ялттусса циняв кӀанттурдайх ппив хьуну бур. 15Га эбадат-къатраву[*] вяъза-насихӀатру[†] буслай ивкӀун ур, цинявгу Ганал цӀа бюхттул дуллан бивкӀун бур[+].

16Яла Га увкӀун ур Цува хъуна хьусса Назарат шяравун, Ххуллун-кьинигу[†][*], мудана куна, гиккусса эбадат-къатлувун лавгун ур. Га ивзун, гивун бавтӀминнал хьхьичӀун увкӀун ур, Мубараксса Луттирду[†] ккалан[+]. 17Ганахьхьун буллуну бур Яшайя идавсил Лу. Га тӀивтӀуну, укунсса чичру дусса кӀану лявкъуну, Эса лахъну ккалан ивкӀун ур:

18-19«Заннал РухӀ Ттуйри дусса,
КӀанал На язи увгьуссара мискинминнахь Ххарисса Хавар[†] бусан.
КӀанал На гьан увссара ясир бувминнан цивппа тархъан бантӀишиву,
мурчӀиминан чани бучӀантӀишиву, зулмулулу ливчӀми мурахас бантӀишиву,
Залуннал Цала халкьуннай рахӀму бувсса чӀун дуркӀшиву баян бан».

20Лугу лавкьуну, къуллугъчинахьхьун буллуну, Эса щяивкӀун ур, эбадат-къатлувусса циняннал яругу Ганах буруглайнма бивкӀун бур.

21– Луттирая На бувккумур утти барт лавгссар, – увкуну бур Эсал.

22Ганал цӀа диркӀун дур циняннал зумув, Ганал зумату баллалисса тамашасса мукъурттилгу хӀайран бувну, циняв тӀий бивкӀун бур:

– Ва Юсуплул арс акъариввар?

23Эсалгу увкуну бур:

– Зу учинссар Ттухь: «Учалагу бурхха: „Да, хӀакин, цал Вила Инава хъин хьу!“ – тӀисса. Ина Капарнаумрай дурсса хъунисса давурттаяту жун бавуннихха, шиккугу бувакьай та Вила буттал шагьрулий бувмур», – куну[+]. 24Амма хӀакьну[†] тӀутӀиссара На зухь: акъассар цаягу идавс цала буттал улклуй кьамул увсса[+]. 25Мяйжаннугу учинна На зухь: Илияс идавсил заманнай, шанна шин ва дачӀиннуй къурагьшиву хьуну, щала билаятрай оьккисса ккаши багьсса чӀумал, Исраэлнаву чӀявусса щахъами[†] бивкӀссар. 26Амма Заннал Илияс, гайннучӀан гьан къаувну, гьан увну ур СидондалучӀасса Сарпат шагьрулийсса щащарнин кумагран. 27Аьлиша идавсил[*] заманнайгу Исраэлнаву жазан-цӀуцӀаврил[†] бувгьуми чӀявусса бивкӀссар, амма Сириянавасса Наиман тӀисса адимина акъа, цуя ца Аьлишал жазандалуцӀа марцӀ уккан къаувссар.

28Эсал махъру баяйхту, эбадат-къатлувусса циняв сситтул гьалак бувккун бур. 29Гайннал, бивзун, Эса шагьрулувату уккан увну, шагьру бусса зунттул минхълийн увцуну бавчуну бур, Га муруллийх ялавай утан. 30Амма Эса инсантурал дяних увккун, лавгун ур Цала ххуллийх[+].


Эсал мурдалсса жин буккан баву


(Мк. 1:21-28)

31[•]Эса увкӀун ур Галил билаятрайсса Капарнаум шагьрулийн. Ххуллун-кьини Га халкьуннахь вяъза[†] буслан ивкӀун ур[+]. 32Ганал мукъурттия нанисса гужрай циняв махӀаттал хъанай бивкӀун бур[+]. 33Микку эбадат-къатлувусса жин бувхсса ца адиминал лахъсса чӀуний вев увкуну бур:

34– Да, Назаратлиясса Эса, Вин жуяту ци ччай дур?! Ина жул ахир пуч дан увкӀрав? Ттун кӀуллахха Ина цурав! Ина Заннал гьан увсса Мубаракра![+]

35Эсал жиндалийн амру бувну бур:

– Кьабагьуча, букку мунавату!

Адиминагу эбадат-къатлул дянив щяв увтун кьаивтун, жин ганава бувккун бур, цукунчӀавсса заралгу къабувну[+].

36Циняв, ццаххандарал хьуну, куннахь кув тӀун бивкӀун бур:

– Бурги Ванал Мукъул кьудратрах! Ванал жиндрайн амру байхту, тай, Ванайн мютӀи хьуну, инсантурава буклай бур!

37Ганаятусса хавар лагма-ялттусса кӀани-кӀанттайх ппив хъанан бивкӀун бур.


Къашайшалт хъин баву

38[•]Эбадат-къатлувату Эса лавгун ур Симоннул шавай. Симоннул щарнил нину, хъинну кӀиришивугу лархъун, зурзу буллуну диркӀун дур. Ганин кумаг бува куну, Эсахь миннат бувну бур. 39Гъан хьуну, Эсал ганива цӀуцӀаву дуккан дурну дур. Гагу, гацӀана дирзун, гайннал хьхьичӀ дукра дихьлан диркӀун дур.

40Баргълагавал чӀумал, личӀи-личӀисса цӀуцӀавурттал бувгьусса цала-цалами бувцуну, инсантал ЭсачӀан букӀлан бивкӀун бур. Ганалгу, гьарцаннайн ка щуну, гай хъин байсса бивкӀун бур. 41Му бакъасса, ганал чӀявусса инсантуравату жиндригу буккан бувну бур. «Ина Заннал Арс ура!» – тӀий, вев тӀий бивкӀун бур буклакисса жиндри. Эсал тӀурча, гайннуй дюъ дишайсса диркӀун дур, Цува МасихӀ[†] усса кӀул хьушиву щихьчӀав мабусари, куну[+].


Эса Ххарисса Хавар баян буллай заназаву

42[•]Гьунттихавай кӀюрххи-кӀюрххила Эса шагьрулул кьатӀув цучӀав акъасса кӀанайн лавгун ур. Агьалинал, луглай, Га лявкъуну, цачӀатува къагьан, ацӀан уллан бивкӀун бур[+].

43Эсал тӀурча гайннахь увкуну бур:

– На цайми шагьрурдайгу буслан аьркинссара Заннал ПаччахӀлугъ[†] дучӀавай душиву баян буллалисса Ххарисса Хавар. Муниятура На гьангу увсса.

44Га Ягьудинавусса эбадат-къатраву Ххарисса Хавар баян буллай занан ивкӀун ур.

### 5


Эсал цалчинми мюталимтал


(Мт. 4:18-22; Мк. 1:16-20)

1[•]Ца ххуллух Геннисаретуллал бярничӀа[*] ккучун хьуну, Эсал лагма лавгсса инсантал Ганал бусласисса Заннал Мукъух вичӀи дирхьуну бивкӀун бур[+]. 2Ганан ккарккун дур бярнил зуманив дарцӀусса кӀира къаехъ. Чавахърубугьулт, зуманив бувккун, къертту шюшлай бивкӀун бур. 3Симоннул къаехърайн лавхъун, Эсал ганахь къаехъ зумания чансса тийннай дан тавакъю бувну бур. Яла, щяивкӀун, къаехърая халкьуннахь вяъза-насихӀат[†] буслан ивкӀун ур.

4Къуртал шайхту, Эсал Симоннухь увкуну бур:

– Къаехъ куртӀнийннай дуцача, чавахъру бугьан къертту дичара[+].

5– Ттул Хъунма! – увкуну бур Симоннул. – Щаллусса хьхьуну къертту дичлай, жухьхьун цичӀар къадиривунни. Амма, Ина тӀимур бувну, къери дутанна.

6Дуртун къертту, гайннал хъинну чӀявусса чавахъру бувгьуну бур, дуцӀаврил къертту дуцлангума диркӀун дур. 7Цанма кумагран гайннал гамур къаехърайсса гьалмахтурайнгума оьвтӀун бивкӀун бур. Тай бувкӀун бур. Гайннал кӀирагу къаехъ чавахъирттал дуцӀин дурну, кӀушиврул къаехъру дюкьавайгума диркӀун дур. 8Мукунсса иш ккавккун, Симон (ганайн яла Эсал Петр увкуссар) Эсал ччаннавун агьну ур:

– Ттул Заллу, на бунагьру бусса инсанна, кьаити нагуча, насу!

9Цанчирча, бувгьуцири чавахъру ккавккун, Симонгу, мунащал бивкӀсса цинявгу хъинну нигьабувсун бур. 10Нигьабувсун бур Симоннул гьалмахталгу: Завадейл арсру Якьув[†] ва ЮхӀанна. Эсал увкуну бур Симоннухь:

– Нигьамаусара, уттиния тихунай ина инсантурал дакӀру кӀункӀу дуллантӀиссара[+].

11Къаехъругу зуманив дуккан дурну, гьарзатгу кьадиртун, гай Эсал хъирив бавчуну бур.


Жазан-цӀуцӀаврил увгьума хъин аву


(Мт. 8:1-4; Мк. 1:40-45)

12[•]Ца шагьрулий Эсан бакӀрайн агьну ур щала жазан-цӀуцӀаврил[*] увгьусса адимина. Эса ххал шайхту, Ганал ччаннавунгу агьну, му адимина миннат буллан ивкӀун ур:

– Заллу, ччан бикӀарчан, Вища на марцӀ ан бюхъантӀиссар![+]

13Эсал ганачӀан ка тӀиртӀуну, ганайн кагу лаян дурну, увкуну бур:

– Ттун ччай бур, марцӀ укку!

ГацӀана га адиминал жазан-цӀуцӀаву[†] хъин хьуну дур.

14Эсал ганахь увкуну бур:

– Инава щил хъин увссарав щихьчӀав мабусара, насу рувхӀанийначӀан[†], бургийча тай вих вил чурх жазандалуцӀа марцӀ бувкшиву ккаккан. Яла, Муса[†] идавсил жуйва ялув бувсса куццуй, марцӀ буккаврихлусса кьурван[†] банмур диян да кӀулну дикӀаншиврул гайннан ина марцӀ увкшиву, – куну[+].

15Эсаяту ялу-ялун чӀявуссаннан баллай, халкь Ганах вичӀи дишин ва цала-цала цӀуцӀавуртту хъин дан ГаначӀан нех дирхьуну букӀлан бивкӀун бур. 16Эса тӀурча чӀявуну цучӀав акъасса кӀанайн лавгун, дуаьрду дуллай ивкӀун ур[+].


Бунагьирттал ялтту учӀаву ва къуркъуллул увгьусса инсан хъин аву


(Мт. 9:1-8; Мк. 2:1-12)

17[•]Ца кьини вяъза[†] бусласисса Эсах вичӀи дирхьуминнавух щябивкӀун вичӀилий Галил ва Ягьуди билаятирттал циняр щархъая ва Ярусалимрая бувкӀсса фарисейтал[†] ва Тавратрал аьлимтал[†][*] бивкӀун бур. Заннал дуллусса кьудратрайну Эса къашавайми хъин буллай ивкӀун ур[+]. 18Цаппара инсантал, къуркъуллул увгьусса ца адимина шаний ивхьуну лавсун бувкӀун, къатлувун уххан ан ччай бивкӀун бур Эсал хьхьичӀ ишин. 19Халкьуннал чӀявушивруха къатлувун му цукун уххан анссарив къакӀулну, гай цӀив лавхъун, вярчӀу бувккун, му шанийва унува, Эсал хьхьичӀун къатлул дянив учӀан увну ур. 20Гайннал вихшиву чӀалай, Эсал увкуну бур:

– Я инсан, вил бунагьру багъишла бивтссар[+].

21Тавратрал аьлимтал ва фарисейтал цавува цивппа тӀий бивкӀун бур:

– Зал кьюкьин уллалисса Вагу цури тти? Бунагьирттал ялтту учӀан ца Заннаща бакъа щищар шайсса?![+]

22Гайннал пикрирду бувчӀуну, Эсал увкуну бур:

– Зул бакӀравун мукунсса пикри цукун бувхри? 23Ци учин бигьар: «Вил бунагьру багъишла бивтссар», – учин бигьассаривкьай, юхссагу: «Изу, заназу», – учин бигьассарив? 24На зун чӀалачӀи банна, Инсаннал Арснахь[†][*] бунагьирттал ялтту учӀан бюхъайсса каши аьрщарай душиву.

Микку Ганал къашайшалахь укун увкуну бур:

– На вихь тӀий ура: изу, вила шанугу ласича, шавай насу.

25ГацӀана адимина, циняннал хьхьичӀ лавай ивзун, цува ивхьуну ивкӀсса шанугу лавсун, Залгу бюхттул уллай, шавай лавгун ур. 26Циняв махӀаттал хьуну, Зал бюхттул уллай, ццаххандарал хьуну, тӀий бивкӀун бур:

– ХӀакьину[†] жунма аьжаивсса ишру ккавккунни.


Эса Левий-МаттейчӀа бунагькартуращал цачӀу дукралух щяикӀаву


(Мт. 9:9-13; Мк. 2:13-17)

27[•]Гива уккайхту, цала даврий щяивкӀсса дишалартту датӀу[†] Левий ххал хьуну, Эсал ганахь увкуну бур:

– Бугьи Ттул ххуллу!

28Гьарзатгу кьадиртун, ивзун, га Эсал хъирив авчуну ур. 29Яла Левийл цаннийра Эсан хъуннасса хъамалушин дурну дур. Ссупралух чӀявусса дишалартту датӀулт[†] ва цайми инсантал бивкӀун бур[+]. 30Фарисейтал ва гайннавасса Тавратрал аьлимтал, рязи бакъа, Эсал мюталимтурахь цӀухлай бивкӀун бур:

– Циванну зу дишалартту датӀултращал ва цаймигу бунагькартуращал архӀал ца ссупралух канай, хӀачӀлай щябивкӀсса[+]?

31Эсал гайннахь увкуну бур:

– ЦӀуллу-сагъминнан акъарча хӀакин аьркинсса, къашавайминнанни. 32На Заннал хьхьичӀ марцӀминнайн акъарача оьвчин увкӀсса, бунагькартурачӀанна увкӀсса, тавба дара учин![+]


Эсахь зума дугьаврияту цӀуххаву


(Мт. 9:14-17; Мк. 2:18-22)

33[•]Ялагу фарисейтурал ва гайннавасса Тавратрал[†] аьлимтурал Эсахь цӀувххуну бур:

– ЯхӀъяналми[†] мюталимтал чӀявуну зумарду дугьлай[†], дуаьрду дуллай бикӀай, мукунма бикӀай фарисейтуралми мюталимталгу. Вилми циванни канай, хӀачӀлай бикӀайсса[+]?

34– ХъатӀул ссупралухсса хъамал, гайнначӀа наврузбаг уссаксса, зума дугьан бан бюхъанссарив зуща? – цӀувххуну бур Эсал гайннахь. –[+] 35ДучӀантӀиссар наврузбаг гайнначӀату увцусса кьинирду, му чӀумал гайннал зумардугу дугьлантӀиссар[+].

36Яла Эсал гайннахь укунсса мисалгу бувсун бур:

– ЦӀусса янналияту кьуркьуну, духсса янналий мачӀ щилчӀав къадизайссар. Мукун дизарча, цӀумургу зия хьунтӀиссар, духмунийгу цӀусса мачӀ къадакьинтӀиссар. 37Духсса кьачӀравун цӀусса чахир къадутӀайссархха, акъахьурча, цӀусса чахирданул кьачӀригу руцари дурну, чахиргу экьигьантӀиссар, кьачӀригу зия хьунтӀиссар. 38ЦӀусса чахир цӀусса кьачӀравунни дутӀайсса. 39Духсса, дирсса чахир хӀарчӀманан цӀуну дурми, дикъарми, хӀачӀан къаччантӀиссар, мунал учинтӀиссар: «Духмира ххуйри».

### 6


МасихӀ ва Ххуллун-кьини


(Мт. 12:1-8; Мк. 2:23-28)

1[•]Цал ца Ххуллун-кьини[†] Эса Цала мюталимтуращал архӀал бувгьусса къурух най ивкӀун ур. Ганал мюталимтал, чӀаллу битлай, гай ттиривхьхьуну, къама канай бивкӀун бур.

2– Зу дуллалимур циру? Ххуллун-кьини[†] дуллан къабучӀимур циван дуллай буру? – увкуну бур гайннахь цаппара фарисейтурал[†].

3– Зу бувккуссархха Давуд[†] идавсилгу, ганал гьалмахтуралгу, цивппа ккашил хьувкун, ци бувну бивкӀссарив, – жаваб дуллуну дур тайннахьхьун Эсал. – 4Заннал къатлувунгу увххун, аьдат-эбадатрал ччатӀ Давудлул[†] цалагу бувкуну, цащаламиннангу буллуну бивкӀссар – му ччатӀ тӀурча рувхӀанийтуран[†] бакъа букан къабучӀину бивкӀссар.

5Эсал ялагу ххибувну бур:

– Инсаннал Арс[†] Ххуллун-кьинилулгу Заллур.


Кьаркьсса ка дусса инсан Ххуллун-кьини хъин аву


(Мт. 12:9-14; Мк. 3:1-6)

6Цамур чӀумалгу Ххуллун-кьини Эса эбадат-къатлуву[†] Заннал ликкан бувсса луттирдай чивчумур бувчӀин буллай ивкӀун ур. Гиву урчӀамур ка кьаркьсса ца адиминагу ивкӀун ур[+]. 7Тавратрал аьлимтал[†] ва фарисейтал[†] бивкӀун бур, Эсай ци тахсир бишин хъинавав тӀий, Ххуллун-кьини дунура, Ганал къашайшала хъин уллан икӀайрив ялугьлай[+]. 8Гайннал дакӀниймургу кӀулну, ка кьаркьсса адиминахь Эсал увкуну бур:

– Изуча, дянив укку!

Мугу ивзун, дянив авцӀуну ур.

9Тавратрал[†] аьлимтурахь ва фарисейтурахь Эсал увкуну бур:

– На зухь ца за цӀуххинна: цири Ххуллун-кьини, Тавратрайн[†] бувну, буллан аьркинсса – хъинбаларивкьай, оьбаларив? Инсаннал оьрму ххассал бан аьркинссаривкьай, пуч бан аьркинссарив[+]?

10Яла Эсал, циняннахгу ябивтун, му адиминахь увкуну бур:

– ТӀитӀин да му вила ка!

Муналгу ка тӀиртӀуну дур – кагу сагъ хьуну диркӀун дур. 11Тавратрал аьлимтал[†] ва фарисейтал, цавува цивппа сситтул кьуцӀугу буллай, Эсан ци бан хъинавав тӀий, маслихӀат ккаклан бивкӀун бур.


МасихӀнал ацӀния кӀия вакил язи угьаву


(Мт. 10:1-4; Мк. 3:13-19)

12[•]Гай гьантрай Эса, ца зунттуйнгу лавхъун, щала хьхьуну Заннайн дуаьрду дуллай ивкӀун ур. 13Чани шайхту, Эсал ЦачӀанма зунттуйн Цала мюталимтурайн оьвкуну, гайннава ацӀния кӀия язи увгьуну[†], минная Цала вакилтал бувну бур: 14Эсал цан Петр тӀисса цӀа дирзсса Симон, мунала уссу Андрей, Якьув,[†] ЮхӀанна, Филипп, Бартоломей,[+] 15Маттей, Фома, Алфейл арс Якьув, цан Зилот[*] тӀисса цӀа дирзсса Симон,[+] 16Якьувлул арс Ягьуда[†] ва яла-махъ Эсайн хаин хьусса Кариотлиятусса Ягьуда[+].


ТалихӀрал заллухъру ва талихӀбакъулт


(Мт. 4:23-25; 5:1-12)

17-18[•]Гайннащал архӀал зунттуягу увчӀун, Эса ца кьанив авцӀуну ур. Ганал лагма чӀявусса мюталимталгу бавтӀун бур, щала Ягьуди билаятрая, Ярусалимрая, Тир ва Сидон шагьрурдал хьхьирицӀсса къирагъирттая Ганах вичӀи дишин, азарду хъин дан чӀявусса халкьгу бувкӀун бур. Мукунма Эсал хъин буллай ивкӀун ур жиндри бувхмигу. 19Гьарца инсан ивкӀун ур Ганайн ка лаян хӀарачат буллай, цанчирча Ганаву бивкӀун бур циняв хъин байсса гуж[+]. 20Эса, Цала мюталимтурахгу урувгун, укун тӀун ивкӀун ур:

– Зу, мискинми – талихӀ бумиру, Заннал ПаччахӀлугъ[†] зун дунутӀий.

21Зу, цӀана ккашилми – талихӀ бумиру. Цила чӀун дирукун, зу буччинтӀиссару.

Зу, цӀана аьтӀими – талихӀ бумиру! Зула чӀун дирукун, зу ххарину хъянтӀиссару[+].

22Зу талихӀ бумиру, Инсаннал Арснал[†] чул[†] бувгьуну бушиврухлу зува къаччан хьусса кьинигу, зува лихъан буллалисса кьинигу, зува аски буллалисса кьинигу, зула цӀа зия дуллалисса кьинигу. 23Мукунсса кьини зу ххарил лехлахияра, цанчирча мунихлу зун Ссавруннай хъуннасса бахшиш дуссар! Мукунмасса оьбаларду идавстуран[†] буллай бивкӀссар зу къаччиминнал ппухълугу[+].

24Язугъ зуй, аваданмий, зун аьркинмур зучӀара дуссарча![+]

25Язугъ зуй, цӀана буччивххумий, зун ккаши ккаккантӀиссарча!

Язугъ зуй, цӀана хъяхъимий, яла хӀасратрай аьтӀунтӀиссаруча!

26Язугъ зуй, циняннал зуяту цӀарду дуллалийни! Ми зуяту цӀарду дуллалиминнал ппухълугу щялусса идавстураяту цӀарду дуллай бивкӀссарча!


Душмантал ччан шаврия


(Мт. 5:39-42)

27[•]– Ттух вичӀи дирхьумий, На зухь тӀий ура: зула душмантал ххирану бикӀияра, зува къаччиминнангу хъинбала буллалияра. 28Зуятува оьккимур тӀутӀиминная хъинмур тӀутӀияра, зунма оьбала буллалиминнахагу дуаьрду дуллалияра[+].

29Вила ца чӀаврайх рирщума гамунийхгу рищун ити, вищара ялттуянна зехлахиманан гьухъагу була.

30Вихьва чӀа тӀутӀисса гьарцаннан дулува, вищара ларсманаягу махъуннай тӀалав мадаванна. 31Цайми инсантурал зунма бувну ччимур зувагу гайннан булувара[+].

32Зува ххирами зунмагу ххирану бухьурча, зун ссахлунур бахшиш дикӀан аьркинсса? Бунагьру буминнангурхха цивппа ххирами ххирасса. 33Зунма хъинбала бувминнан бакъа зу хъинбала буллай бакъахьурча, зун ссахлунур бахшиш дикӀан аьркинсса? Бунагьру буминналгурхха мукун байсса.

34Зу арцу буржирай дуллай бухьурча занаданссархха тӀисса умудрай[†], зун ссахлунур бахшиш дикӀан аьркинсса? Бунагьру буминналгурхха куннал куннахьхьун буржирай дулайсса, дуллуссаксса занаданссар тӀисса умудрай.[†]

35Зу тӀурча душманталгу ччан булувара. Бюхъайсса хъинбалагу булувара, дулун бюхъаймургу дулувара, махъуннай занаданссар, тӀисса хьул къабихьлайнма. Мунихлу зун хъуннасса бахшишгу дикӀантӀиссар, зувагу Хъунасса Заннал арсру[†] хьунтӀиссару, цанчирча КӀанал хъинбала бусрав-барчаллагь бакъаминнан ва оьминнангума байссар. 36РахӀму-цӀими бусса Ссавруннайсса зула Ппу кунма, рахӀму-цӀими буну билукӀияра![+]


Цайминнай аьй дуллан къабучӀишиврия


(Мт. 7:1-5)

37[•]– Цайминнай бювкьу-аьйрду мадулларди – зуйрагу къадантӀиссар.

Цайминнай тахсирду мабихьларди – зуйвагу къабишинтӀиссар.

Ялтту булучӀияра – зул ялттугу бучӀавантӀиссар.

38Дулувара – зунгу дулавантӀиссар.

БуцӀингу бувну, лаянгу бувну, бакӀ бувну бичинтӀиссар зун ссахӀ. Зува ссахӀ цуксса бувцӀуну бичардув, муксса зунмагу зана бантӀиссар[+].

39Эсал ца укунсса мисалгу бувцуну бур:

– МурчӀуща мурчӀун ххуллу ккаккан бан къабюхъайссархха. Ми кӀиягу кьакьалувун багьантӀисса бакъарив?![+] 40Мюталим цала муаьллимнаяр лавайсса къаикӀайссар. Магьирну дурккуну махъри гьаркасгу цала муаьллимнащал архӀал ацӀайсса[+].

41Циванни, ахир, вин вила чӀаравманал иттавсса тӀун чӀалачӀисса, виламур иттавсса ттала къачӀалай? 42Цукун учинна ина чӀаравманахь: «Хула, уссу, му вила иттавсса тӀун дукканнача», – куну, виламур иттавсса ттала чӀалай бакъанма? Лажинлякъуй, цал вила иттавсса ттала букки, ялари вин чӀалантӀисса чӀаравманал иттавсса тӀун дуккансса куц.


Ахъулссаннуйнур мурхь кӀул шайсса


(Мт. 7:17-20; 12:34-35)

43[•]– Оьккисса ахъулсса ххяххайсса мурхь ххуйсса къабикӀайссар, ххуйсса ахъулсса ххяххайсса мурхьгу оьккисса къабикӀайссар. 44Мунияту гьарца мурхь цила ахъулссаннуйнур кӀул шайсса. Щаххуллуя инжиргу, бюруврая лухӀитӀутӀигу къабатӀайссар. 45Муна мукунма, хъинсса инсаннал цала дакӀнил ххазиналува хъинмурди ласайсса, оьсса инсаннал тӀурча оьмур ласайссар цала оьсса дакӀнивату. Инсаннал дакӀниву бумурдихха, мазрайгу бусса[+].


КӀива гьану


(Мт. 7:24-27)

46[•]– Циванну зу Ттухь: «Заллу! Заллу!» – тӀий бунува, На тӀутӀимур къабуллалисса[+]? 47-48ТтучӀангу увкӀун, Ттул мукъурттихгу вичӀи дирхьуну, На тӀутӀимур буллалима лащайссар куртӀну ххяллуйн бияннин гьанурдугу бувккун, къатри дурсса инсаннаха. Аьтара бувккун, нех ялун ххяххарчагума, гай къатри къаласунтӀиссар, гьану цӀакьсса бунутӀий. 49Ттух вичӀигу дирхьуну, На тӀутӀимур къабуллалима тӀурча лащан ан бюхъайссар, гьанурдугу къабувккунма, тӀайланна аьрщарай къатри дурсса инсаннаха. Нех ххярххукун, гацӀана леркьун, къатраяту сагъсса цичӀар къаличӀантӀиссар.

### 7


Румуллал аьралуннал хӀаписарнал вихшиву


(Мт. 8:5-13)

1[•]Халкьуннахь бусласимур къуртал шайхту, Эса Капарнаум шагьрулийн лавгун ур. 2Гикку Румуллал ца хӀаписарнан[†] хъинну ххирасса къазахъ къашавай хьуну, ивчӀавай ивкӀун ур. 3Эсаяту хавар бавну, хӀаписарнал[†] ГаначӀан гьан бувну бур гиккусса ягьудинал хъунисри[†], тавакъю буллай, увкӀун, цала къазахъ ххассал ан. 4-5ЭсачӀан бувкӀун, гайннал хъинну миннат бувну бур:

– Та хӀаписар Ина кумаг бан лайкьсса инсанни. Танан жула халкь ххирар, эбадат-къаттагума[†] жун танал бунни[+].

6Эсагу гайннащал хӀаписарначӀан лавгун ур. Га къатрачӀан иявайсса чӀумал, хӀаписарнал ГаначӀан цала дустал гьан бувну бур укун учин:

– Заллу, маласара му захӀмат Вийнма, цанчирча на къалайкьссара Ина ттула къатлувун уххан! 7На ВичӀан нава къаувкӀра, ттула нава ВичӀан учӀан лайкьману ккалли уллай акъатӀий. Ина так мукъуйну: «Хъин хьу!» – уча, ттул къазахъ хъин хьунтӀиссар. 8На навагу амрурдайн мютӀи шайсса инсанна, ттучӀавагу уссар ттурша мютӀисса саллатӀ. На учара цаннахь: «Насу!» – куну, га лагай, гаманахь: «Нану!» – учара, гагу учӀай. Ттула къазахънахь учара: «Укун ба!» – ганалгу бай.

9Ми махъру бавну, махӀаттал хьуну, Цала хъирив нанисса халкьунначӀангу кӀура авну, Эсал увкуну бур:

– Ттун Исраэлнал агьулдануву цаягу инсаннаву ваксса цӀакьну дирхьусса иман къаккаркссар!

10ЭсачӀан гьан бувми хӀаписарнал къатравун занабивкӀукун, къашавайсса къазахъ хъин хьуну лявкъуну ур.


Щащарнил арс утта уккан аву

11Ганияр махъ Эса Нагьин тӀисса шагьрулийн лавгун ур. Ганащал мюталимталгу, чӀявусса цайми инсанталгу най бивкӀун бур. 12Эса шагьрулул къапулучӀан иявайсса чӀумал, гива ца щащарнил ца акъа-акъасса оьрчӀ ивкӀуну, уччин лавсун най бивкӀун бур. Ганищал шагьрулува чӀявусса агьалигу най бивкӀун бур. 13Га ккарккукун, Заллу Эсан цӀими хьуну, ганихь увкуну бур:

– МааьтӀра[+].

14Яла Эсал, гъан хьуну, жаназа дирхьусса чурттуйн ка щуну дур. Чуртту лавсун наними бавцӀуну бур.

– Жагьил! На вихь изу тӀий ура, – увкуну бур Эсал[+].

15ИвкӀума щягу-ивкӀун, гъалгъа тӀун ивкӀун ур. Эсал га ниттин занаувну ур.

16Циняв ццаххандарал хьуну, Залгу бюхттул уллай, тӀун бивкӀун бур:

– Жувува хъунасса идавс ур. Зал Цала халкьунначӀан увкӀунни[+].

17Ганаятусса хавар бувккун бур щала Ягьудинавух ва лагма-ялттусса кӀанттурдайх.


МарцӀбай ЯхӀъянал суал ва Эсал жаваб


(Мт. 11:2-6)

18-19[•]ЯхӀъянал[†] мюталимтурал ганахь вай циняв иширттая бувсун бур. КӀия цала мюталимнайн оьвкуну, ЯхӀъянал гай Заллу ЭсачӀан цӀуххин гьан бувну бур: «Заллу, Инарав УчӀан аьркинну ивкӀма, юхссагу жун цаманах ялугьлан аьркинссарив?»[+]

20БувкӀун ЭсачӀан, гайннал увкуну бур:

– ЯхӀъянал жу Вихь цӀуххин гьан бунну: «Инарав УчӀан аьркинну ивкӀма, юхссагу жун цаманах ялугьлан аьркинссарив?» – тӀий.

21Гай бувкӀсса чӀумал, Эсал чӀявусса инсантурал азарду, цӀуцӀавуртту хъин дурну дур, инсантурава жиндри буккан бувну бур, чӀявусса мурчӀиминнан чани бучӀан бувну бур. 22Эсал гайннахьхьун укунсса жаваб дуллуну дур:

– Лавгун, ЯхӀъянахь зунма ккавкмур ва бавмур бусияра: мурчӀиминнан чани букӀлакӀишиву, аьрччами занай бушиву, жазандалул[†] бувгьуми марцӀ хъанай бушиву, къюкӀминнан баллай бушиву, ливтӀуми утта буклай бушиву ва мискинминнан Ххарисса Хавар[†] баян буллай бушиву. 23Ттуйн вихшала къакьукьлакьима – талихӀ бумари[+].


ЯхӀъянаяту Эсал бувсмур


(Мт. 11:7-19)

24ЯхӀъянал гьан бувми лагайхту, Эса халкьуннахь ЯхӀъяная буслан ивкӀун ур:

– Ссай тамаша банъяв зу лавгсса бачӀвасса чулданийн[†]? Мурчал кӀутӀутӀи буллалисса чӀахӀа кунасса инсаннах бурганъяв[+]? 25Туну ци ххал данъяв зу лавгсса? Авадансса янналувусса адимина ккакканъяв? Авадансса янна лаххайми ва буллугъну ялапар хъанахъими паччахӀнал къатравур бикӀайсса. 26Вар, туну, ци ккакканъяв зу лавгсса? Идавс? Ди, га идавсри, амма На тӀий ура зухь, га идавсияргу хъунамари.[†][+] 27Ганаятурхха укун чивчуну бивкӀсса:

«Вана, На Вияр хьхьичӀ тӀайла уклай Ттула илчи,
вари Вил хьхьичӀ Вин ххуллу хӀадур бантӀима»[+].

28На зухь тӀий ура: хъаннил бувминнаву акъассар, ЯхӀъя куна бюхттулсса инсан, амма Заннал ПаччахӀлугърай[†] яла чӀивимагу мунаяр хъунассар[+].

29ЯхӀъянах вичӀилий бивкӀсса циняв, хӀатта дишалартту датӀултгума[†], Заннал биялалийн[†] мютӀину, щинайну марцӀ шаврил эбадат дан ганачӀан бувкӀун бивкӀун бур[+]. 30Фарисейтурал[†] ва Тавратрал аьлимтурал[†] тӀурча му эбадат къадурну дур, мунийну Заннал бияла[†] цайвагу бушиву кьамул къабуллай.

31Микку Эсал увкуну бур:

– Щиха лащан бави На жула заманалул инсантал? Щиха лавхьхьусса бур вай? 32Вай лавхьхьусса бур, кӀичӀиравугу щябивкӀун, куннахь кув: «Жу зун щютӀуххив бишлай бунува, зу къавтӀун къабивзунав», «Зугуния, жу зума тӀутӀийни, аьтӀунвагу къабивкӀунну!» – тӀутӀисса оьрчӀаха. 33ЗучӀан увкӀсса МарцӀбай ЯхӀъянал[†] я ччатӀ къабукайва, я чахир къахӀачӀайва, зугу бияв: «Танавун жин бувххун бур», – тӀий[+]. 34УвкӀун ур кагу-канакисса, хӀагу-хӀачӀлачӀисса Инсаннал Арс[†]. Зурив буру: «Лякьазара, хӀачӀу, дишалартту датӀултрал[†] ва бунагькартурал дус», – тӀий[+]. 35Амма аькьилшиву ккаккайсса буллалисса иширттайнур.


Эса, фарисей ва лирсса щарсса


(Мт. 26:6-13; Мк. 14:3-9; ЮхӀ. 12:1-8)

36[•]Фарисейтураясса цаннал Эсайн цаннийна дукра дукан оьвкуну бур. Увххун фарисейнал къатлувун, Га ссупралух щяивкӀун ур. 37Му ппурттуву га шагьрулий лияврил цӀа дурксса ца щарсса, Эса фарисейначӀа хъамалу хъанай ушиву кӀул хьуну, миро-аьтрилущалсса чинилул шушагу ларсун, гиккун дуркӀун дур. 38Ссупралух щяивкӀсса Эсал махъ Ганал ччанначӀа дарцӀуну, га аьтӀий, Ганал ччаннайн багьлагьисса мукьал кӀунтӀругу цила кӀизух лихьлай, Ганал ччаннайн ппай тӀий, гайннуйх гай аьтри дуклан диркӀун дур. 39Танихгу урувгун, Эсайн хъамалу оьвкусса фарисейнал цахьва цала увкуну бур: «Ва инсан идавс ивкӀссания, Ванан кӀулну бикӀанссия цайнна ка лаллалисса та цукунсса щарссарив. Та лирсса щарссархха!»[+]

40– Симон, Ттул вихь учинсса за бур, – увкуну бур ганахь Эсал.

– Уча, Муаьллим, – увкуну бур ганалгу.

41– Ца инсаннал кӀиннахьхьун буржирай арцу дуллуну диркӀун дур: цаннахьхьун ххюттуршва ашрапи, гаманахьхьун ххюцӀалва[+]. 42ГайнначӀа бурж лахъансса каши дакъахьувкун, га инсаннал кӀиннанмагу буржру багъишла бивтун бур. Буси, кӀиннавату цумананни га инсан хъинну ххира хьунтӀисса[+]?

43– Ттул пикрилий, чӀярусса арцу багъишла диртманан, – увкуну бур Симоннул.

– Вил пикри тӀайлар, – увкуну бур Эсал.

44Яла, га щарссанил чулухунайгу кӀура авну, Симоннухь увкуну бур:

– Ургу ва щарссаних… На вил къатлувун увкӀун, ина ттун ччанну шюшин щиннагу къадуллунни. Ванил тӀурча Ттул ччанну цила мукьай шювшуну, цила кӀизух ливхьунни. 45Ина, жува хьунабавкьусса чӀумал, Ттуйн хъямалавагу къаагьунна, варив, На шикку уния шийннай, Ттул ччаннайн ппай тӀисса къадарцӀунни. 46Ина Ттул бакӀрайх зайтуннагьрагу[†] къадурккунни[*], ваниллив Ттул ччаннайх аьтри дурккунни. 47На вихь бусанна циваннив: чӀявусса бунагьру цинма хӀалал бивтунтӀийри ванил ччаву гужсса. Цанма чансса бунагьру хӀалал бивтманал ччавугу чанссар.

48Щарссанихь тӀурча Эсал увкуну бур:

– Вил бунагьру хӀалал бивтссар[+].

49Ганащал ссупралух бивкӀсса хъамал цахьва цивппа тӀий бивкӀун бур: «Бунагьру хӀалал битлан Ва цури?»

50– Вила вихшиврулла ина ххассал бувсса, – увкуну бур Эсал щарссанихь. – Насу, хъинну битаннав[+].

### 8


Эсащал най бивкӀсса хъами

1Мунияр махъ Эса шагьрурдайх ва щархъавух занай, Заннал ПаччахӀлугъраясса[†] Ххарисса Хавар[†] баян буллай ивкӀун ур. Ганащал бивкӀун бур ацӀния кӀиягу вакилгу,[+] 2-3Ганал жиндри буккан бувсса ва цӀуцӀавурттая хъин бувсса цаппара хъамигу: арулва жин буккан бувсса Маждаллал Мариям, Гьиродлул[†] ичӀаллил хъунма Хузал щарсса ЮхӀаннат, Сусанна ва чӀявусса цайми. Гай бивкӀун бур цала хъус-хъиншиву Эсан ва Ганал мюталимтуран кумагран харж дуллай[+][+].


Хъудугьуясса ва гьаннараятусса мисал


(Мт. 13:1-9; Мк. 4:1-9)

4[•]ЛичӀи-личӀисса шагьрурдая букӀлакӀисса чӀявусса халкь бавтӀсса чӀумал, Эсал гайннан укунсса мисал бувцуну бур:

5– Хъудугьу увккун ур гьанна бищун. Гьанна бишлашийни, гайннува цаппара багьну бур ххуллучӀан, ччанналу ккуччугу хьуну, ссавруннаясса лелуххантралгу къеп увкуну бур. 6Гайми чарттарисса кӀанайн багьну бур. КӀурхру дурккун дур, амма хъатру дакъа, кьавкьун бур. 7Тайми багьну бур бюрув-муччучрал дянив, ми лахъ хьувкун, миннул бас бувну бур. 8ЛивчӀми тӀурча ххуйсса аьрщарайн багьну, ххявххун, ттуршлийну хъуннасса бакӀлахъру хьуну дур.

Ва мисалгу бувцуну, Эсал укун увкуну бур:

– ЧӀу баян вичӀив думанан бавуча![+]


Хъудугьуятусса ва гьаннараятусса мисал бувчӀин баву


(Мт. 13:10-23; Мк. 4:10-20)

9[•]Мюталимтал Эсахь цӀухлан бивкӀун бур, мисалданул мяъна цир тӀий. 10Эсалгу укунсса жаваб дуллуну дур:

– Зун кӀул бувссар Заннал ПаччахӀлугъраясса[†] кьюлтӀмур, цайминнан тӀурча гьарзат мисаллавур личӀайсса, гайннан ххал хъанай буна – чӀалай къабикӀайссар, баллай буна – мяъна дурчӀлай къадикӀайссар[+]. 11Ва мисалданул мяънагу укунссар: гьанна – Заннал Махъри[+]. 12Ххуллийн багьми гьанна – ми Заннал Махъ бавмири, амма, иман дирхьуну ми ххассал къахьуншиврул, минначӀан Иблис[†] бувкӀун, миннал дакӀурдива му махъ лавсмири. 13Чарттарисса кӀанайн багьсса гьанна – ми, Заннал Махъ баяйхту, му ххарину кьамул бувмири, амма мархха бакъамири – чӀумуйсса иман дирхьунугу бивкӀун, кьини дурккукун, ми имандалия яла багьайссар. 14Бюрув-муччучравун багьсса гьанна – ми, Заннал Махъ бавну бунува, оьрму наниссаксса, буруккинттал, хъуслил ягу цала хьхьичӀ тӀивтӀусса неъматирттал иман дузрайн дуккан къадиртун личӀан бувмири[+]. 15Ххуйсса аьрщарайн багьсса гьанна – ми, Заннал Махъ баяйхту, му хъинсса, марцӀсса дакӀурдиву ябувну, цала яхӀ-ссавурданийну имандалул ахъулсса буллугъну дуллумири[+].


Бавмур личӀлулну лаласаврия


(Мк. 4:21-25)

16– Чирахъгу лавхъун, мунил ялув оьрту щилчӀав къабишайссар ягу му тахлил лув къабишайссар. Чирахъ бишайссар къатлувун бувхсса циняннан чани бансса кӀанай[+]. 17Аьлтту къахьунсса кьюлтӀ бувмургу, ашкара къахьунсса ва ялун къаличинсса кӀучӀ бувмургу къабикӀайссар[+]. 18Мунияту, зунма бавмур зува цукун кьамул буллай бурув хӀисав ласияра. Цанчирча думанан хъиннура ххисса дулунтӀиссар, дакъаманаща тӀурча цачӀара дусса ххай умургума ласунтӀиссар.


Эсал хӀакьсса кулпат


(Мт. 12:46-50; Мк. 3:31-35)

19[•]Ца чӀумал ЭсачӀан Ганал нину ва уссурвал бувкӀун бур, амма халкьуннал чӀявушиврул ГаначӀан гъан хьун къабюхълай бивкӀун бур[+].

20– Вила нину ва уссурвал, ина ккаккан ччай, кӀичӀираву бавцӀуну бур, – куну, баян бувну бур Ганан.

21Эсалгу гайннахьхьун жаваб дуллуну дур:

– Ттул нину ва уссурвал – Заннал Мукъухгу вичӀи дихьлай, мунил тӀимургу буллалими циняври[+].


Эсал щатӀив паракьат баву


(Мт. 8:23-27; Мк. 4:35-41)

22[•]Ца ххуллух, цала мюталимтуращал къаехърайгу щяивкӀун, Эсал гайннахь увкуну бур:

– Бачияра, бярнил тия чулийн лахъаннуча.

Гай бавчуну бур[+]. 23Къаехърай гьузуй най бунува, Эса шанул лях лавгун ур. Цакуну бярав хъинну гужсса марч бивщуну бур. Къаехъравун щин ххяхлай, мюталимтал нигьачӀисса тагьарданувун багьну бур. 24Гайннал, Эса чантӀ учин увну, увкуну бур:

– Муаьллим! Муаьллим! Жува бюкьлай буру!

ЧантӀ куну, Эсал мурчан ва щатӀан къадагъа дирхьуну дур, марчгу кьабагьну, паракьатшиву хьуну дур.

25Эсал Цала мюталимтурахь увкуну бур:

– Чув дур зул вихшиву?

Ккавкмунил нигьа бусан бувсса мюталимтал, махӀаттал хьуну, куннахь кув тӀун бивкӀун бур:

– Ва Цувавагу Цури, мурчайн ва щинайн амру бувну, мигума мютӀи байсса?!


Жиндри дунгъузирттал газулувун бакьаву


(Мт. 8:28-34; Мк. 5:1-20)

26[•]Гай бивну бур Галил билаятрал тиячулийсса Гераса аьрщарайн. 27Эса бярнил зуманив увксса чӀумал, Ганан хьунаавкьуну ур арх бакъасса шагьрулиясса ца адимина. Га ивкӀун ур жиндри бувхсса инсан, ччянияцӀава яннагу къалахлай, къатлувугу якъахъанай, ливтӀуми буччайсса нуххаву яхъанахъисса.

28Эса ххал шайхту, вевгу куну, Эсал ччаннавун агьну, ганал лахъну увкуну бур:

– Я Эса, Бюхттулсса Заннал Арс[†]! Вин ттуяту ци ччай дур? Миннатри, на аькьува ккухӀлахӀи маулларда![+]

29Га мукун тӀий ивкӀун ур, цанчирча Эсал жиндалийн, букку му адиминавату куну, амру бувну бивкӀунтӀий. Га адимина жиндрал азурда уллай хъунмасса хӀал хьуну бивкӀун бур. Цимил ссинжиртрай авхӀуну, махру дирхьуну, уручларчагу, мигу дурцун, га жиндрал уцайсса ивкӀун ур инсантал бакъасса кӀанайн.

30– Вин цӀа цири? – цӀувххуну бур ганахь Эсал.

– Азарахъулли, – увкуну бур ганал, цанчирча ганавун чӀявусса жиндри бувххун бивкӀун бур.

31Гай жиндри Эсахь лергъ тӀун бивкӀун бур, цивппа лув дунияллийн мабичара тӀий. 32Гикку ца бакӀуй канай хъуннасса дунгъузирттал газу диркӀун дур. Жиндри Эсахь миннат буллан бивкӀун бур, цивппа дунгъузирттавун буххан бити тӀий. Ганалгу ихтияр дуллуну дур. 33Адиминавату бувккун, жиндри дунгъузирттавун бувххун бур. Дунгъузругу, бакӀуйх ялавай ххявххун, муруллийх бярав багьну, бювкьун бур. 34Хьумур ккавксса хӀухчалтрал, левчунма лавгун, шагьрулий ва къирагъирттай ккавкмур бувсун бур. 35Цивхьуну бурив ххал бан инсантал бувккун бур. ЭсачӀан бучӀайхту, гайннан ххал хьуну ур жиндри бувксса адимина, яннагу ларххун, аькьлу-кӀулшилийнгу увкӀун, Эсал ччаннацӀ щяивкӀун. Гай ццаххандарал хьуну бур[+]. 36Цала яруннан ккавкминнал бувсун бур гайннахь жиндри бувххун ивкӀма хъин хьусса куц. 37Гераса аьрщарайсса циняв агьалинавун муксса ццах багьну бурхха, гай Эсахь миннат буллан бивкӀун бур, цала улклуяту насу тӀий. Эсагу, щяивкӀун къаехърай, махъунай авчуну ур[+].

38Эсал жиндри буккан бувсса адимина Ганахь миннатру буллан ивкӀун ур, цувагу Цащала уца тӀий. Амма Эсал га укун куну тӀайла увккун ур:

39– Насуча вила шавай, Заннал вийва цуксса хъунмасса рахӀму-цӀими бувссарив бусласу.

Гагу лавгун, щала шагьрулийх уклай, Эсал цанма бувмур буслан ивкӀун ур.


БакӀчинал душ ва къашавайсса щарсса


(Мт. 9:18-26; Мк. 5:21-43)

40[•]Эса махъунай Галил билаятрайн увкӀсса чӀумал, агьалинал Га ххарину хьунаавкьуну ур, цанчирча циняв Га учӀайния тӀий бивкӀун бур. 41-42ГаначӀан эбадат-къатлул[†] бакӀчи Яир увкӀун, Эсал ччаннавунгу агьну, миннатру буллан ивкӀун ур, цачӀана шавай ачукьай, цал ацӀния кӀира шинавусса ца бакъа-бакъасса душ бивчӀавай бурча тӀий.

Эса ганачӀан нанийни, халкь лагма лавгун, кьючлай бивкӀун бур[+].

43Ца щарсса диркӀун дур, ацӀния кӀира шинай оьттул най, хъин къахъанахъисса. Цила думур хъусгу хӀакинтурацӀух дуклай, харж дурну, га щищачӀав хъин дан къархьуну диркӀун дур. 44Га щарссанил, махъа гъан хьуну, Эсал янналул ухчӀиндалийсса чурчайн ка щуну дур. БацӀан бан къахъанай нанисса ганил оьтту гацӀана бавцӀуну бур[+].

45– Ттуйн ка щил ларди? – цӀувххуну бур Эсал.

ЦучӀав мукӀру къавхьуну ур. Му чӀумал Петрдул увкуну бур:

– Муаьллим, инсантал лагма лавгун, кьюч бигьлай, байгьин къахъанай бур, ка щил ларди тӀий цӀухлайгу циван ура?

46– Юх, Ттуйн щиллив ка ларунни, – увкуну бур Эсал. – Ттун асар хьуннихха Ттуватува гуж бувкшиву[+].

47Цила ка ларшиву кьюлтӀ бан къавхьушиву бувчӀуну, нигьал зурзугу тӀий, га щарсса хьхьичӀун дурккун дур. Эсал ччанналун дагьну, циняв халкьуннал хьхьичӀ ганил бувсун бур, циван ларссарив цила ка Эсайн ва цурда гацӀана хъин хьушиву.

48Эсал увкуну бур ганихь:

– Ттул душ, вила вихшиврулла ина хъин бувсса. ДакӀгу паракьатну, вила шаппай насу[+].

49Эса вай махъру тӀий унува, эбадат-къатлул бакӀчинал шавату увкӀун, ца адиминал Яирдухь увкуну бур:

– Вил душ къуртал хьунни, утти Муаьллим нахӀакьдан мауцара.

50Му баяйхту, Эсал увкуну бур Яирдухь:

– Нигьа маусара, так вихну икӀу, вил душ ххассал хьунтӀиссар.

51Яирхъаннийн увкӀукун, душ бусса къатлувун Эсал Цащала цучӀав уххан къаивтун ур, Петр, ЮхӀанна, Якьув,[†] душнил ппу ва нину бакъасса[+]. 52Къатлуву буми циняв зума тӀий, цайхва цивппа бишлай бивкӀун бур. Амма Эсал увкуну бур:

– МааьтӀри, му бикъавкӀуссарча, шанайри бусса[+].

53Душ бивкӀуну бушиву кӀулну, инсантал Ганай хъян бивкӀун бур. 54Эсал тӀурча, душнил кагу Цала каниву дургьуну, увкуну бур:

– Душ, лавай бизу![+]

55РухӀ дуркӀун, сагъ хьуну, душ гацӀана бивзун бур, Эсалгу буюр бувну бур ганин дукра дулун. 56Душнил нину-ппу махӀаттал хьуну ливчӀун бур. Эсал гайннахь хьумур щихьчӀав мабусари увкуну бур[+].

### 9


Эсал Цала ацӀния кӀиягу вакил инсантурачӀан тӀайла буккаву

1[•]АцӀния кӀиягу вакилнайн ЦачӀанма оьвкуну, Эсал гайннахьхьун бу-бакъацири жиндри буккан буллансса ва азарду хъин дуллансса кьуват ва каши дуллуну дур[+]. 2Яла Ганал гай тӀайла бувккун бур Заннал ПаччахӀлугъ[†] дуркӀна душиву буслан ва къашавайми хъин буллан.

3– Зущалагу ххуллийн цичӀар маласари: я аьсав, я кьуцуру, я ччатӀ, я арцу, я даххана дансса янна, – увкуну бур гайннахь Эсал. – 4Зува бувхмур къатлуву бацӀияра, га кӀанттаяту гьаннин. 5Агар чув-бунугу зува халкьуннал кьамул къабарча, га шагьрулува бувккун нанийни, зула уссайх бавкьусса ххитгума кьатӀ бара – му хьуннав гайннай дихьлахьисса дюъну[+].

6Гайгу, ххуллийн бувккун, щархъая щархъайн занай, Ххарисса Хаваргу[†] буслай, гьарца бивсса кӀанай къашаваймигу хъин буллай бивкӀун бур[+].


Гьирод гьалак уккаву

7-8[•]Тетрарх[†] Гьиродлун[†][*] Эсал иширттая бавну, га кӀихӀулла хьуну ур. Къахьунсса ишгу къабивкӀун бур, цанчирча цавай бивкӀун бур Эса утта увксса ЯхӀъяри тӀий, гайми – Илиясри тӀий, таймигу – Га хьхьичӀавасса идавстураясса[†] цари тӀий, утти утта увксса[+]. 9Гьиродрив тӀий ивкӀун ур:

– ЯхӀъянал бакӀния на кьукьав, вакссава Цаятува халкь гъалгъа тӀутӀи бувсса ва ттигу Цу икӀан бюхъайссар?

Му ивкӀун ур Га цува-цу урив ккаккан ччай[+].


Ххюазара адимина ххюва ччатӀул ва кӀива чавахърал уччин аву


(Мт. 14:13-21; Мк. 6:30-44; ЮхӀ. 6:1-14)

10[•]Занахьувкун, вакилтурал бувсун бур Эсахь цала дурмуния. Гайгу Цащала бувцуну, Эса лавгун ур Байт-Саида тӀисса шагьрулул чӀаравсса цучӀав акъасса кӀанайн[+]. 11Амма му кӀул хьуну, халкь Ганал хъирив бавчуну бур. Гай кьамулгу бувну, Эса гайннахь Заннал ПаччахӀлугъраятугу[†] буслай, къашаваймигу хъин буллай ивкӀун ур.

12ЦӀан лакьлай дайдирхьувкун, ЭсачӀангу гъан хьуну, ацӀния кӀиягу вакилнал увкуну бур:

– Итабакьи вай агьали, шивахсса шяраваллавун, мащайн лавгун, цанма гьантта бикӀансса, дукра дукансса кӀану лякъин, ва цучӀав акъасса кӀану бурхха.

13– Вайннан дуканмур зура дулара, – увкуну бур Эсал.

– ЖучӀа бикӀанмагу ххюва ччатӀгу, кӀива чавахъгу бур, ххишала цичӀар дакъар, – увкуну бур гайннал. – Ягу жу гьавув вай циняннан дуканмур машан ласун?

14(Гикку так арамтал бивкӀун бур ххюазараксса.)

– Щябитияра ми, ххюцӀа-ххюцӀала инсан личӀи увну, – увкуну бур мюталимтурахь Эсал.

15Гайнналгу гай халкь мукун щябивтун бур. 16Ххюва ччатӀгу, кӀива чавахъгу лавсун, ссавруннайн урувгун, дуаьгу дурну, вайннуй барачат бишиннавгу куну, Эсал гай бувхъун, инсантурайх бачӀин мюталимтурахьхьун буллуну бур. 17Циняв бувччуну махъ, ацӀния кӀива чӀапа[†] бувцӀусса дукра ялагу лирчӀун дур.


Петр Эса МасихӀ ушиврий мукӀру шаву


(Мт. 16:13-20; Мк. 8:27-30)

18[•]Ца ххуллух Эса Цувалу дуаьрду дуллай унува, ГаначӀан мюталимтал бувкӀун бур. Эсал гайннахь цӀувххуну бур:

– Халкьуннал На щин ккалли ай?

19– Цавай бур Ина МарцӀбай ЯхӀъяри[†] тӀий, цавай – Илияс идавсри тӀий, цавайгу – цайми аьвзал заманнул идавстураясса ца утта увккун ур тӀий, – жаваб дуллуну дур мюталимтурал[+].

20– Зува На щин ккалли ару? – цӀувххуну бур Эсал.

– Ина Заннал МасихӀра[†], – жаваб дуллуну дур Петрдул[+].


Эсал Цала бивкӀулияту ва утта уккаврияту цалчин бусаву


(Мт. 16:21-23; Мк. 8:31-33)

21[•]Мукун щихьчӀав учин къабучӀиссар, куну, гайннан къадагъагу дурну, Эсал увкуну бур:

22– Инсаннал Арснан[†] чӀявусса бухӀан багьантӀиссар, хъунисриннал[†], хъун рувхӀанийтурал[†] ва Тавратрал аьлимтурал[†] Га цала душманнан ккалли антӀиссар. Ахиргу Га жандалуцӀа антӀиссар, амма шамулку кьини Инсаннал Арс[†] утта уккантӀиссар[+].


Эса МасихӀнал хъирив нанима тӀисса ци тӀиссарив бувчӀин баву


(Мт. 16:24-28; Мк. 8:34–9:1)

23Яла Эсал циняннахь увкуну бур:

– Ттул ххуллу бугьан ччима, цана цува хъамаивтун, гьарца кьини цала ххачгу лавсун[*], Ттул хъирив ачувча[+]. 24Цанчирча, цала оьрму ххассал бан ччима оьрмулуцӀа хьунтӀиссар. Ттул цӀаний цала оьрму харж бувманал тӀурча оьрму ххассал бантӀиссар. 25Ци мюнпатри инсаннан, щала дунияллул заллугу хьуну, цала цува пуч арча, ягу цанма цала зарал барча[+]? 26Ттухлу ва Ттул мукъухлу уккан лайкь бакъа чӀалачӀима цува лайкь акъаману чӀалантӀиссар Инсаннал Арснангу, Га Цалагу, Цала Бутталгу, мубараксса малаиктуралгу Хъуншиврул нурдануву увкӀувкун. 27Мяйжаннура зухь тӀисса: шикку бавцӀусса зувусса цаппараннан цивппа литӀуннинна ккаккантӀиссар Заннал ПаччахӀлугъ[+].


Эса цамур журалийн лагаву


(Мт. 17:1-13; Мк. 9:2-13)

28[•]Вай махъру увкуну мяйва гьантта лавгун, Цащала Петргу, ЮхӀаннагу, Якьувгу[†] бувцуну, Эса дуаьрду дан зунттуйн лавхъун ур[+]. 29Дуаь дуллай унува, Ганал симан цакуну даххана хьуну дур, янналиятугу, кӀяла лагаврил, нур дирзун дарчуну дур. 30-31Пар-пар тӀисса нурдануву кӀия инсангу чӀалан ивкӀун ур. Гай бивкӀур бур Муса[†] идавс ва Илияс идавс. Гай Эсащал гъалгъа тӀий бивкӀун бур Ганан Ярусалимрай нясивсса ахирдануя. 32Петрдун ва ганащал бивкӀминнан кӀусса шану бивну бур. ЧантӀ увкукун, гайннан нур дирзун нанисса Эсагу, ГаначӀа бавцӀусса кӀия адиминагу ккавккун бур. 33Арамтал ГаначӀату лаглан бивкӀукун, Петрдул Эсахь, цала тӀутӀимур цанмавагу къакӀулну, увкуну бур:

– Муаьллим! Жува шикку бушиву хъина! Нану жу шикку зун шанма чятир бищуннуча: ца Вин, ца Мусан,[†] цагу Илияслун.

34Га укун тӀий унува, дурккун ттурлу, гайннайн ххют дагьну дур. Ттуруллувун цивппагу бахьлагайхту, мюталимтал хъинну нигьабувсун бур. 35Ттуруллувату ЧӀу хьуну бур:

– Му Ттул Арсри, Ттул Язи увгьумари[†]. Мунах вичӀи дилушара![+]

36ЧӀу кьабагьайхту, гайннан Эса цувалу ливчӀун ххал хьуну ур. Мюталимтурал му иш кьюлтӀ бувну, цанма ккавкмур гай гьантрай щихьчӀав къабувсун бур.


Жин бувхсса оьрчӀ хъин аву


(Мт. 17:14-20; Мк. 9:14-29)

37[•]Хъиривмур кьини, гай зунттуяту бучӀайхту, Эсал хьхьичӀун чӀявусса инсантал бувккун бур. 38Гайннавату цаннал вев увкуну бур:

– Муаьллим! Миннатрича, ттул арснах ургу, ва ттул ца акъа акъурча. 39Ванавун жин бувххун, цакуну веврду тӀун икӀай, кьацӀгу хьамарал бувцӀуну, хьхьа батӀлай, ишлан икӀай. Ва куццуй жиндалул оьрчӀ инжит уллай, итлай акъар. 40На Вил мюталимтурахь миннат бувссия, жин буккан бара кунуча, миннаща къабювхъунни.

41– Я, ливсса, вих бакъасса халкь! – увкуну бур Эсал. – ТанинцӀара На зулсса буллантӀисса?! Цуксса хӀаллайра На зу бухӀлай икӀантӀисса?! Уца шиккун вила арс.

42ОьрчӀ гиккун най унува, жиндалул га хӀал биллали увну, хьхьару батӀлатӀи увну, ишлаши увну ур. Эсал жиндалуйн буккан амру бувну бур, оьрчӀгу хъин увну, буттахьхьун уллуну ур[+]. 43[•]Циняв Заннал кьудратрай махӀаттал хъанай бивкӀун бур.


Эсал Цала бивкӀулияту цӀунилгу бусаву


(Мт. 17:22-23; Мк. 9:30-32)

Мукун циняв Цала дуллалимуний махӀаттал хъанай бунува, Эсал Цала мюталимтурахь увкуну бур:

44– ДакӀний битияра вай Ттул махъру: Инсаннал Арс инсантурахьхьун ириян антӀиссар[+].

45Вай махъру гайннан къабувчӀуну бур. Вайннул мяъна, гайннан аьлтту къахьунсса, къадурчӀинсса диркӀун дур. Эсахь цӀуххиннив гай къасивсуну бур[+].


Мюталимтурал цавува хьхьичӀунманал хӀакъиравусса бяст


(Мт. 18:1-5; Мк. 9:33-37)

46[•]Мюталимтал, цавува яла хъунама цума уссарив, бястру буллан бивкӀун бур. 47Гайннал дакӀнивумур кӀулсса Эсал, увцуну ца чӀивисса оьрчӀ, Цала чӀарав ацӀангу увну, увкуну бур:

48– Ттул ЦӀаний укунсса оьрчӀ кьамул уллалиманал Нара кьамул уллалисса. На кьамул уллалиманал тӀурча На Цал ТӀайла Увкмагур кьамул уллалисса. Зуву циняннаяр ялавайма лавай хьунтӀий унутӀий[+].


Зуйн къарщи акъама – зул чулухмари


(Мк. 9:38-40)

49– Муаьллим, – увкуну бур ЮхӀаннал, – жун хьунаавкьуна ца инсан, Вил ЦӀанийну жиндри буккан буллалисса, жу танай къадагъа дирхьуссия, жущала занай акъахьувкун[+].

50– Мадихьларди къадагъа, – увкуну бур Эсал. – Зуйн къарщи акъама – зул чулухмари![+]


Самар билаятрайсса шяраваллил жяматрал Эса кьамул къааву

51Ва дунияллия Цува гьансса ссят гъан хъанан диркӀукун, Эсал Ярусалимрайн ачин кьянкьасса хӀукму[†] бувну бур[+]. 52Цаярва хьхьичӀ Ганал Цала илчитал тӀайла бувккун бур. Гай Самар билаятрайсса ца шяравун бувкӀун бур, Эса учӀаннин хӀадуршин дан[+]. 53Амма шяраваллил жяматрал Га, Ярусалимрайн най ушиву чӀалай, кьамул къаувну ур[*].

54Му иш чӀалай, мюталимтал Якьувлул ва ЮхӀаннал Эсахь увкуну бур:

– Заллу, Вин ччарча, жу цӀарахь ссавния рищу куну, вай пуч баннухха[+].

55-56Эсал, гайннахгу урувгун, къадагъа дирхьуну дур. Яла гай цамур шяравун лавгун бур.


Эсал хъирив бачинтӀими


(Мт. 8:19-22)

57[•]Ярусалимрайн нани ххуллий Эсахь ца адиминал увкуну бур:

– Ина чунай ачирчагу, на Вил хъирив ачинна.

58Эсал ганахь увкуну бур:

– ЦулкӀрал нухру дур, ссавнил лелуххантрал кюртти бур, Инсаннал Арснан бакӀ дишинсса кӀану бакъар.

59Цама инсаннахь Эсал увкуну бур:

– Ачу Ттул хъирив.

– Заллу, – увкуну бур ганал, – дулакьай ттухьхьун ихтияр, цал ттула ппу уччин гьан.

60Эсал ганахь увкуну бур:

– ЛивтӀуми бучлай ливтӀуми цивппа бикӀанссарча[*], ина Заннал ПаччахӀлугъраятусса хавар инсантурахь буслан ачу.

61Цама инсаннал Эсахь увкуну бур:

– Заллу, на Вил хъирив ачинна, амма цал ттула шаппаминнахь хъинну бикӀи учин шавай гьан ити.

62– Хъурссул кӀамаймугу кӀунттил дургьуну, махъунай уруглагима Заннал ПаччахӀлугъран учӀи къахьунтӀиссар, – увкуну бур Эсал.

### 10


Эсал арулцӀала мюталим Цала хьхьичӀ тӀайла уккаву

1[•]Мунияр махъ Заллу Эсал арулцӀаллий кӀия мюталим цаймигу личӀи увну, гай Цаярва хьхьичӀ кӀи-кӀия тӀайла увккун ур Цува иян ччисса гьарца шагьрулийн ва шяравун. 2Гайннахь Эсал увкуну бур:

– ТтихӀинмур чӀярур, амма зузалт чансса бур. Мунияту хӀаллил лакьлакьисса хъуруннал Залуннахь миннат бувара, Цала хӀаллил лакьин зузалт гьан ба куну[+]. 3Насияра! На зу, бурцӀурдил гьухъалттувун чӀиру кунма, тӀайла буклай ура[+]. 4Зущала я киса, я кьуцуру, я даххана дансса усру маласари, ххуллий щихьхьунчӀав ссалам буллай аглангу махъанарди. 5Зува къатлувун буххайхту, га къатлун барачат чӀа улучара. 6Агар къатлул заллу барачатран лайкьсса инсан ухьурча, зул барачат ганайн биянтӀиссар. Га мукунсса акъахьурча, барачат зучӀанма занахьунтӀиссар. 7Зува ливксса къатлуву балуцӀияра, зула хьхьичӀ дирхьумур дулукияра, хӀалучӀияра, цанчирчан зузалан хӀакь[†] багьайссар. Ца шагьрулий буссаксса, зува кьамул бувсса къатта баххана мабаванни. 8Зува бувкӀсса шагьрулий кьамул барча, зула хьхьичӀ дирхьумургу дулукияра, 9му шагьрулийсса къашаваймигу хъин булувара, гайннахьгу улучара: «Заннал ПаччахӀлугъ[†] зул чӀаравра дуссар», – куну[+]. 10Зува бувкӀсса шагьрулий кьамул къабарчарив, кӀичӀирттавухгу занай, укун тӀутӀияра: 11«Жула уссайх бивхьусса зул шагьрулул лахгума, кьатӀ бувну, зунма кьабитлай буру. Амма кӀулну бикӀияра – Заннал ПаччахӀлугъ[†] гъаннура дуссар»[+]. 12На зухь тӀий ура: Кьиямасса кьини Содом[*] шагьрулунгума бигьану бикӀантӀиссар, зу кьамул къабувсса шагьрулуннияр.


Тавба къадурсса шагьрурдайн ликканссар бала


(Мт. 11:20-24)

13[•]Мунияр махъ Эсал увкуну бур:

– Язугъ вий, Гьуразин шагьруй! Язугъ вий, Байт-Саида шагьруй! Зул хьхьичӀ дурсса хӀикматру[†] На Тирданий ва Сидондалий дурссания, тайннал агьалинал, цайвасса бунагьирттал къума баврил, къумашиву ккаккан дуллалисса яннагу ларххун, бакӀрайн лахгу бивчуну, ччянира тавба данссия[+]. 14Кьиямасса кьини Тирданун ва Сидондалунгума бигьану бикӀантӀиссар зуннияр. 15Инагу, Капарнаум шагьруй, бухьунссара, инава Ссавруннайн биян бансса ххай? Юх, ина Дужжагьравун бутантӀиссара.[*]

16Яла Эсал Цала мюталимтурахь увкуну бур:

– Зу бувсъсса мукъуйн мютӀима Ттуйнгу мютӀиссар, зу кьамул къабуллалиманал Нагу кьамул къауллалиссара. На кьамул къауллалиманал тӀурча На ТӀайла Увкмагу кьамул къауллалиссар[+].


Ххаришиврунсса хӀакьсса савав


(Мт. 11:25-27)

17АрулцӀаллий кӀиягу мюталим ххарину ЭсачӀан занахьуну ур.

– Заллу, – тӀий бивкӀун бур гай, – Вил цӀа зумух ларсун буюр барча, жиндригума жуйн мютӀи шайва[+].

18Эсалгу гайннахь укун увкуну бур:

– Ттун ккавккунни, паранну кунма, Ссаврунная Иблис[†] багьлагьисса куц[+]. 19Вана На зухьхьун дулав, зунма зарал къавхьуну, шатрай ва экьраврдай ччан бизансса ва Оьсса Душман бас ансса кьудрат[+]. 20Амма зуйнма жиндри мютӀи шаврия ххари машарича, зула цӀарду Ссавруннай чичаврия ххари хьияра[+].

21[•]ГацӀанава, Заннал РухӀирал ххаригу увну, Эсал увкуну бур:

– На Вил цӀа бюхттул дуллай ура, Ттул Ппу, Ссавруннал ва Лухччинул Заллу, Ина аькьилтураяту ва аьриптураяту[†] кьюлтӀ бувмур вирттили оьрчӀан тӀивтӀунутӀий. Ди, Ппу, мукунсса бия Вил бияла[†]! 22Буттал Ттуйн вихшала дирхьуссар гьарзатраву. ЩинчӀав къакӀулссар Арс, Буттан акъа, щинчӀав къакӀулссар Ппу, Арснан акъа, ва Арснал Цала Ппу кӀул ан язи бувгьусса[†] инсантуран акъа[+].

23Яла, мюталимтурахгу урувгун, хасну гайннахь увкуну бур:

– Вай циняв ишру зула яруннан ккаклакаву – зул талихӀри[+]. 24На зухь тӀутӀиссара: чӀявусса идавстал[†] ва паччахӀтал бивкӀссар зун ккаклакимур ккаккан ччай, амма миннан къаккавкссар; зун баллалимур баян ччай бивкӀссар, амма къабавссар.


Хъинсса самаричувнаясса мисал


(Мт. 22:34-40; Мк. 12:28-34)

25Гикку ивкӀун ур ца Тавратрал аьлим[†]. Эса аьйкьин ан ччай, ивзун, ганал увкуну бур:

– Муаьллим! Абадлийсса Оьрму булуншиврул на ци бан аьркинссар[+]?

26Эсал ганахь увкуну бур:

– Тавратрай[†] мунил хӀакъираву ци чивчуну бур? Винма ци бувчӀур?

27Адиминалгу жаваб дуллуну дур:

– «Вила Заллу-Зал дакӀнийхтуну, вила рухӀирайну, вила щала гужрайну, дусса аькьлу-кӀулшилийну бюхъайссаксса ххирану икӀу!», – тӀий бур, ялагу увкуну бур: «Вина инава ххирасса куна, вила чӀаравмагу ххирану икӀу»[+].

28– ТӀайласса жаваб дуллунни ина. Мукун булларча, булунтӀиссар вин Абадлийсса Оьрму, – увкуну бур Эсал.

29Амма цаламуний ацӀан ччай, Тавратрал[†] аьлимнал Эсахь цӀувххуну бур:

– Цумарияр ттул чӀаравма?

30Эсал укунсса жаваб дуллуну дур:

– Ца адимина Ярусалимрая Ярихон шагьрулийн най ивкӀун ур. Га, къачагътурахьхьун иривну, хъямала увну, хъинну агу-авттун, ивчӀавай-уккавай кьаивтун ур. 31Гава ххуллийх най ивкӀун ур ца рувхӀаний[†]. Авттун агьсса инсан ккавккун, ххуллул тия чулийн лавхъун, га лавгун ур. 32Мукуна гава кӀанайх най ивкӀсса Левийл тухумраясса[*] ца адиминан га ккавккун, мугу, ххуллул тия чулийн лавхъун, лавгун ур. 33-34Цала аьрххилий нанисса ца самаричув[*], ганал ялун увккун, рахӀму бувну, гъан хьуну, щавурдугу чахирданий шюршуну, зайтуннагьлий[†] аьгъугу дурну, дагу-дархӀуну, цала ттуккуйгу буртти ивтун, ххуллулсса гьантта бикӀай къатлувун иян увну, га къатлуву ганаха къуллугъ бувну бур[+]. 35Хъиривмур кьини, цува нанийни, къатлул залуннан кӀира динарийгу[*] дуллуну, увкуну бур: «Ванай аякьа да, вайннуяр ххишаласса харж буккарча, махъунай нани ххуллий на вин дагьаймур дулунна».

36Ва хаваргу бувсун, Эсал Тавратрал аьлимнахь цӀувххуну бур:

– Цумари гай шамуннава, вила пикрилий, къачагътурал зулму бувсса га адиминал чӀаравману хьума?

37– Га адиминай цӀими бувмари, – жаваб дуллуну дур Тавратрал аьлимнал.

– Насуча, инавагу мукун булува! – увкуну бур Эсал.


Эса Мартал ва Мариямлул къатлуву

38Мюталимтуращал нани ххуллий Эса ца шяравун увкӀун ур. Га авцӀуну ур Марта тӀисса хъамитайпалул къатлуву[+]. 39Ганил бивкӀун бур Мариям тӀисса ссу. Заллу Эсал ччаннацӀгу щябивкӀун, му бивкӀун бур Ганал бусласимуних вичӀи дирхьуну[+]. 40Марта тӀурча, ххуйсса хъамалушиндаралсса буллай, щуруй бивкӀун бур. ЭсачӀангу гъан хьуну, ганил увкуну бур:

– Заллу! Вин къачӀалай бурив ттул ссил щала даву ттуйн дуртун душиву. Мунихь ттун кумаг ба учакьай.

41– Агь, Мартай, Мартай! – увкуну бур Заллу Эсал. – Ина гьарзатрай аякьа дуллай, буруккин буллай, хъиннува авара буклай бура[+]. 42Амма аьркинссарив так ца зари бусса. Вана ва Мариямлул буллалимурди яла аьркинмур. Ванил Ттуяту лалавсмур зеххин щищачӀав къахьунтӀиссар.

### 11


Мюталимтуран дуаь дан лахьхьин баву


(Мт. 6:9-15; 7:7-11)

1[•]Ца кӀанай Эса дуаьрду дуллай ивкӀун ур. Дуаьрду дурну махъ, мюталимтураясса цаннал Ганахь увкуну бур:

– Заллу! Жун дуаь дан лахьхьин бакьай, ЯхӀъяналгу[†] цала мюталимтуран лахьхьин бувну бивкӀссархха[+].

2Эсал гайннахь увкуну бур:

– Дуаь дуллалийни, укун улучара.

Я Ппу, бюхттул хьуннав Вил ЦӀа!
ДучӀаннав Вил ПаччахӀлугъ!
3Була гьарца кьини жун бакъа чара бакъасса ччатӀ.
4ХӀалал бити жун жул бунагьру,
жугу хӀалал битарухха жунма зарал бувми.
Мабитара жу бяйкьин[+].

5-6Яла Эсал гайннахь увкуну бур:

– Масалдаран, зуяту цания-цаннал, хьхьудяризал дусначӀан лавгун, ганахь увкуссия тӀар: «Дус, буржирай шанма ччатӀ булакьай! ТтучӀан цала иширай нани ххуллий гьалмахчув увххуннича, ганал хьхьичӀ дишинмур дакъар», – куну. 7Дуснал къатлувату жаваб дуллуссия тӀар: «Итикьай, да, на ахкъачилай. Нузругу аьнт дурну ура, навагу, оьрчӀругу уттубивхьуну буруча, излай, вин ччатӀ буллан къабюхъанссар», – куну. 8Вана На зухь тӀий: бюхъай, дусшиврулгу хатир къабувну, шанияту ивзун, ганал ччатӀ къабулун. Амма ина, ялув ливккун, ганахун ахчирча, чара къавхьуну, ганан багьантӀиссар, шанияту ивзун, вин аьркинмур гьарзат дулун.

9Мунияту На зухь тӀий ура: дула тӀутӀияра – зун дулунтӀиссар, луглагияра – зун лякъинтӀиссар, кьутӀ тӀутӀияра – зун тӀитӀинтӀиссар. 10Цанчирча, дула тӀинан – дулайнутӀий, луглагинан – лякъайнутӀий, кьутӀа тӀинан – тӀитӀайнутӀий[+].

11Урив зул дянив ппу, арснал цахьва, чавахъ була, учирча, чавахъран кӀанай шатта булунсса? 12Ягу, ккунук була учирча, экьрав булунсса? 13Зущания бюхъай, зула дакӀру оьсса духьурчагума, зула оьрчӀан хъинбала бан, Ссавруннайсса Бутталгу Цахьва миннат буллалиманан Цала РухӀ ялунгу хъинну дулунтӀиссар![+]


Заннал кашилийну жиндри буккан баву


(Мт. 12:22-30; Мк. 3:20-27)

14[•]Ца ххуллух Эсал ца адиминава жин буккан бувну бур, га жиндалул га адиминая мазкъакӀул увну ивкӀун ур. Жин буккайхту, адиминал маз итххявххун бур. Халкь махӀаттал хьуну бур. 15Амма цаппара тӀий бивкӀун бур:

– Баал-Зевуллул[†][*], жиндрал бакӀчиналли, Ганахьхьун жиндри буккан бансса гуж буллуну бикӀантӀисса[+].

16Цаппарагу бивкӀун бур, Ганал хӀал ккаклай, ссавруннаясса аьламат[†] ккаккан да тӀий[+].

17Гайннал дакӀнивумур кӀулну, Эсал гайннахь увкуну бур:

– Агьалийнаву цавай гайминнащал ччалаччисса цумур-цагу паччахӀлугъ лияйссар. Кулпат бавкьусса бакъахьурча, мукунсса къаттагу лияйссар. 18Иблис[†] цийнма цуппа къарщи бувкссания, ганил паччахӀлугъ къалирну личӀантӀиссияв? Зу буру На жиндри Баал-Зевуллул буллусса кьудратрайнури буккан буллалисса тӀий. 19Агана На жиндри Баал-Зевуллул кьудратрайну буккан буллай ухьурча, щил кьудратрайнури гай буккан байсса зул мюталимтурал? Ми хьийча зул судьяталнугу![+] 20Амма На жиндри Заннал кьудратрайну буккан буллай ухьурчарив, му чӀумал Заннал ПаччахӀлугъ[†] зучӀан мяйжаннугу дуркӀссар.

21– Пикри бувара зувагу, агар ярагъуннил алгусса, загълунсса инсан цала къатта ябуллай ухьурча, ганал хъуслин нигьачӀаву дакъассар. 22Амма ганаяр загълунма ххявххун, ххув хьурча, цува уруччинссара тӀий ивкӀсса ярагъгу зевххуну, хъусгу хъямала дантӀиссар. 23Ттущал акъама Ттуйн къарщимари, Ттущал къаратӀлатӀимагу ссанчӀав дакъа харж дуллалимари[+].


Жин занашаву


(Мт. 12:43-45)

24– Инсаннавату бувксса жин, щин дакъасса авлахъирттайх буклай, рахӀатшиврух луглай, къаляхълай бикӀайссар. Му чӀумал ганил учайссар: «На нава бивкӀнийн зана бикӀанна». 25Зана бикӀайхту, ганин цила мина лазиларкьуну, марцӀну лякъайссар. 26Яла га лавгун, циярва оьсса арулва жингу бувцуну, гайннущал га инсаннавун буххайссар. Га инсаннангу цавува ца жин бивкӀсса чӀумалнияргу оьккину бикӀайссар.


ХӀакьсса талихӀ буминная

27Эса укун гъалгъа тӀий унува, хьхьичӀуннай дурккун, ца щарссанил лахъну увкуну бур:

– Ина лякьлуву яуллай, яла Вин ккукку буллай диркӀсса нину – талихӀ бумурди![+]

28– Заннал Мукъурттих вичӀигу дирхьуну, КӀанал тӀутӀимур буллалими – хъиннува талихӀ бумири, – жаваб дуллуну дур Эсал[+].


Вих бакъашиврий аьй даву


(Мт. 12:38-42)

29[•]Цала лагма хъиннува чӀявусса инсантал батӀлан бивкӀукун, Эсал гайннахь увкуну бур:

– Зия хьуну бур вай ттисса халкь! ХӀикмат[†] тӀалав дуллай бур. Амма гайннан цукунчӀавсса хӀикмат[†] дакъассар Юнус идавсилмур[*] дакъасса. 30Ниневиянал халкьуннан хӀикматну Юнус хьусса куна, цӀанасса халкьуннангу хӀикматну Инсаннал Арс[†] хьунтӀиссар. 31Кьиямасса кьини Кьиблалул билаятрал паччахӀ-щарссанилгу[*] вай уттизаманнул халкьуннай аьй дуллантӀиссар. Цанчирча га цила заманнай дунияллул зуманияту Сулайман идавсил аькьилшиврух вичӀи дишин бувкӀун бивкӀссар. Шикку тӀурча Сулайманнуяргу лавайма ур, амма ттизаманнул инсантал Ганах вичӀи дихьлай бакъар[+]. 32Кьиямасса кьини Ниневиянал халкьунналгу вай ттизаманнул халкьуннай аьй дуллантӀиссар. Цанчирча, Юнуслул бусласимур бавукун, тайннал, бунагьругу кьабивтун, тавба дурну диркӀссар. Шикку тӀурча Юнуслуяргу лавайма ур, амма ттизаманнул инсантал бунагьру кьабитлай бакъар.


Вива́тусса чанная


(Мт. 5:15; 6:22-23; Мк. 4:21; Лк. 8:16-18)

33[•]– Чирахъгу лавхъун, га къачӀалачӀисса кӀанай, ягу ялун оьртугу лавкьуну щилчӀав къабишайссар. Га бишайссар къатлувун бувхсса циняннан чани бансса кӀанай[+]. 34Я – чурххал чирахъри. Яру цӀуллуну-сагъну бухьурча, инсаннан чани буссар, яру зия хьуну бухьурча, инсан цӀаннавун оькьайссар. 35ЛичӀлулну икӀу, вивува бумур чани ххай, цӀан къалякъин! 36Инава щала чаннал увцӀуну, вивура цӀансса цичӀав лирчӀун дакъахьурча, ина инава икӀантӀиссара чирахърал чанна лахъан увсса куна.


Эсал фарисейтал ва Тавратрал аьлимтал дащуй бишаву


(Мт. 23:1-36)

37[•]Эсал ихтилат буллалисса чӀумал, ца фарисейнал[†] Ганайн ахттайнссаннуйн оьвкуну бур. Эсагу, ганачӀан лавгун, ссупралух щяивкӀун ур. 38Дукралух щяикӀаннин Эсал кару къадирссуну тӀий, фарисей махӀаттал хьуну ур[+]. 39Заллу Эсалгу ганахь укун увкуну бур:

– Зу, фарисейтурал, ялун чӀалачӀимур – кӀичӀурду ва бушкъапру – ялату марцӀ дару, амма зула вивмур – зула дакӀру хъинну цӀалхъансса ва оьсса дур. 40Аькьлубакъулт! Ялун чӀалачӀимур ляхъан дурсса Заннал дакъарив вивмур, къачӀалачӀимургу лахъан дурсса? 41КӀичӀурду ва бушкъапру ялтту марцӀ дуллалаврицӀун, миннуву думургу мискинтуран дуллалияра – му чӀумалли зул цимурца марцӀну дикӀантӀисса.

42Язугъ зуй, фарисейтал![†] Зу Заннал Къатлувун[†] зула ахъуву ххярхсса гъарандалул, суврарал[†] ва цаймигу ахънилсриннул ацӀва бутӀул ца булару, амма зун хъамабитай аьдлугу[†], Зал ххирану икӀан аьркиншивугу. Муна муяхха зу дан аьркинмурдарагу, Заннал Къатлун дагьаймур дулунгу хъамакъадиртун[+].

43Язугъ зуй, фарисейтал, эбадат-къатраву[†] зун хьхьичӀми кӀанттурдай щябикӀлан ххиранутӀий, жямат батӀай майданнив зухьхьунма хӀурматрай ссалам буллай ччан бикӀайнутӀий[+].

44Язугъ зуй, зу кӀялабарзру къабивщусса гьаврду кунма бунутӀий: инсантал гайннуйх занан бикӀай, цивппа нажасрайн щилащишиву къакӀулну.

45Микку Тавратрал аьлимтуравасса[†] цаннал Эсахь увкуну бур:

– Муаьллим! Фарисейтурая мукун тӀий, Ина жугу кьюкьин буллай ура.

46Эсалгу жаваб дуллуну дур:

– Язугъ зуйгу, Тавратрал аьлимтал,[†] тӀий ура, зу инсантурай духӀан къашайсса гьивурду дихьлай бунутӀий, гайннан кумаг баннив кӀисса кӀиссурайх бишлай бакъанутӀий. 47Язугъ зуй, зу буру идавстурал[†] гьаврдай гьайкаллу дуллай, гай тӀурча зула буттахъаллихха ливтӀусса! 48Мунийну зу буру зула буттахъал бувмунил мукӀрушиннагу дуллай, бувмургу хъинчулий ккаклай. Идавстал[†] гайннал ливтӀуну бунува, зу буру гайннан гьайкаллу дуллай[+]. 49ХӀазран бакъар Занная лирксса аькьилшиврул увкусса: «На гайнначӀан идавстал ва илчитал тӀайла букланна, миннаясса цавай гайннал литӀлантӀиссар, цавайннангу, къума буллай, чӀявусса ккаккан буллантӀиссар»[+]. 50-51Дуниял лярхъуния мукьах чӀявусса идавстурал оь экьибувтӀуссар, Гьабиллуя[*] байбивхьуну, Заннал Къатлул ва кьурван[†] бай кӀанттул дянив чил канил ивкӀусса Закарьянайн бияннин. Му оьттул хӀакь[†] ва наслулиятур тӀалав бантӀисса. Мяйжаннура зухь тӀисса: ва наслулияту гьарзатрал хӀакь[†] ласунтӀиссар[+].

52Язугъ зуй, Тавратрал аьлимтал, Мубараксса Луттирдал[†] кӀулшивурттал кӀулагу зухьхьунна ларсун, зувагу къапулувун къабувххун, буххан ччиминнангу ххуллу кьувкьунутӀий.

53-54Укунгу куну, Эса къатлува увккун нанийни, Тавратрал аьлимтал ва фарисейтал Ганайн сситтул бувцӀуну, Ганахьхьун чӀявусса суаллу буллан бивкӀун бур. Гай бивкӀун бур, Эсава аьй рищунсса махъ личин бан кьасттирай[+].

### 12


Фарисейтураха малащари


(Мт. 10:26-27)

1Му аралуву ацӀазарахъул инсантал бавтӀун, чӀявушиврул куннал кув ккуччу буллан бивкӀун бур. Эса цал цала мюталимтурахь тӀун ивкӀун ур:

– Бурувччуну бикӀияра фарисейтурал[†] иникӀма дишай лахърулияту, яни лажин ккарккун махъ бусаврияту[+]. 2Ялун къаличайсса кӀучӀ бувмургу, аьлтту къашайсса кьюлтӀмургу къабикӀайссар[+]. 3Мунин бувну, зу хьхьувай цӀаннай увкумургу дяхтта чаннай баянтӀиссар, зу цӀана къатлуву вичӀилухун щурщу бувмургу яла цӀияллаяту циняннан баян бантӀиссар.


Занная бакъа щиячӀав нигьамабусари


(Мт. 10:19-20,28-32)

4[•]Ттул дустал, На зухь тӀий ура, зува литӀун бюхъайминная нигьамабусари, цанчирчан мунияр ххишала гайннаща цичӀав бан къабюхъайссар. 5На зухь бусанна щиятурив нигьабусан аьркинсса: нигьабувсун бикӀияра инсан ивкӀуну махъ Жагьаннамравун утансса Кьудрат Думаная. На тӀий ура зухь, КӀанаяту нигьабусияра!

6Ххюва шярлу кӀива къарапулданун баххайсса бакъарив? Амма цавагу шярлу Заннан хъамабивтун бакъассар. 7Зул бакӀрайсса чӀарардугума Заннал цинярда дурккуну дуссар. Мунияту нигьа мабусари – чӀявусса шярултнияргу зу цукссагу багьлул лавайссарухха![+]

8На зухь тӀий ура: На агьалинал хьхьичӀ дакӀнийхтуну кьамул увма Нава, Инсаннал Арсналгурхха[†], кьамул антӀисса Заннал малаиктурал хьхьичӀ[+]. 9Агьалинал хьхьичӀ Ттуяту махъунай хьуманаяту Инсаннал Арсгу[†] Заннал малаиктурал хьхьичӀ махъунай хьунтӀиссар[+].

10Инсаннал Арснайн махъ увкума багъишла итантӀиссар, амма Заннал РухӀирайн ххуй бакъасса махъ увкума хӀалал къаитантӀиссар[+]. 11Зува эбадат-къатравун[†] дивандалийн, я бакӀчитурачӀан, ягу хӀукмулул[†] заллухърунначӀан бувцусса чӀумал, зува буруччиншиврул учинмунилсса мабулларди, 12Заннал РухӀирал бусавантӀиссархха зухь, му чӀумал ци учин аьркинссарив.


Авадансса адиминаясса мисал

13[•]Инсантуравасса цаннал Эсахь увкуну бур:

– Муаьллим, ттул уссихь буттая бутӀурай дуклакимунил бутӀа ттунгу биян бува учакьай!

14– Да, инсан, – увкуну бур Эсал, – щилла На ивтсса зул дянив диван буллан ягу дянивчушиву дуллан?!

15Яла циняннахь увкуну бур:

– Явара, цукунсса дунугу яиттарцӀаншиврия бурувччуну билукӀи! Цуксса аваданну инсан унугу, ганал оьрму хъус чӀярушиврий бавцӀуну бакъассар.

16Яла Эсал гайннан ца мисалгу бувцуну бур:

– Ца авадансса адиминал хъуру ххуйну дюрхъуну дур. 17«Тти на ци дуллава? – пикрирдай ивкӀун ур га. – Ттул вайксса къама бичинсса кӀану бакъархха». 18Яла увкуну бур: «Гьа, ттун кӀулли банмур: ттула кьурувалурду[*] лекьан бувну, хъунисса цайми банна, гайннуву ттула циняв къамагу, хъусгу дишинна. 19Яла ттухьва нава учинна: утти вил чӀярусса шиннардий диянсса хъус-хъиншиву дуссар. Игьалагу, канаку, хӀачӀлачӀу, оьрмулия хӀаз ласласу!» 20Амма Заннал ганахь увкуну бур: «Гьай, аькьлубакъуй! Гьархьхьунура вил рухӀ ласунтӀиссархха, щинни личӀантӀисса вил хъус-хъиншиву?» 21Гьаманки, укунссархха ахир шайсса Заннал хьхьичӀ ххуйну лякъинмунилсса къабуллай, хъуслиха зузиманал.


Буруккиндалуя


(Мт. 6:25-34)

22Мюталимтурахь тӀурча Эсал увкуну бур:

– Мунияту На тӀий ура зухь: оьрмулуву зура дуканмунил, ягу чурххай лахханмунил буруккин мабулларди. 23Дуканмунияр цуппа оьрму хьхьичӀунссархха, лахханмунияр цуппа чурх хьхьичӀунссархха. 24Бургияра лелуххантрах: кӀайннул хъу къадугьай, къаттихӀай, кӀайннул я кьурувалурду бакъар, я сурду бакъар, аммарив Заннал кӀайннун дукра дулай. Зул кьиматния лелуххантралмунияр цукссагу лавайссар![+] 25Зуща цуманащар буруккинну буллалаврийну зула оьрму ца ссятралвагу лахъи бан бюхъайсса? 26Муксса чӀивисса загума зущава бан къашайния махъ, циван буру цамунил буруккин буллай? 27Бургияра, къурнил тӀутӀив цукун ххяхлай дурив: гай зий дакъар, ххаллу щашлай дакъар, амма тӀутӀиссара зухь, хӀатта Сулайман идавсилгума, цув га яла авадансса чӀумалгу, гайннувусса цаннил куна, ларххун къаивкӀссар. 28ХӀакьину[†] дусса, гьунттий цӀаравун дичинтӀисса къурнил урттунгума укунсса янна дулайсса Заннал зун къадулунтӀиссарив янна, вихшала чанмий[+]?

29Мунияту, ци дукантӀиссар, ци хӀачӀантӀиссар тӀий, буруккин мабулларди. 30Ва дунияллийсса циняв инсантурал буруккинни му. Зул Ссавруннайсса Буттан тӀурча кӀулссар зун ми аьркиншиву. 31Цинияргу Заннал ПаччахӀлугърачӀан[†] кӀункӀу тӀутӀияра, лирчӀмур гьарзат зун КӀанал дулунтӀиссар. 32Нигьамадусара, Ттул чӀири кьюкьай! Зул Буттан ПаччахӀлугъ зунни дулун ччисса[+]. 33Зула хъус дарххуну, цадакьа булувара! Бухкъалагайсса ххазинагу, тӀакъатӀайсса кисригу зунма Ссавруннай бувара, я цурку къаияйсса, я нувца къабагьайсса кӀанай[+]. 34Зул ххазина бунийрихха зул дакӀгу дикӀантӀисса.


ХӀадурну бикӀияра


(Мт. 24:45-51)

35[•]– Мудангу хӀадурну бикӀияра: яннагу ларххун, чирахъгу лавхъун. 36ХъатӀуяту заллу шавай увкӀун, дарвазалийн кьутӀ учайхту, мугьлат бакъа тӀитӀиншиврул ялугьлагьисса ичӀаллил зузалтраха лавхьхьуну бикӀияра[+]. 37Зана ивкӀсса залуннан, утту къабивхьуну, цахва ялугьлай лявкъусса къазахътал – талихӀ бусса инсанталли. ХӀакьну тӀутӀиссара зухь: залуннал, гай ссупралух щябивтун, хьхьичӀухдахӀугу дархӀуну, гайннаха къуллугъ буллантӀиссар. 38Заллу хьхьудяризал учӀарчагу, чаннахь учӀарчагу, шакъашанай мунах ялугьлай лявкъусса къазахътал талихӀ бумири. 39Ялагу кӀулну бикӀияра: агар къатлул залуннан цурку ци чӀумал учӀантӀиссарив кӀулссания, ганал цурку къатлувун уххансса ххуллу къабитантӀиссия. 40Зугу хӀадурну бикӀан аьркинссару, цанчирча Инсаннал Арс учӀантӀиссар зун Га учӀаншиву дакӀний-мазрай бакъасса чӀумал.

41– Заллу, ми мяъна куртӀсса мисаллу Ина анжагъ жухь, Вила мюталимтурахь, буслай уравкьай, юхссагу циняннахь буслай урав? – куну, цӀувххуну бур Петрдул.

42Заллу Эсалгу Петрдухь ва ганащал бивкӀминнахь увкуну бур:

– ИчӀаллил зузалтрал ялувгу итан, цила чӀумал дуки-хӀачӀиягу итадакьлан залуннал вихшала дурсса тӀайласса ва аькьлу бусса ичӀаллил хъунма кунмасса бикӀияра зу. 43Заллу увкӀсса чӀумал, даву мукун дуллай лявкъусса ичӀаллил хъунма – талихӀ бусса инсанни![+] 44Мяйжаннура зухь тӀисса: мукун зузима залуннал цала щалва мулкирал[*] ялув итантӀиссар. 45-46Агар ичӀаллил хъунма, цахьва цала «Ттул заллу ччяни къаучӀантӀиссар» тӀий, ичӀаллил зузалтгу батлай, канай, хӀачӀлай, увччу хъанарча, учӀантӀиссар заллу, ганал къаучӀанссар тӀисса чӀумал, ганан къакӀулсса кьини, къакӀулсса ссятрай. Залунналгу га кӀиххяуккантӀиссар, цувагу вихшала дишин къабучӀиминнавух ишинтӀиссар[+]. 47Цала залуннан ччимур кӀулну бунува, хӀадуршиннагу къадурну, ганан ччимур къабувсса къазахъ рахӀму бакъа муркӀа антӀиссар. 48Залуннан ччимур къакӀулшиврийн бувнутӀий таммихӀ[†] бан багьайсса даву дурма тӀурча аттантӀиссар, амма мукссава гужну къааттантӀиссар. Цан чӀярусса дуллуманая чӀярусса тӀалавгу дантӀиссар. Цайн хъуннасса вихшала дурманая жавабгу хъиннура хъуннасса дикӀантӀиссар.


ХӀакьмунил цӀу лахъан даврияту


(Мт. 10:34-36)

49[•]– На дунияллийн цӀу рутан увкӀссара. Мукун ччай бурхха Ттун га лархъун! 50Амма На цал Ттунма нясивсса кьуру хӀасратирттал хӀачӀан аьркинссар. Му иш хьуннин ура На аьзиятрал увгьуну![+]

51На дунияллийн аслахӀшиву ларсун увкӀсса ххай мабикӀари. КъаувкӀссара тӀий ура На зухь, Ттул цӀаний инсантал кӀибачӀинтӀиссар[+]. 52Къатлуву ххюя инсан ухьурча, ттиния тихунмай ми кӀибачӀинтӀиссар, шама кӀиннайн къарщину, кӀия шамуннайн къарщину буккантӀиссар. 53Ппу арснайн, арс буттайн, нину душнийн, душ ниттийн, ласнал нину арснал щарнийн, арснал щар ласнал ниттийн къарщи буккантӀиссар.


ДуркӀсса чӀумул хӀисав ласияра


(Мт. 5:25-26; 16:2-3)

54[•]Халкьуннахь тӀурча Эсал увкуну бур:

– Баргълагавал чулуха ттуруллив дуклай ккаккайхту, зу гацӀана учару: «Гъарал лачӀун най дур», – куну, лагу-лачӀай. 55Кьиблалул чулуха марч бишлан бикӀайхту, зу учару: «КӀиришиву дагьантӀиссар», – куну, дагу-дагьай. 56Лажинлякъулт! Лухччи-ссавних бурувгун, гьавалул тагьар зун дурчӀай, зучӀанна ляличӀисса чӀун дуркӀшиву цукунни зун къабувчӀайсса?

57Циван бувчӀлай бакъар зун, Заннал хьхьичӀ марцӀмур цирив? 58-59Вила дяъвикарнащал судрайн най ухьурча, хӀарачат бува ххуллийхва ганащал дакьил хьун. Акъахьурча, ина ганал судьяначӀан кӀункӀу антӀиссара, судьяналгу къаралданухьхьун улунтӀиссара, таналгу ина дуснакьравун утантӀиссара. Вана На вихь тӀий: гивагу ина къауккантӀиссара, гьарзат – махъва-махъсса къарапулданийн бияннин – къадуллуссаксса.

### 13


Пуч хьуну къаччарча, бунагьру кьабитияра

1Гикку бивкӀсса цаппара инсантурал Эсахь бувсун бур, Галил билаятраясса цаппара инсантал, Заннан кьурван[†] буллай бунува, Пилат сардарнал[†] амрулийн бувну, ливтӀунни куну[+].

2– Гайннайн мукунсса бала ливксса, вай галилтурай гайми галилтурайнияр чӀявусса бунагьру бунутӀий ххай бурув? – увкуну бур Эсал. – 3Бакъар. Бунагьру къакьабитарча, зу цинявгу, гай кунма, литӀунтӀиссару! 4Ягу ласурча Силоам хӀавзирачӀасса къалалул чӀюй ялун левкьун ливтӀусса тай ацӀния мяйя инсан? Юхссагу тайннай Ярусалимрайсса махъми халкьуннаяр ххишаласса тахсир бивкӀсса ххай бурув[+]? 5КъабивкӀссар, тӀий ура На зухь. Бунагьру къакьабитарча, зугу циняв, гай кунма, литӀунтӀиссару!


Ахъулсса къадулайсса мурхь

6Яла Эсал гайннан укунсса мисал бувцуну бур:

– Ца адиминал багъраву инжирданул мурхь ххявххун бивкӀун бур. Га увкӀун ур, ганий ахъулсса хьуну дурив ххал дан, амма ахъулсса къархьуну диркӀун дур[+]. 7Му чӀумал ганал цала багъманчинахь увкуну бур: «Шамилчинмур шинни ттул, ва мурхьирай ахъулсса ххяхханссар тӀий ялугьлай, ххяхлайрив дакъар. Кьукьа кьабити, оьнма кӀану бугьлай ссан аьркинссар ва?»[+] 8«Ттул заллу, – увкуну бур багъманчинал, – ина ва мурхь ца шинайсса ттигу бити. На, лагма бигу-бивххун, ванийн пара бичинна – 9балики ялунчӀин ахъулсса хьун. Къахьурча, кьукьинссар».


Ххуллун-кьини Эсал ца щарсса хъин даву

10Ххуллун-кьини[†] Эса ца эбадат-къатлуву[†] Заннал ликкан бувсса луттирдай чивчумур бувчӀин буллай ивкӀун ур[+]. 11Гиву диркӀун дур, жиндрал даврил азарданул дургьуну, чурх бувагу тӀайла бацӀан бан къахъанай, кӀидархӀуну ацӀния мяйра шин хьусса щарсса. 12Га ххал хьуну, Эсал ганийн ЦачӀанма оьвкуну, увкуну бур:

– Ниттилссу, тти ина азардануя мурахас хьуссара.

13Эсал ганил бакӀрай кару дирхьуну дур, гагу мугьлат бакъа тӀайла дарцӀуну, Заннаха зукьлан диркӀун дур. 14Микку эбадат-къатлул бакӀчинал, Эсал га щарсса Ххуллун-кьини[†] хъин даву сававрай, ссибивзун, инсантурахь увкуну бур:

– Нюжмардий дуссар давуртту дуллан бюхъайсса ряхра кьини, ми кьинирдай бувкӀун, хъин хъанахъияра, Ххуллун-кьини хъин къахъанай[+].

15Заллу Эсал укунсса жаваб дуллуну дур:

– Лажинлякъулт! Зу Ххуллун-кьини зула ниц ягу ттукку, тӀулунттуя ттиривхӀуну, хӀачӀан бан къабуцарув[+]? 16Циванни, туну, ацӀния мяйра шинай Иблислул[†] кӀидахӀин дурну диркӀсса ва щарсса Ххуллун-кьини азардануя мурахас дан къабучӀисса? Ва Ибрагьим[†] идавсил наслулиясса щарссархха.

17Мукун увкукун, Ганай аьйрду дуллай бивкӀминнан нач хьуну дур. Агьали тӀурча Ганал дуллалисса циняр хӀикматирттая[†] ххарину бивкӀун бур.


Ссаха лархьхьуссар Заннал ПаччахӀлугъ


(Мт. 13:31-32; Мк. 4:30-32)

18[•]Эсал увкуну бур:

– Цукунсса дуссар Заннал ПаччахӀлугъ[†], ссаха лащан дави На му? 19Инсаннал цала ахъуву бувгьусса жумужул ккуккуксса[†] гьаннараха лархьхьуссар му. Га чӀивисса гьаннарая хъунмасса мурхь хьуну, лелуххантрал мунил къяртраву кюртти байссар[+].

20Ялагу Эсал увкуну бур:

– Ссаха лащан дави На Заннал ПаччахӀлугъ?[†] 21Му иникӀма лахъан дишайсса къурдануха лархьхьуссар: хъамитайпалул къур биширча иникӀмалул шанна дачӀулуву[*], щала иникӀма лахъайссар.


Къумасса хьулу


(Мт. 7:13-14,21-23)

22[•]Шагьрурдайх ва щархъавух занай, инсантурахь вяъза-насихӀатругу[†] буслай, Эса Ярусалимрайн най ивкӀун ур. 23Ца инсаннал Ганахь цӀувххуну бур:

– Заллу, лажиннича, Заннал чансса бакъа инсантал ххассал къабантӀиссарив?

Эсал увкуну бур ганахьгу, ганащалсса инсантурахьгу:

24– Ххассал шаву къумасса хьулувух буххавриха лащайссар. Му къумасса хьулувух буххан зугу хӀарачат бара. Цанчирча, чӀявуссаннан буххан ччантӀиссар, амма къахьунтӀиссар. 25Къатлул Залуннал, ивзун, нузкьунтту лакьайхту, кьатӀув ливчӀсса зу: «Жул Заллуй, жун нуз тӀитӀа!» – тӀий, кьутӀа тӀунтӀиссару. Амма Залуннал учинтӀиссар: «Ттун зу царув, чассарув къакӀуллу»[+]. 26Яла зу тӀунтӀиссару: «Жу Вищал ца ссупралух щябикӀлай бакъаяв? Жул ккурчӀа-чӀирах Ина жухь вяъза-насихӀатру[†] буслай къаикӀайссияв?» 27Залуннал цӀунилгу учинтӀиссар: «Зу Ттун царув, чассарув къакӀуллу. Букьи ТтучӀату, оьшивуртту дуллалисса инсантал буруча!» 28Ибрагьимгу,[†] ИсхӀакьгу, Якьувгу[†], циняв идавсталгу[†] Заннал ПаччахӀлугърай ккавккун, зува тӀурча кьатӀув буккан бувнутӀий, зу аьсивну агьи тӀунтӀиссару[+]. 29Дунияллул мукьвагу мурцӀнияту – Машрикьлия, Магъриблия, Ухссавния, Кьиблалия бувкӀми щябикӀантӀиссар Заннал ПаччахӀлугърал мажлисрай[+]. 30Мукунни цӀана хьхьичӀва-хьхьичӀсса чӀявуми махъва-махъмину хьунтӀисса, цӀана махъва-махъмигу хьхьичӀва-хьхьичӀмину хьунтӀисса[+].


Эса Ярусалимрах аьтӀутӀаву


(Мт. 23:37-39)

31[•]Гара кьини ЭсачӀан бувкӀун, цаппара фарисейтурал[†] увкуну бур:

– Гьирод[†] Ина ивчӀан ччай урча, шичча лихъу![+]

32Эсал гайннахь увкуну бур:

– Лавгун, та хӀиллакарсса цулкӀлухь учара: На хӀакьинугу,[†] гьунттийгу жиндри буккан буллай, къашавайми хъин буллай икӀантӀиссара, саранурив Ттула даву къуртал дан тӀий ура. 33Амма На хӀакьинугу, гьунттийгу, саранугу Ярусалимрайн ияншиврул На Ттула аьрххилий икӀан аьркинссара, цанчирча цума-цагу идавс Ярусалимрай акъа ивчӀан къаайссар.

34– Агь, Ярусалим, Ярусалим, идавстал[†] литӀайсса, вичӀанма гьан бувминнайн чарттал лачӀун дайсса шагьруй! Цимил ччай бивкӀассар Ттун вил агьали Ттула лагма лаган бан, лелуххул цила оьрчӀру хъаттиралун лакьайсса кунма, амма зун, Ярусалимуллал агьалий, ччан къабивкӀунни![+] 35Вана тти зул Къатта бачӀва личӀлай! Утти На зухь тӀий ура: зува «Барачатсса хьуннав Заллу-Заннал цӀанийну Нанима!», – тӀисса чӀун къадуркӀун, На зун къаккаккантӀиссара[+].

### 14


Чурххавун щин дагьсса инсан хъин аву

1Ца Ххуллун-кьини[†] фарисейтураву[†] махъ нанисса ца адиминал Эсайн цачӀанма дукралийн оьвкуну бур. Гикку Ганах хъирив бавцӀуну буруглай бивкӀун бур[+]. 2Ссупралух ивкӀун ур чурххавун щин дагьну къашавайсса ца адимина. 3Эсал гиккусса Тавратрал аьлимтурахь[†] ва фарисейтурахь цӀувххуну бур:

– Ххуллун-кьини[†] къашавайми хъин буллан бучӀиссаривкьай, къабучӀиссарив[+]?

4Гайннал ссихӀ къадурккун дур. Эсал га адимина чӀарав ацӀан увну, хъингу увну, гьан увну ур. 5Фарисейтурахь ва Тавратрал[†] аьлимтурахь тӀурча увкуну бур:

– Агар Ххуллун-кьини зула цания цаннал оьрчӀ ягу къяча къуйлувун багьарча, зу га, Ххуллун-кьини дурхха куну, мугьлат бакъа буккан кӀанай гивува кьабитаннув[+]?

6Гай учинмур бакъа ливчӀун бур.


Мажлисрай кӀанттурду язи бугьаврил мисал

7Эсан гикку хӀисав хьуну бур хъамал сий дусса хьхьичӀми кӀанттурдай щябикӀан хӀарачат буллай бушиву. Мунияту Эсал гайннан укунсса мисал бувцуну бур:[+]

8– Агар вийнма щил-бунугу хъатӀул мажлисрайн оьвчирча, хьхьичӀмур кӀанай щямаикӀаванна, цанчирча бюхъайссар къатлул залуннал вияр даражалул лавайсса инсаннайнгу оьвкуну бикӀан. 9Му ялун учӀайхту, зуйн кӀиннайнмагу оьвкусса залуннал вихь учинтӀиссар: «Изуча, му кӀанттай ва инсан щяити», – куну. Вингу, начливунгу агьну, махъмур кӀанай щяикӀан багьантӀиссар. 10Вийнма мажлисрайн оьвкусса чӀумал, ялунгума махъмур кӀанай щяилукӀу. Му чӀумал къатлул залуннал хъамаллурал хьхьичӀ вихь учинтӀиссар: «Дус, щяикӀу ва хьхьичӀмур кӀанай!» Мунияту циняв хъамаллурал хьхьичӀгу ина лахъ хьунтӀиссара. 11Мукуна гьарцагу цана цува лахъну чӀалачӀима лагь антӀиссар, цана цува лагьну чӀалачӀима лахъ антӀиссар[+].

12Цайнма хъамалу оьвкусса фарисейнахьгу Эсал увкуну бур:

– ВичӀанма ахттайнссаннуйн ягу гьанттайнссаннуйн я дустурайн, я уссурварайн, я гъанминнайн, я авадансса чӀаххуврайн маоьвчаванна. Акъахьурча, хӀакь[†] лахъан гайнналгу вийнма оьвчин бюхъайссар. 13Хъамалушин дуллалийни, оьлуча мискинминнайн, чулахъминнайн, аьрччаминнайн, мурчӀиминнайн. 14Му чӀумалли вин чири хьунтӀисса, гайннаща вин му лахъан къашайнутӀий. Заннал хьхьичӀ марцӀми Кьиямасса кьини утта буккан байни, вин мунихлу Заннаяту бахшиш дикӀантӀиссар.


Хъуннасса хъамалушиндараясса мисал


(Мт. 22:1-14)

15[•]Ми махъру бавну, хъамаллуравасса цаннал Эсахь увкуну бур:

– Заннал ПаччахӀлугърайсса[†] ссупралух щяикӀан нясив хьума – му ур талихӀ бума![+]

16Эсалгу ганахь увкуну бур:

– Ца адиминал, хъуннасса хъамалушин дуллай, чӀявусса инсантурайн оьвкуну бур. 17Ссупралух щябикӀан чӀун гъан шайхту, ганал цала къазахъ гьан увну ур оьвкуминначӀан: «Бачияра, дукра хӀадурдича», – учин. 18Циняв оьвкуми тӀурча, махъ ца бувсса кунма, бучӀан къахьунссар, багъишла бити тӀун бивкӀун бур. Цаннал увкуну бур: «На хъу машан ласав, ттун чара бакъа та ххал дан гьан багьлай бур. Лажинни, на багъишла ити». 19Гаманал увкуну бур: «На ххюва чут ницал машан ласав, ттун тай гъай тӀун аьдат бувсса бурив ххал бан гьан багьлай бур. Лажинни, на багъишла ити». 20Шамилчинманал увкуну бур: «На дахьра щарсса дуцав, мунияту учӀан къабюхъанссар». 21ЗанаивкӀун, къазахъналгу гайннал кумур залуннахь бувсун бур. Микку ссибивзсса залуннал цала къазахънахь увкуну бур: «Насуча, анаварну шагьрулул кучардайх, кӀичӀирттавух увккун, миски-гъаривми, чулахъми, мурчӀими ва аьрччами шиккун бувцуну ухьхьу». 22Цаппара хӀаллава занаивкӀун, къазахънал увкуну бур: «Ттул заллу, на вил амру биттур бав. Амма ссупралух уттигу кӀантту ливчӀунни». 23Залуннал къазахънахь увкуну бур: «Улуча, ххуллурдайсса, ккурчӀа-чӀирахсса инсантал буххан къабувну мабитара, ва ттул къатта буцӀиннин. 24Вана на зухь тӀий: тай на оьвкуну бивкӀминная цуя ца ттул ссупралух щякъаикӀантӀиссар».


Эсал мюталим хьун бигьасса иш бакъассар


(Мт. 10:37-38; 5:13; Мк. 9:50)

25[•]Мунияр махъ Эсащал чӀявусса инсантал бавчуну бур. Эсал, гайннах махъунайгу урувгун, увкуну бур:

26– ТтучӀан букӀлакӀиминнан цала буттаяргу, ниттияргу, хъаралусса щарссанияргу, оьрчӀаяргу, уссурвавраяр ва ссурвавраяргу,[†] миннацӀун хӀатта цала оьрмунияргу, На ххирану икӀан аьркинссара – акъахьурча, мукунманая Ттул мюталим къауккантӀиссар[+]. 27Цала ххач цайнма къаласласиманая ва Ттул хъирив къананиманая къашайссар Ттул мюталим[+].

28Ччан бивкӀссия тӀар зуву щин-бунугу къала бан. Цуманалли бакӀрай цащава буккансса харж хӀисав къабантӀисса, хьунтӀий бурив цащава га бан, юхссагу къахьунтӀий бурив, кӀулну бикӀаншиврул? 29-30Агана му хӀисав къабувну, гьанурду бизарча, мунаща даву бакӀуйн дуккан дан къахьунтӀиссар. Му ккавксса цинявгу мунай хъянтӀиссар: «Ва инсаннаща, къала буллай айгу-ивхьуну, къуртал бан къавхьунни!» – тӀий. 31Мукунма, цума паччахӀналли, цама паччахӀнащал дяъви булланнин, цал, щяивкӀун, маслихӀат къаккаккантӀисса, хьунтӀий бурив ацӀазара саллатӀ усса цала аьралуннаща кьуазара усса цайна ххявххун наниманайн данди ацӀан? 32КъабюхъантӀий бухьурча, та архну унува, мунал цала инсантал гьан бантӀиссар таначӀан, дакьаву дува учин. 33Мукун, зуятугу, цуманая-унугу, цала дуцири хъус къакьадиртманая Ттул мюталим къауккантӀиссар.

34ЦӀву – хъинсса затри. Агарда цӀвил тӀин къаличӀарча, ссалли ганил тӀин бакьин бантӀисса[+]? 35Мукунсса цӀву ссанчӀав бакъассар, хӀатта хъугума мунил оьргъа къадантӀиссар. Мукунсса цӀву экьиличайссар. ЧӀу баян вичӀив думанан бавуча![+]

### 15


Бакъа хьусса хӀайвандалиясса мисал


(Мт. 18:12-14)

1[•]Цал Эсах вичӀи дишин бавтӀун бур чӀявусса дишалартту датӀулт[†][*] ва цаймигу халкьуннаву бунагькартуран ккаллисса инсантал. 2Фарисейтал[†] ва Тавратрал аьлимтал[†] рязи бакъа, гъургъу тӀий бивкӀун бур:

– Ва инсан бунагькартал кьамул буллай, тайннащал дукрагума канай урхха![+]

3Микку Эсал гайннан укунсса мисал бувцуну бур:

4– Битанну зуятусса цаннал бикӀан ттуршва яттил хӀайван. Агар гайннувату ца бакъа хьурча, му инсан, урчӀцӀаллий урчӀва хӀайвангу лухччиний канай кьабивтун, бакъа хьумур лякъиннин ганих къалуглантӀиссарив? 5-6Лявкъукун, ххарину гагу цала хъачӀунттай бивхьуну, шавай увкӀун, дустурайн ва чӀаххуврайнгу оьвкуну, гайннахь учинтӀиссар: «Ттул ххаришиву кӀидачӀияра! Ттун бакъа хьусса ттула тта лявкъунни!» 7Вана На зухь тӀий: мукунна Ссавруннай ххишала ххаришиву дантӀиссар бунагьру кьабивтсса ца бунагькарнаяту, урчӀцӀаллий урчӀа цай бунагьру бакъассар тӀутӀиминнаятунияр[+].


Дакъа хьусса арцул монеталиясса мисал

8– Ягу дитанну ца щарссаничӀа дикӀан ацӀра арцул монета. Гайннува ца дакъа шайхту, га щарсса, чирахъгу лавхъун, мюрш диркӀун ганихгу луглай, монета лякъиннин, къатлувух цӀуши къабуклантӀиссарив? 9Ляркъукуннив, цила дустурайн ва чӀаххуврайн оьвкуну, гайннахь учинтӀиссар: «Ттул ххаришиву кӀидачӀияра! Ттун дакъа хьусса ттулла монета ляркъунни!» 10Вана На зухь тӀий: цала бунагьру кьабивтсса ца инсаннаяту Заннал малаиктал мукунма ххари хьунтӀиссар.


Акъа хьусса арснаясса мисал

11Эсал ялагу увкуну бур:

– Ца адиминал ивкӀун ур кӀия арс. 12ЧӀивиманал буттахь увкуну бур: «Буттай, ттун багьайсса хъуслил бутӀа була». Бутталгу хъус арсваврайх дарчӀуну дур. 13Цаппара гьантрава чӀивима арс, цанна дагьмургу дартӀун, архсса билаятрайн лавгун ур. Тийх, кайп-шайпру буллай, ганал цала хъус харж дурну дур. 14Гьарзат харж шайхту, та билаятрай гужсса ккаши багьну бур. Жагьилгу кьаридну ливчӀун ур. 15Га лавгун, та билаятрайсса ца адиминачӀа багьлух зун ивкӀун ур. Таналгу жагьил дунгъузирттал хӀухчуну цала лухччинийн гьан увну ур. 16Ккашилшиврул, лякьа дуччин дан, га тамахӀну ивкӀун ур дунгъузирттан дичаймур дукангума, амма гайрагу ганан щилчӀав къадулайсса диркӀун дур. 17БакӀрай авцӀуну, оьрчӀал цахьва цала увкуну бур: «Цикссагу зузалт бухьунссар ттул буттачӀа буччиннин ччатӀ канай, на тӀурча шикку ккашил ивкӀлай ура! 18Занахьуну ттула буттачӀан, танахь учинна: „Буттай, Занналгу, вилгу хьхьичӀ ттуйвасса тахсир на бакӀрайн ласлай ура. 19Тти на ххишала вил арсра учингума къалайкьссара. Багьлух бувгьусса цайми зузалт куна, нагу кьамул ува вичӀана!“» 20Кьабивтун га кӀанугу, лавгун ур цала буттачӀан.

Арс най архниятува ххал хьуну, буттан ганай хъинну язугъ хьуну бур. Левчуну арснал хьунийн лавгун, ппу ганайн хъямала агьну, ппайрду тӀун ивкӀун ур. 21Арснал буттахь увкуну бур: «Буттай, Занналгу, вилгу хьхьичӀ ттуйвасса тахсир на бакӀрайн ласлай ура. Тти на ххишала вил арсра учингума къалайкьссара…» 22Буттал тӀурча цала къазахътурахь увкуну бур: «Анаварну яла ххуйми янна ларсун бувкӀун, ванай лаххияра. Ванал каний лаххан кӀиссагу, ччаннай лаххан усругу дулара. 23Бучсса кьунча бувцуну, биххияра. Канай, шадлугъ данну. 24Цанчирча ва ттул арс ивкӀуну уссия, тти утта увккунни, акъа хьуну уссия – лявкъунни!» Гай шадшиву дуллан бивкӀун бур.

25Му чӀумал хъунама[†] арс цала буттал хъув ивкӀун ур. Занахьуну най, шавай иявайсса чӀумал, ганан зюннав-накьарттул ва къавтӀавурттал чӀурду бавну бур. 26Ца къазахънайн оьвкуну, мунал цӀувххуну бур, вай ци чӀурдур куну. 27Къазахъналгу увкуну бур: «Вила уссу увкӀунни. Га цӀуллуну-сагъну занахьунутӀий, буттал бучсса кьунча бивххунни». 28Мунан ссибивзун, къатлувунагу къаувххун ур. Ппу увккун, ухху тӀий, мунахь маз-кьаз бихьлан ивкӀун ур. 29Мунал буттахьхьун жаваб дуллуну дур: «На вайксса шиннардий виха зий, вил махъ тачӀав зия къабувссар. Инарив ттун, дустуращал тяхъашиву дан, цалагу гадавагу къабивхссар. 30Лирсса хъаннищал кайпру буллай, вила хъус харж дурсса арснаннив ина бучсса кьунча бивххун бур!» 31Буттал мунахь увкуну бур: «Я ттул арс, ина мудан ттучӀа ура, ттул думур гьарзатгу – вилли. 32Тяхъашиву дан ва ххаришиву дан багьлай бия, цанчирча, ивкӀуну ивкӀсса вил уссу утта увккунни, акъа хьунугу ивкӀун, лявкъунни».

### 16


Мулкирай каялувшиву дуллалиманаясса мисал

1Цала мюталимтурахьгу Эсал увкуну бур:

– Ца авадансса адимина цала хъус тири-хъири даврил тахсир бихьлай ивкӀун ур ичӀаллил каялувчинай. 2Оьвкуну мунайн, залуннал увкуну бур: «Виятусса вай ци хавардур? Инара дуллай ивкӀсса даврил жаваб дула ттухьхьун, ина ххишала каялувшиву къадуллантӀиссара». 3Микку ичӀаллил каялувчинал цахьва цала увкуну бур: «Тти на ци бави? Залуннал на даврия укьан уллай ура. ЧӀатӀа дургьуну, зун ттуща къашай, цадакьа чӀа тӀунгу начри… 4Гьа, кӀулли ттун банмур. Ванал даврия укьан увкун, нава цайминнал цала къатраву зун уцин анмур банна».

5Цала залуннан буржлувсса циняннайн му ца-цаних тӀий оьвтӀун ивкӀун ур. Цалчинманахь мунал цӀувххуну бур: «Ттул залуннан ина циксса буржлувну уссара?» 6«Ттуршра къячӀи нагьлил», – увкуну бур танал. «Ласича ва вила буржирал чагъар, – увкуну бур танахь каялувчинал, – ххюцӀалла къячӀи ласав тӀий чича анаварну». 7Яла кӀаманахь цӀувххуну бур: «Ина циксса буржлувну уссара?» «Ттуршва дарваг лачӀал», – увкуну бур кӀанал. КӀанахьгу увкуну бур: «Ласича ва вила буржирал чагъар, мяйцӀалва буссия куну чича». 8Залуннал цӀа дурну дур ичӀаллил хӀарамзадасса каялувчиная мунал га ишираву аькьлу бусса къел дурнутӀий. Мяйжаннугу, ва дунияллул инсантурал цахава лавхьхьусса инсантуращалсса къеллаву аькьлу ккаккан бай, Заннал ххуллу бувгьуну наниминналнияр[+]. 9Нагу зухь тӀий ура: зунма дустал булувара ва тӀайла дакъа дунияллул аваданшиврул кумаграйну, зува думуницӀа хьувкун, зува Абадлийсса минардайн кьамул баншиврул.

10ЧӀивисса ишираву дакӀ тӀайлама хъунмунивугу дакӀ тӀайласса икӀайссар. ЧӀивисса ишираву тӀайла акъамарив хъунмунивугу тӀайла акъасса икӀайссар[+]. 11Мунияту, агана зу ва тӀайла дакъа дунияллул аваданшиврувугума тӀайла дакъашиву дайхьурча, щилли зуйн мяйжанмуниву вихшала дантӀисса? 12Чилмур зуйн вихшала дан къабучӀихьурча, щилли зун зуламур дулунтӀисса?

13Цуя ца лагънаща[†] кӀия залуннал лагъну[†] икӀан къашайссар: ца заллу ганан ххирану икӀантӀиссар, гама къаччан хьунтӀиссар; ягу цаннайн дакӀ тӀайлану икӀантӀиссар, гаманах тӀурча бакӀ къадугьлантӀиссар. Зущагу цал архӀал Заннал лагънугу, хъуслил лагънугу бикӀан къашайссар[+].


Таврат ва Заннал ПаччахӀлугъ


(Мт. 11:12-13; 5:18,31-32)

14[•]Вай махъру арцух къанихсса фарисейтурангу[†] бавну, гай Эсайн рихшантру дуллан бивкӀун бур. 15Эсал гайннахь увкуну бур:

– Зу буру инсантурал хьхьичӀ зува марцӀми хъанай. Амма Заннан зул дакӀурдиву ци буссарив кӀулссар. Инсантуран яла ларайну чӀалачӀимур Заннан ссанчӀав дакъамурну ккаллиссар. 16ЯхӀъя[†] учӀаннин зучӀа бивкӀссар Таврат[†] ва Идавстурал[†] Луттирду. ЯхӀъя увкӀукуннив, зун баллан бивкӀссар Заннал ПаччахӀлугъраясса[†] Ххарисса Хавар[†]. Гьарца инсан уссар хӀарачат буллай КӀа ПаччахӀлугъравун уххан,[+] 17амма Тавратрал[†] ца хӀарп дакъа шаяр, ссав ва аьрщи бигьану духлагантӀиссар[+].

18Цала щарссагу личӀи дурну, цамур дуцлацисса гьарцагу инсан зуна буллалима хъанахъиссар. Ласнал личӀи дурсса щарсса дуцлацисса гьарца инсангу зуна буллалима хъанахъиссар[+].


Аваданма ва Лазар

19– Ца авадансса адимина ивкӀун ур ххирасса, чӀюлусса яннардугу лахлай, гьарца кьини кайп-шайпругу буллай, цана ччикун яхъанай. 20-21ИвкӀун ур ца мискинсса, щала чурх кьиллалгу бувгьусса Лазар тӀисса адиминагу. Га мудан, ссупралияту дагьмурдарагу цанна дукан дулунссархха тӀисса умудрай[†], га аваданчувнал дарвазалухун агьну икӀайсса ивкӀун ур. Шярал ккаччивгу букӀлай, ганал кьиллу душлай бивкӀун бур. 22Га мискин ивкӀуну ур, малаиктурал га Ссавруннайн гьаз увну, Ибрагьим[†] идавсил чӀаравсса сий дусса кӀанай щяивтун ур. ИвкӀуну ур аваданмагу, га увччуну ур[+].

23Дужжагьравун агьну, аьзаврай унува, лавай урувгсса аваданманан кӀий архну Ибрагьимгу,[†] ганал чӀарав Лазаргу ххал хьуну бур[+]. 24Вев увкуну бур ганал: «Ибрагьим, хъунбуттай! Ттуй цӀими бувакьай, Лазар ттучӀан гьан ува, цала кӀисса щинавун щуну, ттул кьавкьсса маз хъатан бан, на ва Дужжагьрал цӀараву аьзаврай урача!»[+]

25Амма Ибрагьимлул увкуну бур: «Ттул арс, дакӀний бурив, вин сагъну унува ккавкссар винма багьайсса ххуймур, Лазардун тӀурча оьмур бакъа къаккавкссар. Утти шикку ва талихӀрайн увкссар, инарив аьзаврай уссара. 26Му бакъассагу, Лазардуща вичӀан учӀан къахьунтӀиссар, цанчирча зул ва жул дянив чӀан дакъасса ратӀ дуссар: я шия зучӀан бучӀан къахьуншиврул, я мила жучӀан лахъан къахьуншиврул».

27Микку аваданманал увкуну бур: «Ттул вихь миннатри, хъунбуттай, Лазар ттул гъан-маччаначӀан гьан а. 28Ттул ххюя уссу уссарча, гай бакӀрай бацӀан бача, цивппагу ва аьзав-аькьувалул кӀанайн къабагьан».

29Ибрагьимлул ганахь увкуну бур: «ТайнначӀа Мусал[†] лавсун увкӀсса Таврат ва Идавстурал Луттирду буссар, миннуй чивчумур буллай бикӀийча»[+].

30«Юх, хъунбутта Ибрагьим! – увкуну бур аваданманал. – ЛивтӀуминная тайнначӀан цу-унугу гьарча, тайннал бунагьру кьабитантӀиссар».

31Ибрагьимлул тӀурча ганахь увкуну бур: «Мусал[†] ва идавстурал тӀутӀимуних вичӀи къадишайхьурча, ивкӀума утта увккун учӀарчагу, мунаща тай бакӀрай бацӀан бан къахьунтӀиссар»[+].

### 17


Бунагьрая, хӀалал битаврия ва вихну бикӀаврия


(Мт. 18:6-7,15,21-22; Мк. 9:42)

1[•]Цала мюталимтурахь Эсал увкуну бур:

– Имандалул ххуллия инсантал баччан банмур чансса дакъассар, амма бала ликкантӀисса ми баччан буллалиманайнни![+] 2Имандалул ххуллийн ша лавсминнаватусса ца инсан аччан авунияр, му къел дурманан, ссурссулухун[†] гьарахъалттил нигьгу дархӀуну, цува хьхьиривун утаву хъинссия![+] 3Явара, зува бурувччуну бикӀияра! Агар вил уссий тахсир хьуну бухьурча, мунай аьй дува. Му цайва тахсир хьушиврий мукӀру хьурча, багъишла ити![+] 4Агар гьантлун арийла мунай вила чулухунмай тахсир хьурчагума, гьантлун арийла вичӀана увкӀун, тахсирданий мукӀру хьурча, багъишла ити[+].

5– Жул иман цӀакь дува! – увкуну бур Заллу Эсахь Ганал вакилтурал[+].

6Залуннал гайннахьхьун укунсса жаваб дуллуну дур:

– Зул иман жумужул ккуккукссарагу[†] духьурча, зу тутлил мурхьирахь «Мархращал буккуча, хьхьиривун ххяхху!» увкукун, ганил зу тӀимур бантӀиссар[+]. 7Итанну зул ца лагъ[†] хъу гъайтӀий ягу ятту канаки буллай икӀан. Га шавай занашайхту, зу ганахь «Ачу анаварну щяикӀу ссупралух!» къаучинтӀиссар. 8Зу ганахь учинтӀисса бакъарив: «Ттун гьанттайнссагу дувача, на канай, хӀачӀлай уссаксса, ттуха къуллугъ буллалу, яла инарагу дуканссар, хӀачӀанссар», – куну? 9Цахьва бува увкумур бувсса лагънахь[†] зу барчаллагь тӀуннув? 10Мукунма зугу, Заннал зунма бан ккаккан бувмур гьарзат биттур байхту, улучара: «Жу ссанчӀав бакъасса Заннал лагъталлу, жу бувмургу жува бан багьаймурди».


Жазан-цӀуцӀаврил увгьусса ацӀа адимина

11Ярусалимрайн нани ххуллий Эса Самар ва Галил билаятирттал дазуцӀух хьуну най ивкӀун ур. 12-13Ца шяравун ивсса чӀумал, Ганан хьунабавкьуну бур жазан-цӀуцӀаврил[†] бувгьусса ацӀа адимина. Чансса архну бавцӀуну, миннал лахъну увкуну бур:

– Эса, Муаьллим! Жуй рахӀму бува![+]

14Ми ххал хьуну, Эсал увкуну бур миннахь:

– Лавгун, рувхӀанийтал[†] бурган бара зухва[*].

РувхӀанийтурачӀан най бунува, ми хъин хьуну бур[+].

15-16Цува хъин хьушиву ккавксса миннаятусса ца, занаивкӀун, лахъсса чӀуний Зал бюхттул уллан ивкӀун ур. Эсал ччаннавунгу агьну, му Ганахь барчаллагь тӀун ивкӀун ур. Му цувагу Самар билаятраясса адимина ивкӀун ур.[*][+]

17– АцӀагу акъаяв хъин хьусса, – увкуну бур Эсал, – мими урчӀа чув бур? 18Ва ца чил инсан личӀаннин, ми цаягу циванни занакъавхьусса Заннахь барчаллагь учин?

19Яла Эсал му адиминахь увкуну бур:

– Изуча лавай, насу. Вила вихшиврулла ина ххассал увсса[+].


Заннал ПаччахӀлугъ дучӀаврил хӀакъираву


(Мт. 24:23-28; 24:37-41)

20[•]Фарисейтурал[†] Эсахь цӀувххуну бур:

– Заннал ПаччахӀлугъ[†] та дучӀантӀиссар?

– Заннал ПаччахӀлугъ[†] яруннан чӀалай къадучӀайссар, – увкуну бур Эсал гайннахь. –[+] 21ЩилчӀав къаучинтӀиссар: «Вана шикку Заннал ПаччахӀлугъ!», ягу «Тана Заннал ПаччахӀлугъ!» – куну, цанчирча, Заннал ПаччахӀлугъ зул чӀарав дунутӀий.

22Цала мюталимтурахь Эсал увкуну бур:

– ДучӀантӀиссар зун Инсаннал Арс[†] ца кьиниссавагу ккаккан ччисса чӀун, амма къаккаккантӀиссар[+]. 23Зухь тӀунтӀиссар: «Вана Му шикку!», «Тана Му тикку!» Зурив къулагъас мадари, луглай мазанарди[+]. 24Цанчирча, Инсаннал Арс[†] аьрщарайн мяйжаннугу занаивкӀсса кьини Цув циняннан чӀалантӀиссар, ссавнил ца зумания тамур зуманийн бияннин чанна лахъайсса цӀупар куна. 25Амма цал Ганан чӀярусса аьзав-аькьувартту духӀан багьантӀиссар, цӀанасса халкьунналгу Га яла утантӀиссар[+]. 26Инсаннал Арс занаивкӀсса кьинигу НухӀ идавсил заманнай кунмасса иш хьунтӀиссар: 27инсантал канай, хӀачӀлай, щар дуцлай, щар хъанай бивкӀссар, НухӀ жамилувун увхсса кьини дучӀаннин. Яла, тӀюпан[*] бувтӀуну, циняв бухлаган бувссар. 28ЛутӀ идавсил заманнай кунма хьунтӀиссар: инсантал канай, хӀачӀлай, дахху-ласу дуллай, хъу дугьлай, къатри дуллай бивкӀссар. 29ЛутӀ Содом шагьрулия лавгсса кьини тӀурча, ссавния цӀарал ва чӀаматӀулул чявхъа бувтӀуну, циняв бухлаган бувссар. 30Инсаннал Арс занаивкӀсса кьинигу мукунма хьунтӀиссар. 31Му кьини цӀив лавхъма цала кьай ласун къатлувун маучӀарача, хъув умагу шавай занамаикӀарача[+]. 32ДакӀний битияра ЛутӀлул щарссанин хьумур[*].

33Цала оьрму буруччин ччима оьрмулуцӀа хьунтӀиссар. Оьрму харж бувманаллив оьрму ябантӀиссар[+]. 34Вана На зухь тӀий: Инсаннал Арс занахьусса хьхьуну ца шаний уттубивхьусса кӀиннаяту ца уцинтӀиссар, гама итантӀиссар. 35-36Ца гьарахъалттий къама гьаллалисса кӀира щарссания ца дуцинтӀиссар, гамур дитантӀиссар.

37Микку мюталимтурал Эсахь цӀувххуну бур:

– Ми ишру чуври хьунтӀисса, Заллу?

– Кьаркьала дунийн хъатӀултгу батӀайссар, – жаваб дуллуну дур Эсал гайннахьхьун.

### 18


Судья ва щащар

1Мудан дуаьрду дуллан аьркиншиврул ва хьул кьукьин къабучӀишиврул хӀакъираву мюталимтуран Эсал укунсса мисал бувцуну бур:[+]

2– Ца шагьрулий ивкӀун ур Заннаягу нигь дакъасса, инсантураягу нач дакъасса судья. 3Гава шагьрулий диркӀун дур ца щащар. Га судьяначӀан занай, тӀий диркӀун дур: «Лажиннича, ттул дяъвикарная на дуручча». 4-5Хъунмасса хӀаллай ганил тӀимур бан къаччайгу ивкӀун, судьянал ахиргу цахьва цала увкуну бур: «Ттун Заннаягу нигь дакъар, халкьуннаягу начну акъара. Амма ва щащар ттула бакӀраяту гьан даншиврул, иш тӀайласса ххуллий ца чулийн бутанна, дукӀлай, нава бизар къауллан».

6– ЧӀалай урив адав дакъасса судья ци тӀий ивкӀун урив? – увкуну бур ялагу Заллу Эсал. – 7КъабуруччинтӀиссарив туну Заннал хьхьугу, кьинигу Цахьва кумаг чӀатӀисса Цала язими? Анавар къауккантӀиссарив гайннан кабакьин[+]? 8Мяйжаннура зухь тӀисса: Заннал Цала язиминнан анаварну кабакьинтӀиссар. Амма Инсаннал Арс[†] аьрщарайн занахьувкун, лякъинавав аьрщарай иман дирхьуну?


Фарисей ва дишалартту датӀу

9Цивппа иман марцӀми бушиврий дакӀ дарцӀуну, цайми сан къабуллалисса цаппараннан Эсал укунсса мисал бувцуну бур:[+]

10– Заннал Къатлул[†] хӀаятравун дуаьрду дан кӀия адимина бувкӀун бур: ца – фарисей[†], гама – дишалартту датӀу[†][+]. 11Фарисей авцӀуну цахава цува укунсса дуаь дуллай ивкӀун ур: «Я Зал! Вийн щукрулий ура нава цайми инсантал кунасса акъатӀий – я цурк байсса, я хӀарамзадасса, я зуна байсса, ягу ва дишалартту датӀу кунасса[+]. 12Миннаха къалавхьхьуну, нюжмардий кӀира кьини на зумагу дугьара, щала ттунна дучӀаймунил ацӀва бутӀул ца Заннал Къатлувунгу булара»[+]. 13Дишалартту датӀу тӀурча тийнайгу авцӀуну, яру ссавнийн бурган бангума сикъаслай, цала хъазамрайх каругу ришлай, тӀий ивкӀун ур: «Я Зал, ттул бунагьирттал ялтту учӀу!» 14На зухь хӀакьмур[†] тӀий ура: фарисейналмунияр дишалартту датӀул дуаь Заннан кьамул хьуну, га, марцӀ увну, шавай лавгссар. Цанчирча, гьарцагу цана цува лахъну чӀалачӀима лагь антӀиссар, цана цува лагьну чӀалачӀима лахъ антӀиссар[+].


Эса ва мюрщи оьрчӀру


(Мт. 19:13-15; Мк. 10:13-16)

15[•]ЭсачӀан мюрщисса оьрчӀругу бувцуну букӀлай бивкӀун бур, Ганал, барачат чӀатӀий, гайннай ка дишиншиврул. Амма мюталимтал гай ЭсачӀан къаитабакьлай бивкӀун бур. 16Эсал тӀурча, мюрщи оьрчӀайнгу цачӀанма оьвкуну, мюталимтурахь увкуну бур:

– ОьрчӀру ТтучӀан итабакьияра! Битияра ми ТтучӀан букӀлан, цанчирча Заннал ПаччахӀлугърай[†] оьрчӀру кунмамири бикӀантӀисса. 17ХӀакьну тӀутӀиссара зухь, Заннал ПаччахӀлугърая[†] чӀиви оьрчӀ куна дакӀнийхтуну ххари къавхьуманан му къаккаккантӀиссар[+].


Аваданчувнащалсса Эсал ихтилат


(Мт. 19:16-30; Мк. 10:17-31)

18[•]Хъун къуллугърайсса ца адиминал Эсахь цӀувххуну бур:

– Я, хъинсса Муаьллим, Абадлийсса Оьрму булуншиврул, на ци бан аьркинссар? – куну[+].

19Эсал ганахь увкуну бур:

– Циван ура ина Ттуйн хъинсса тӀий? Анжагъ ца Заллихха хъинма. 20Вин кӀулссархха Заннал амрурду: «зуна мабара», «инсан маивчӀара», «цурк мабара», «вила чӀаравманайн къарщину щялусса махъ маучара» ва «нитти-буттал хӀурматрай икӀу».

21Га инсаннал увкуну бур:

– На мукун жагьилнияцӀава буллай уссарахха!

22Му бавну, Эсал ганахь увкуну бур:

– Вин ца за бан ливчӀун бур. Вила думур хъус дарххуну, арцу мискинминнайх дачӀи. Му чӀумал вил ххазина Ссавруннайри хьунтӀисса. Яла увкӀун, Ттул хъирив ачу[+].

23Ми махъру бавну, га адимина хъинну къума лавгун ур, цала чӀярусса хъуслицӀа хьун къаччай. 24Га хъинну къума лавгшиву чӀалай, Эсал увкуну бур:

– Вай ца захӀматссархха чӀярусса хъус думиннан Заннал ПаччахӀлугъравун буххан! 25Аваданманан Заннал ПаччахӀлугъравун ухханнияр, варанттун ххалаххул шандалувух буххан бигьассар.

26Вай махъру бавминнал цӀувххуну бур:

– Цумари, туну, ххассал шаймавагу?

27– Инсантураща къашаймур шайссар Заннаща, – жаваб дуллуну дур Эсал[+].

28Му чӀумал Петрдул увкуну бур:

– Вана жу, жула думургу кьадиртун, Вил ххуллу бувгьуну най[+].

29-30– ХӀакьну тӀутӀиссара зухь, – увкуну бур гайннахь Эсал, – Заннал ПаччахӀлугърал цӀаний къатта-къуш, ягу щарсса, ягу уссурвал, ягу нину-ппу, ягу оьрчӀру кьабитарча, му инсаннан ва оьрмулий цукссагу ххишалану дулунтӀиссар, Ялун Нанимуниву тӀурча Абадлийсса Оьрму булунтӀиссар[+].


Эсал Цала бивкӀулияту ва утта уккаврияту шамилчингу бусаву


(Мт. 20:17-19; Мк. 10:32-34)

31[•]Цала ацӀния кӀиягу вакилнайн чулухунмай оьвкуну, Эсал гайннахь увкуну бур:

– Утти жува Ярусалимрайн наниссару. Инсаннал Арснал[†] хӀакъираву Идавстурал[†] Луттирдай чивчумур гьарза тикку бартлагантӀиссар: 32-33Га путпараснахьхьун[†] уллуну, кьякьлухун ихьлантӀиссар, кьюкьин уллантӀиссар, Ганайн пуйрду тӀунтӀиссар, яла, муркӀагу увну, ивчӀантӀиссар. Амма шамулку кьини Га утта уккантӀиссар[+].

34Мюталимтуран тӀурча Ганал увкумунива цичӀав къабувчӀуну бур. Ганал мукъурттил мяъна кьюлтӀсса дуну, Эсал увкумур гайннал кӀулшилул къалавсун бур[+].


МурчӀиманан чани бучӀаву


(Мт. 20:29-34; Мк. 10:46-52)

35[•]Эса Ярихон шагьрулийн иявайсса чӀумал, ххуллул зуманив щяивкӀун цадакьа чӀатӀий ивкӀун ур ца мурчӀисса инсан. 36ЧӀарах нанисса инсантурал чӀу бавну, мунал цӀувххуну бур, цивхьуну бур, куну. 37Мунахь бувсун бур Назаратлиятусса Эса най ушиву.

38– Давудлул[†] Арс[*]! Эса! Лажинни, ттуй рахӀму-цӀими ба! – вев увкуну бур мунал[+].

39Эсал хьхьичӀ наними му кьаагьан уллан бивкӀун бур, му тӀурча хъиннува лахъну оьвтӀун ивкӀун ур:

– Давудлул Арс! Ттуй рахӀму-цӀими бувакьай!

40-41Уний авцӀуну, Эсал, му ЦачӀана уцара, увкуну бур. ЧӀатӀала ЦачӀана гъан хьувкун, Эсал мунахь цӀувххуну бур:

– Вин Ттуяту ци ччай дуссия?

– Заллу, чани бучӀан бувну ччай бур! – увкуну бур мунал.

42– БувкӀссар вин чани! Ина вила вихшиврулла ххассал увсса, – увкуну бур мунахь Эсал[+].

43МурчӀиманан гацӀана чани бувкӀун бур. Залгу бюхттул уллай, му Эсал хъирив авчуну ур. Га иш ккавксса циняв инсанталгу Заннайн щукру буллан бивкӀун бур.

### 19


Эса ва Закгьай

1Ярихоннайн увххун, Эса шагьрулувух най ивкӀун ур. 2Шагьрулий ивкӀун ур Закгьай тӀисса авадансса адимина, дишалартту датӀултрал[†] хъунама.[†] 3Мунан Эса ккаккан ччай бивкӀун бур, амма, цува чурххал лагьсса ухьувкун, халкьуннаха мунан Эса ххал къахъанай ивкӀун ур. 4Ша дири бувну хьхьичӀун увкӀун, Эса ххал хьуншиврул му тутлил мурхьирайн лавхъун ур, цанчирча Эса га кӀичӀиравух ачинтӀий ивкӀун ур. 5Закгьай лавхъсса мурхьирачӀан ивукун, лавай урувгун, му ккавккун, Эсал увкуну бур:

– Закгьай, анаварну ялавай учӀу! ХӀакьину[†] Ттун зунний ацӀан аьркинну бур.

6Закгьайл, гацӀана мурхьирая увчӀун, ххарину Эса цаннийва кьамул увну ур.

7Му иш тӀааьн къабивзун, циняв хъинну рязи бакъа куннахь кув тӀий бивкӀун бур:

– БунагькарначӀан лавгун, ГаначӀа ацӀан ччай ур ва![+]

8Закгьайл тӀурча, Заллу Эсал хьхьичӀгу авцӀуну, увкуну бур:

– Заллу, ттула хъуслил дачӀи мискинтурайх дачӀинтӀий ура, щияту-дунугу хӀарамну ларсмур тӀурча мукьлийну ххишала занадантӀий ура[+].

9– Ва къатлувуми Заннал хӀакьину ххассал бувссар, къатлул заллугу Ибрагьим[†] идавсил авладраясса унутӀий, – увкуну бур Эсал[+]. 10Инсаннал Арс[†] увкӀсса ахир пуч хьуну наними лявкъуну, ми ххассал банни.


Тапшур дурсса арцуясса мисал


(Мт. 25:14-30)

11[•]Ярусалим шагьрулучӀан биявай бухьувкун, Эсащал наними бивкӀун бур Заннал ПаччахӀлугъ[†] дучӀавай дусса ххай, мунияту Эсал миннахь укунсса мисал бувсун бур:[+]

12– Ца сий дусса инсан най ивкӀун ур архсса билаятрайн, тийхсса паччахӀнал цува цала билаятрал бакӀчину цӀакь хьуну, занаикӀаншиврул. 13Цува ачин хьхьичӀ ганал, ацӀа лагънайн[†] оьвкуну, гьарцаннахьхьун арцугу дуллуну, увкуну бур: «На занаикӀаннин вай иширан зузи дара!» 14Цала билаятрал агьалинан тӀурча га адимина хъинну къаххирасса ивкӀун ур, мунияту, га лагайхту, ганала хъирив цала инсантал тӀайла бувккун бур: «Жун ва адимина жучӀава бакӀчи хьуну ччай акъар», – учин[+].

15Цува бакӀчи хьуну, занаивкӀукун, оьвчин бувну бур ганал цала арцу дуллусса лагътурайн,[†] цуманал ци хайр бувккун бурив кӀул бан. 16Цалчинма увкӀун, увкуну бур: «Ттул заллу, ина кьадиртсса арцул ялун ацӀлийну ххишаласса дуркӀунни». 17«Хъинни, ина ххуйсса лагъ ивкӀун ура, – увкуну бур залуннал. – ЧӀивисса иширавугу вихшала дишин бюхъайсса лявкъунутӀий, на вихьхьун ацӀва шагьру буллай ура, ина миннуй хӀукму[†] бачин баншиврул»[+]. 18КӀилчинма увкӀун, увкуну бур: «Ттул заллу, ина кьадиртсса арцул ялун ххюлийну ххишаласса дуркӀунни». 19«На вихьхьунгу ххюва шагьру буллай ура, ина миннуй хӀукму[†] бачин баншиврул», – увкуну бур ганахь залуннал. 20-21Шамилчинма увкӀун, увкуну бур: «Ттул заллу, вана вил арцу. Виясса нигьал на уссияв вай карщуву дархӀуну ядуллай, ина кьянкьасса хасиятрал адимина унутӀий: ина инара къадирхьусса кӀаная лагу-ласара, инара къадургьумур ттигу-ттихӀара». 22Залуннал ганахь увкуну бур: «УчӀиакъасса лагъ, на вийсса тахсир вила мукъурттийну ккаккан банна. Гьала, вин кӀулну бивкӀун бур на кьянкьасса хасиятрал адимина ушиву, нара къадирхьусса кӀанаягу ласайсса, нара къадургьумургу ттихӀайсса! 23Туну ина ми ттул арцу пайдалун циван къадулав, ми ттухьхьун, на занахьувкун, ялундукӀулущал занаритан?» 24Яла цала чӀарав бавцӀуминнахь увкуну бур: «Ласиярача ванаща вай арцу, ацӀлийну ххишала думанахьхьун дулара». 25«Жул заллу, – увкуну бур гайннал, – ваначӀания укуннагу ацӀлийну чӀярусса арцу дур». 26«На зухь тӀий ура, – увкуну бур залуннал, – думанан ххишалану дулунтӀиссар, дакъаманаща думургума ласунтӀиссар[+]. 27На цала ялув бакӀчину къаччими, шиккун бувцуну, ттул хьхьичӀ литӀара»[+].


Эса бусравну Ярусалимрайн уххаву


(Мт. 21:1-9; Мк. 11:1-10; ЮхӀ. 12:12-15)

28[•]Ва мисалгу бувсун, Эса Ярусалимрайн авчуну ур. 29Элион зунттул хъачӀрайсса Байт-Пагия ва Байт-Ания тӀисса шяраваллачӀан гъан хьувкун, Эсал кӀия мюталим хьхьичӀун гьан увну ур[+].

30– Насияра та хьхьичӀсса шяравун, – увкуну бур гайннахь Эсал. – Шяравун буххайхту, зун ккаккантӀиссар ттинин цучӀав буртти къаивкӀсса жагьилсса ттукку. ТтиривхӀуну, та ттучӀан бувцуну бухьхьияра. 31Агар щил-бунугу зухьва: «Му циван ттирихӀлай буру?» – куну, цӀуххирча, «Ва жул Залуннан аьркинну бур», – учара.

32Мюталимтал лавгун бур, гьарза Эсал увкусса куццуй хьуну бур. 33Гай ттукку ттирихӀлан бивкӀукун, ганил заллухъруннал гайннахь цӀувххуну бур:

– Му циван ттирихӀлай буру?

34– Ва жул Залуннан аьркинну бур, – увкуну бур гайннал.

35Ттукку ЭсачӀан бувцуну бувкӀун, ганийн цала ялувсса лаххиягу дирчуну, мюталимтурал Эса ганий буртти ивтун ур. 36Эса бурттий най унува, гай Ганал хьхьичӀун ххуллийн цала ялттуянна дичлан бивкӀун бур. 37Ххуллу Элион зунттуя ялавай бучӀайсса кӀанттучӀан Эса гъан шайхту, цанна ккаркцири хӀикматирттая[†] ххарину цинявппагу мюталимтал лахъну Зал бюхттул уллан бивкӀун бур:

38– Барачатсса хьуннав
Заллу-Заннал цӀанийну нанисса ПаччахӀ!
Ссавруннай иминшиву хьуннав,
Ялувссаманал цӀа бюхттул хьуннав!

39Халкьуннава цаппара фарисейтурал[†] Эсахь увкуну бур:

– Муаьллим, кьабикӀан бува ми Вила мюталимтал![+]

40Эсал тӀурча гайннахь увкуну бур:

– Вай кьабикӀарчагума, чартту вев тӀунтӀиссар!


Ярусалим шагьрулух аьтӀаву

41-42ЯрусалимрачӀан гъан хьуну, шагьру ххал шайхту, аьтӀунгу ивкӀун, Эсал увкуну бур:

– ХӀакьинувагу бувчӀайссания вин винма хъинмур цирив! ХӀайп, бакъар вин му бувчӀлай[+]. 43Цанчирча, вийн лухӀи кьини дуккан най дур, душманнал ина вив лавсун, шагьрулул барурдайн къарщину чӀюйрду бувну, гьарца чулуха гьужум буллай, 44инагу, вил агьалигу пасат бантӀий бур, чарий чару къабивтун, ина лекьа-пӀякьу бантӀий бура. Ва бала вийн ликкантӀий бур, инава ххассал бан Зал увкӀсса чӀун вища дурчӀин къабювхъунутӀий[+].


Эса Заннал Къатлуву


(Мт. 21:12-17; Мк. 11:15-19; ЮхӀ. 2:13-22)

45[•]Заннал Къатлул[†] хӀаятравунгу увххун, Эса гива машачитал буккан буллан ивкӀун ур.

46– Чивчуну буссархха, – увкуну бур Ганал, – «Ттул Къатта дуаьрду дай къаттану бикӀантӀиссар», зу тӀурча ва «къачагътурал кюрттарайн» кӀура баен бувну бур.

47Гьарца кьини Заннал Къатлул хӀаятраву Эса халкьуннахь вяъза-насихӀат[†] буслай ивкӀун ур. Хъун рувхӀанийтал[†], Тавратрал аьлимтал[†] ва халкьуннавасса махъ нанисса инсантал Эса ивчӀан сант дагьаннин ялугьлай бивкӀун бур. 48Амма агьали, циняв бавтӀун, лагма лавгун, Ганах вичӀи дихьлай буну, сант къадагьлай, гай Эса цукун ивчӀанссарив къакӀулну бивкӀун бур.

### 20


Эсал кашилул хӀакъиравусса хъун рувхӀанийтурал суал


(Мт. 21:23-27; Мк. 11:27-33)

1[•]Кьинирдал ца кьини, Эса Заннал Къатлул[†] хӀаятраву агьалинахь вяъза-насихӀат[†] буслай, Ххарисса Хавар[†] баян буллай унува, ГаначӀан хъун рувхӀанийтал[†] ва Тавратрал аьлимталгу[†], хъунисригу[†] бувкӀун, цӀувххуну бур:

2– Ци кьудратрайну бара Ина цимурца Инава буллалимур? Щил дуллур Вихьхьун му каши[+]?

3-4– Нагу зухьхьун ца суал булунна, – увкуну бур Эсал. – Бусияра Ттухь: ЯхӀъянахьхьун[†] щинайну марцӀ баврил эбадат[†] дуллансса каши Ссавния дуллуссиявкьай, ягу инсантурал дуллуссияв[+]?

5Пикри буллай, гай куннахь кув тӀун бивкӀун бур: «Агана „Ссавния дуллуссия“ учирча, Ганал цӀуххинссар: „Туну зу ЯхӀъянайн циван вих къавхьуру?“ – куну[+]. 6„Инсантурал дуллуссия“, – учирча, циняв халкьуннал жува чарттах литӀунссару, цанчирча, ЯхӀъя идавс ивкӀшиврий циняв дакӀ дарцӀуну бур»[+]. 7Мунияту гайннал жаваб дуллуну дур:

– Жун къакӀулли му каши щил дуллуссарив.

8– Туну, Нагу зухь къабусанна, Ттухьхьунна мукунсса каши щил дуллуссарив, – увкуну бур Эсалгу.


ЛухӀитӀутӀул багъ ижаралий буллусса адиминаясса мисал


(Мт. 21:33-46; Мк. 12:1-12)

9[•]Яла Эсал агьалинан укунсса мисал бувцуну бур:

– Ца адиминал лухӀитӀутӀул багъ бувгьуну, багъманчитурахьхьун ижаралий буллуну бур. Цувама хъунмасса хӀаллайсса цамур билаятрайн лавгун ур[+]. 10ЛухӀитӀутӀи батӀай чӀун дуркӀукун, ганал цала къазахъ гьан увну ур, багърая цанна дагьайсса ахъулсса ласун. Амма багъманчитурал га агу-авттун, цичӀаргу къадуллуну, махъунай гьан увну ур. 11Залуннал цамагу къазахъ гьан увну ур. Гайннал мугу авттун, кьюкьингу увну, цичӀар къадуллуну тӀайла увккун ур. 12Залуннал шамилчинма къазахъгу гьан увну ур. Гагу, лихха-личча хьуннин агу-авттун, багърава экьиливчуну кьаивтун ур[+]. 13Му чӀумал багърал залуннал увкуну бур: «Тти цири бантӀисса? Ва ттула ххирасса арс гьан анна, ванаятурагу тайннан нач къахьунххурав?»[+] 14Амма, залуннал арс ккавккукун, багъманчитал куннахь кув тӀун бивкӀун бур: «Вананни ва багъ буттаяту бутӀурай буккантӀисса. Бачи, ва ивчӀаннуча, ванал буттаяту бутӀурансса багъгу жунма личӀанссар». 15Гайннал оьрчӀгу ивкӀуну, багърал кьатӀув экьиливчуну кьаивтун ур. Ци бантӀиссар гайннан мунихлу лухӀитӀутӀул багърал залуннал? 16УвкӀун, багъманчиталгу ливтӀуну, багъгу цайминнахьхьун булунтӀиссар.

– Къахьуннавча мукун! – увкуну бур вичӀи дирхьуминнал[+].

17Эсал, гайннахгу урувгун, увкуну бур:

– Зун кӀуллив Мубараксса Луттирдайсса[†] вай мукъурттил:

«Усттарнал сан къабувсса чару, хьунни мурцӀний бишаймурну», – мяъна цирив?

18Ялагу Ганал увкуну бур:

– Га чарийх ивщума цума-унугу гъюжу уккантӀиссар, га ялун багьмарив ккуччу антӀиссар.

19[•]Тавратрал аьлимтал[†] ва хъун рувхӀанийтал[†] Эса га усса кӀанайва угьан ччай бивкӀун бур, гайннан бувчӀуну бур га мисал цала хӀакъиравусса бушиву, амма агьалиная нигьабувсун, ивтун ур.


Дишалартту дулавриясса ихтилат


(Мт. 22:15-22; Мк. 12:13-17)

20Яла, Эсал хъирив бацӀлайгу бивкӀун, аьлимтурал ва хъун рувхӀанийтурал ГаначӀан гьан бувну бур цивппа марцӀсса иман думину чӀалачӀи буллалисса инсантал. Гайннан ччай бивкӀун бур Эсава тӀайла бакъасса махъ личин бувну, Га Румуллал сардарнал[†] таммихӀрахун[†] утан[+]. 21Гьан бувминнал Эсахь увкуну бур:

– Муаьллим, жун кӀулли ина тӀайламур учайшиву ва лахьхьин байшиву. Ина щилчӀав лажин ккарккун махъ къабусарача, Заннал хӀакьсса[†] ххуллу ккаккан буллан икӀара. 22Буси, жун багьайссарив ягу къабагьайссарив Румуллал паччахӀнан дишалартту дуллан[+]?

23Эсан, гайннал хӀилла дурчӀуну, гайннахь увкуну бур:[+]

24– Ккаккан дувара Ттун ца динарий[*]. Щил суратгу, цӀагу дур ваний?

– Румуллал паччахӀнал, – увкуну бур гайннал.

25– Туну дулара паччахӀнан – паччахӀнанмур, Заннан – Заннанмур, – увкуну бур Эсал.

26Къавхьуну бур гайннаща халкьуннал хьхьичӀ Эса таммихӀрахун утансса махъ учин ан. Ганал жавабрал махӀаттал бувну, гай кьабивкӀун бур.


Саддукейтурал утта буккаврил хӀакъиравусса суал


(Мт. 22:23-33; Мк. 12:18-27)

27[•]Яла ГаначӀан цаппара саддукейтал[†] бувкӀун бур. (Саддукейтал[†] ивкӀуну махъ инсан утта уккайшиврийн вихсса къабивкӀун бур.)[+]

28– Муаьллим, жу Вихь цӀуххин ччай буру, – увкуну бур гайннал. – Мусал[†] Тавратрай[†] чивчуну бур: цу-унугу, щарссагу кьариртун, оьрчӀ бакъана ивчӀарча, уссил ганал щарсса дуцин аьркинссар, ивкӀума уссил авлад хьун баншиврул. 29Вана, уссия тӀар арула уссу. Цалчинма, щарссагу дурцуну, оьрчӀ бакъана ивкӀуссия тӀар. 30Ганал щарсса кӀилчинма уссил дурцуну, гагу оьрчӀ бакъана ивкӀуссия тӀар. 31Мукунмасса иш шамилчинма уссингу хьуссия тӀар. Мукун арулагу уссилгу. Ва гай цинявгу, оьрчӀру къавхьуну, ливтӀуссия тӀар. 32Циняннал хъирив цурда щарссагу диркӀуссия тӀар. 33Кьиямасса кьини, циняв утта бувккукун, га цума уссил щарссану дикӀантӀиссар? Га арулунналлагу дурцуну дурхха!

34– Ва дунияллий инсантал щар дуцлайгу, щар хъанайгу бикӀайссар, – увкуну бур Эсал. – 35БучӀантӀимур оьрмулун ва утта буккан лайкьминнан ккал хьуминнан тӀурча я щар дуцаву дакъассар, я щар шаву. 36Утта бувкми ххишала къалитӀайссар, гай малаиктал кунма бикӀайссар. Гай Заннал оьрчӀру хъанахъиссар, Заннал утта буккан бувнутӀий. 37Зу буру, ливтӀуми утта къабуккантӀиссар, тӀий. ЛивтӀуми утта буккайшиву тӀурча цува Муса[†] идавсил увкусса мукъурттийну чӀалай бур. ЦӀу ларчӀсса къатӀуясса хаварданий, Мусал тӀий уссархха Заннал хӀакъираву: КӀа Ибрагьимлулгу[†] Залли, ИсхӀакьлулгу Залли, Якьувлулгу[†] Залли. 38КӀа ливтӀуминнал Зал акъарча, сагъминналли. КӀанан цинявгу уттавассар.

39Микку цаппара Тавратрал[†] аьлимтурал увкуну бур:

– Ина хъинну увкунни, Муаьллим.

40Ххишала Эсахьхьун цукунчӀавсса суал булун гай сивсуну бакъар[+].


Цуну хъанахъиссар МасихӀ?


(Мт. 22:41-46; Мк. 12:35-37)

41[•]Эсал гайннахь увкуну бур:

– МасихӀ[†] – Давуд[†] паччахӀнал Арсри тӀун бикӀай[+]. 42-43Цува Давуд[†] тӀурча Забурданий[†] укун тӀий ур: «Увкуссар Заллу-Заннал ттул Залуннахь: „ЩяикӀу Ттул урчӀа чулух, На Вила душмантал Вила ччанналун бичиннин“»[+]. 44Давуд ур МасихӀнайн[†] Заллу тӀий. Цукунни, туну, Га Давудлул Арсну икӀан бюхъайсса?

45Циняв инсантал Цахва вичӀилий бунува, Эсал увкуну бур Цала мюталимтурахь:

46– Тавратрал аьлимтурая архну бикӀияра. Миннан цала лахъи лаххиярттаву[*] занан ххирассар, агьали батӀай кӀанттурдай цахьхьунма хӀурматрай ссаламру буллай ччиссар, эбадат-къатраву[†] хьхьичӀми кӀанттурдай щябикӀлан ччиссар, ссупралух ххуйми кӀанттурду бугьлан ччиссар[+]. 47Миннал щахъаннил[†] хъус цӀиккайссар ва ккаккиялун хъунмасса хӀаллай дуаьрду дуллан бикӀайссар. Миннанни Заннал хъунмур таммихӀгу бантӀисса!

### 21


Мискинсса щащарнил цадакьа


(Мк. 12:41-44)

1[•]Лагмава урувгсса, Эсан ххал хьуну бур Заннал Къатлул[†] хӀаятравусса хазналувун арцу дичлачисса авадансса инсантал[+]. 2Ккарккун дур гивунма кӀива къарапул бутлатисса мискинсса щащаргу.

3– Мяйжаннура зухь тӀисса: ва мискинсса щащарнил циняннаяр чӀярусса арцу дирчунни, – увкуну бур Эсал. – 4Хазналувун арцу дичлачисса вайминнал цала чӀяруссаннуя чӀирисса дулунни, ва мискинсса щарссаниллив цила дусса чӀириссаннуя махъра-махъмур дулунни.


Эсал ахирзаманалияту бусаву


(Мт. 24:3-21,29-35; Мк. 13:3-19,24-31)

5-6[•]Цаппарассаннал Заннал Къатлуяту, га чӀюлу бувсса чарттаятугу, ссайгъатирттаятугу, цив Заннан лавсун бувкӀсса, гъалгъа тӀун бивкӀукун, Эсал увкуну бур:

– Вай зун чӀалачӀимур, чарий чару къабивтун, лекьа-пӀякьу дурсса чӀун дучӀантӀиссар[+].

7– Муаьллим, му иш та хьунтӀиссар? – цӀувххуну бур Ганахь. – Му иш ялун биянтӀишиву жун ци аьламатрайну[†] кӀул хьунтӀиссар? – куну.

8– Явара, зува хъяврин бан мабацӀари, – увкуну бур Эсал. – ЧӀявусса букӀлантӀиссар Ттул ЦӀанийну: «Нара МасихӀ[†]», «Ссят гъан хьуссар!» тӀунтӀиссар. Гайннайн вих машари. 9Дяъвирдаясса ва питнардаясса хаварду бавукунгу, нигьа мабусари. Ми цимурца хьхьичӀ хьун аьркинсса ишрур, амма мугу ахир дакъар.

10Яла Эсал гайннахь увкуну бур:

– Миллатрайн къарщину миллат, паччахӀлугърайн къарщину паччахӀлугъ гьаз хьунтӀиссар[+]. 11Ца-ца кӀанттурдай гужну дуниял сукку хьунтӀиссар, ккаши багьантӀиссар, лахъай азарду ппив хьунтӀиссар, ццахханну дутлатисса баларду хъанантӀиссар, ссавруннайгу аьжаивсса аьламатру[†] дуклантӀиссар[+].

12Амма вай циняв ишру хъананнин, зу ттул мюталимтал бунутӀий, зу къума-цӀан буллай, бугьлай, диван бан эбадат-къатравун[†] буцлантӀиссару, дуснакьирттавун бакьлантӀиссару, паччахӀтурачӀан ва сардартурачӀан[†] тӀайла буклантӀиссару[+]. 13Минна зун Ттуяту буслансса сантру. 14Кьянкьану дакӀний битияра: зун аьркин бакъассар зула зува буруччаврилсса буллан, 15цанчирча На булунна зун учинсса махъругу, аькьилшивугу, цаягу муттаэнаща зуйн данди ацӀан, ягу манеъ дуллан къахьунсса[+]. 16Зул нитти-бутталгу, уссурваралгу, гъанминналгу, дустуралгу зун хаиншиву дантӀиссар. Зуятусса цаппара чил каних лигума-литӀунтӀиссар. 17Зу циняннан къаччан хьунтӀиссару Ттул ялув. 18Амма зул бакӀрая цурда ца чӀара къадагьантӀиссар[+]. 19Зуву яхӀ бан бювхъуманал жанни ххассал дантӀисса.

20[•]Аьралуннал Ярусалимрал лагма рургьуну зунма ккавксса чӀумал кӀулну бикӀияра, чӀал къавхьуну шагьру пасат бантӀишиву. 21Му чӀумал Ягьудинал билаятрай буми зунттавунмай лихъича, Ярусалимрай буминнал шагьру кьабитича, къирагъирттай буми шагьрулийн малагарича. 22Муна мури, Мубараксса Луттирдай[†] чивчуну бумур бартлаглай, таммихӀ[†] ялун бивсса чӀун. 23Тай гьантрай язугъ бикӀантӀиссар оьрчӀ лякьлувуминнай ва оьрчӀан ккукку буллалиминнай. Ва билаятрайн хъунмасса бала ликкантӀиссар. Заннал рищунтӀиссар ва миллатрайх[+]. 24Кув турдах кьатӀ бантӀиссар, кув ясир бувну, кӀани-кӀанттайх гьан бантӀиссар. Ярусалимгу цайми халкьуннал ххяппулу бикӀантӀиссар, тайннан ккаккан дурсса чӀун къуртал хьуннин[+].

25[•]Бургъий, зуруй ва цӀурттай ккаккантӀиссар оьккисса ишру хьунтӀишиву бусласисса лишанну. Аьрщарай тӀурча миллатру, къума лагаврил, бан-битан бакъа личӀантӀиссар, гьалаксса хьхьирил щатӀив бишлашисса ххурххулул гужшиврул ццаххандарал бувну. 26Дунияллун ци бала ликкайвав тӀий, нигьабувсун, инсантал кӀулшилия лаглантӀиссар, цанчирча ссавруннайсса цӀурттигума гьалакӀу хьунтӀиссар. 27Гайннан ккаккантӀиссар кьудрат дуну ва хъуншиврул нурдануву ттуруллуй нанисса Инсаннал Арс[†]. 28Ми ишру хъанан бикӀайхту, зула бархӀругу тӀайла бацӀан бувара, бакӀругу гьаз дувара, цанчирча мунил бусласиссар зу ххассал хьунтӀисса чӀун дукӀлакӀишиву.

29[•]Эсал гайннан ва мисал бувцуну бур:

– Бургияра инжирданул мурхьирахгу, гайми циняв мурхьирдахгу. 30Гай щюлли хъанай ххал шайхту, зун кӀулссар гъи гъан хъанан диркӀшиву. 31Мува куццуй, зунма кӀай ишру хъанай ккавккукун, кӀулну бикӀияра, Заннал ПаччахӀлугъ[†] дучӀавай душиву. 32ХӀакьну[†] тӀутӀиссара зухь: ва ттисса ник цӀулаганнинна, вай ишру хьунтӀиссар[+]. 33Ссав ва лухччи духлагантӀиссар, амма Ттул махъру уттаванма личӀантӀиссар. 34Явара личӀлулну бикӀияра, лякьри дуччин дуллай, хӀантту хӀачӀлай, багьу-бизулул буруккинттахух лавгун, зула дакӀру къухъна къахьун. Ахъахьурча, му Кьини зула ялун хар-хавар бакъа диянтӀиссар. 35КъатӀул бувгьусса кунма бикӀантӀиссар му Кьини ва аьрщарай яхъанахъисса циняв. 36Мудан личӀлулну, дуаьрду дуллай, вай ялун бучӀантӀисса циняв балардаягу бурувччуну бикӀияра, му Кьини зуятува Инсаннал Арс рязийну ччарча[+].

37Дяхтта Эса Заннал Къатлул хӀаятраву Мубараксса Луттирдай чивчумур бувчӀин буллай ивкӀун ур. Хьхьурду тӀурча, лавгун, Элион зунттуй рутайсса диркӀун дур[+]. 38Циняв агьалигу кӀюрххила бивзун, Ганах вичӀи дишин Заннал Къатлул хӀаятравун бучӀайсса бивкӀун бур.

### 22


Диндалул бакӀчитал Эса ивчӀаврил пикрирдай


(Мт. 26:1-5,14-16; Мк. 14:1-2,10-11; ЮхӀ. 11:45-53)

1[•]Гъан хъанай диркӀун дур байран Пейсах (ягу Кьири ЧчатӀул байран)[†][*]. 2Хъун рувхӀанийтал[†] ва Тавратрал аьлимтал[†] Эса ивчӀансса сант дирияннин ялугьлай бивкӀун бур, халкьуннан чӀалай угьан нигьабувсун бивкӀунтӀий.

3Му ппурттуву Иблис[†] бувххун бур Кариотлиятусса Ягьудавун[†] (му цувагу ивкӀун ур Эсал ацӀния кӀия вакилнавасса ца)[+]. 4Хъун рувхӀанийтурачӀан ва Заннал Къатлул[†] къаралчитурал хъуниминначӀан лавгун, мунал машвара щавщун бур, цала гайннахьхьун Эса цукун ириян антӀиссарив. 5Тай ххари хьуну, Ягьудан мунихлу арцу дулун рязи хьуну бур. 6Тайннахьхьун махъгу буллуну, Ягьуда къулайсса чӀун хьуннин ялугьлай ивкӀун ур, инсантал чӀарав бакъасса чӀумал Эса угьан ан[+].


Пейсахрал гьанттайнсса


(Мт. 26:17-30; Мк. 14:12-26; ЮхӀ. 13:21-30)

7[•]ДуркӀун дур Кьири ЧчатӀул байран. Му кьини Пейсахрал кьурвандалун[†] чӀи биххан багьлай бивкӀун бур. 8Эсал Петр ва ЮхӀанна гьан бувну бур, лавгун, жунна Пейсахрал гьанттайсса хӀадур дувара куну. 9Гайннал цӀувххуну бур:

– Чув хӀадур дурну ччай бур Вин гьанттайнсса?

10Эсалгу увкуну бур:

– Ярусалимрайн буххайхту, зун щинал урша лавсун нанисса адимина хьунаакьинтӀиссар. Ганал хъирив га нанисса къатравун насияра. 11Га увхсса къатрал залуннахь учара: «Муаьллим вихь цӀухлай ур, цумурди Ганалгу, Ганал мюталимтуралгу Пейсахрал чӀи букантӀисса къатта тӀий?» – куну. 12Ганалгу зун ялувчӀинний хъаттирдугу дирчуну хӀадур бувсса хъункъатта ккаккан бантӀиссар. Тикку хӀадур дувара гьанттайнсса.

13Гай лавгун бур, гьарза Эсал увкусса куццуй хьуну бур. Гайнналгу Пейсахрал гьанттайнсса хӀадур дурну дур.

14[•]Пейсахрал гьанттайнссаннул чӀун дучӀайхту, Эса вакилтуращал ссупралух щяивкӀун ур. 15Эсал гайннахь увкуну бур:

– Хъинну ччай буссия Ттун ва Пейсахрал гьанттайнсса зущал дукан, Ттула аьзав-аькьувартту дайдишиннин. 16Вана На зухь тӀий: ххишала Ттун Пейсахрал ссупралух щяикӀан нясив къабантӀиссар, ва байран дай чӀун Заннал ПаччахӀлугърай[†] къадуркӀссаксса[+].

17Лавсун чахирданул кьуру, дуаьгу дурну, Эсал увкуну бур:

– Ва кьуру циняннайх буккан бувара. 18На зухь тӀий ура: Заннал ПаччахӀлугъ[†] къадуркӀссаксса, Ттун утти лухӀитӀутӀул чахир хӀачӀан къабагьантӀиссар.

19Яла лавсун ччатӀ, дуаьгу дурну, бувхъун, гайннайх бавчӀуну, увкуну бур:

– Ва зул цӀаний харж буллалисса Ттул чурхри. Нагу дакӀнийн увтун, зугу ва куццуй ччатӀ булухъияра[+].

20Гьанттайнсса дуркуну махъгу, чахирданул кьуру лавсун, гукунма циняннайх буккан бувну, Эсал увкуну бур:

– Ва кьурттаравусса чахир – вай Ттул оьттур, зухлу На экьибутӀлатӀисса ЦӀусса КьутӀилул оьттур[*]. 21Ттуйн хаиншиву дуллалиманал кагур ца ссупралух Ттул канищал дусса[+]. 22Инсаннал Арснан[†] нясив бантӀисса, мяйжаннугу, Заннал чивчумурди. Амма бала ликкантӀиссар Мунайн хаин хьуманайн![+]

23Гай цаннахь ца цӀухлай кӀул буллан бивкӀун бур, му даву дансса цала дянив цумари тӀий.

24[•]Яла мюталимтал бяст буллан бивкӀун бур, цала дянив яла хъунама[†] цума хъанахъиссарив. 25Эсал гайннахь увкуну бур:

– Цайми халкьуннай каялувшиву дуллай буссар паччахӀтал, цайнма цалагу миннал учай, хъинбалачитал куну. 26Амма зул дянив мукун бикӀан къабучӀиссар. Зуву яла хъунама икӀан аьркинссар, чӀивима куна, каялувшиву дуллалима тӀурча – къуллугъчи куна[+]. 27Цумари хъунама – ссупралух щяивкӀмаривкьай, дукра дихьлахьимарив? Ссупралух ума акъарив? Амма ванахха На ссупралух зуха къуллугъ буллай[+]. 28Ттущал циняв захӀматшивуртту духӀлай бивкӀссару зу. 29Мунияту Нагу дуллай ура зухьхьун Буттал Ттухьхьунна дуллусса паччахӀшиврул кьудрат[+]. 30Ттул паччахӀлугърай Ттущал ца ссупралух зугу канай-хӀачӀлай бикӀантӀиссару. Зу паччахӀтурал тахурдий[*] щябивкӀун, Якьувлуя[†] бивзсса Исраэлнал халкьуннал ацӀния кӀивагу авладрай хӀукму[†] бачин буллантӀиссару[+].


«Ажарттул эоь учиннин, ина шамийла учинтӀиссар, вина На къакӀулли куну»


(Мт. 26:31-35; Мк. 14:27-31; ЮхӀ. 13:36-38)

31[•]Яла Эсал увкуну бур:

– Агь, Симон, Симон! Иблислул,[†] зу, къама кӀурчӀулттувух кӀучӀайсса кунма, кӀучӀин ихтияр дула куссар. 32Амма На виха дуаь дуллай уссияв, Заннахь вил иман духлаган мадитара тӀий. Инагу, ххуллул тӀайламунийн кӀура аяйхту, имандалул уссурварал иман цӀакь дуллалу[+].

33Петрдул Эсахь увкуну бур:

– Ттул Заллу, Вищал на дуснакьраву щяикӀангу, ивчӀангу хӀадурссара[+].

34Амма Эсал увкуну бур:

– Вана На вихь тӀий, Петр: хӀакьину,[†] ажарттул эоь учиннин, ина шамийла учинтӀиссар, вина На къакӀулли куну.

35Эсал цӀувххуну бур вакилтурахь:

– На зу я арцу дакъа, я кьуцуру бакъа, я даххана дансса усру дакъа аьрххилий тӀайла бувксса чӀумал, зун цичӀав аьркинну дуссияв?

– Жун цичӀав аьркинну дакъассия, – увкуну бур вакилтурал[+].

36Эсал гайннахь увкуну бур:

– Утти тӀурча думанал арцугу, кьуцуругу ласийча, тур дакъаманал цала янна дарххуну, машан ласийча. 37На зухь тӀий ура, Мубараксса Луттирдай[†] Ттуяту чивчумур: «Га къачагънан ккалли антӀиссар», – тӀисса махъру тӀайла бацӀан аьркинссар. Ттуяту чивчусса цимурца чӀал къавхьуну бартлагавай бур.

38Гайннал увкуну бур:

– Заллу, вайннахха шикку кӀира тур.

– Гьари тти муния гъалгъа тӀун! – увкуну бур Эсал.


Элион зунттуйсса дуаьрду


(Мт. 26:36-46; Мк. 14:32-42)

39[•]Къатрава увккун, Эса, мудана куна, Элион зунттуйн авчуну ур. Ганал хъирив мюталимталгу бавчуну бур. 40КӀийн лавхъукун, Эсал увкуну бур:

– Зува бяйкьин мабитара тӀий, Заннайн дуаьрду дуллалияра[+].

41Цува тӀурча, ца чару личинссаксса манзилданий гайннаяту арх увцун, никирттайнгу агьну, дуаь дуллан ивкӀун ур:

42– Я Ттул Ппу, Винма кьамул хьурча, ва хӀасратрал кьуру Ттул чӀарах буккан бува! Амма машарача Ттун ччимур, хьувча Вин ччимур![+]

43ЭсачӀан ссавнияту малаик ливккун, Ганал дакӀ кьянкьа дуллан ивкӀун ур[+]. 44Эсал ккухӀлахӀисса аьзиятрал кӀушиврул ва Ганал дуллалисса дуаьлул кӀиришиврул Ганаяту аьрщарайн оьттул гьухъ кӀунтӀа тӀий диркӀун дур.

45Дуаьрдугу дурну, мюталимтурачӀан учӀайхту, Эсан гай, къума лагаврил аьзиз бувну, шанай лявкъуну бур.

46– Зу циван шанай буру? – увкуну бур Ганал. – Бивзун, зува бяйкьин мабитара тӀий, дуаьрду дуллалияра.


Ягьуда хаин шаву ва Эса угьаву


(Мт. 26:47-56; Мк. 14:43-50; ЮхӀ. 18:3-11)

47[•]Га мукун тӀий унува, ацӀния кӀия мюталимтураясса ца – Ягьуда тӀима хьхьичӀну цавай инсантал бувккун бур. ЭсачӀан гъан хьуну, Ягьуда Ганайн ппай учин авчуну ур[+]. 48Эсал ганахь цӀувххуну бур:

– Ягьудай, ина Инсаннал Арснайн[†] ппай увкунурав хаиншиву дуллалисса?

49Иш ссаву буссарив бувчӀуну, Эсал лагма лавгминнал Ганахь увкуну бур:

– Заллу, турду дукканнагу багьлай бакъарив[+]?

50Гайннавасса цаннал, тур дурккун, Хъунама рувхӀанийнал[†] лагънал[†] урчӀамур вичӀи личин дурну дур.

51– БацӀи! – увкуну бур Эсал.

Лагънал[†] вичӀилий ка дирхьуну, Эсал га хъин дурну дур. 52Цува угьан бувкӀсса хъун рувхӀанийтурахь, Заннал Къатлул къаралчитурал бакӀчитурахь ва хъунисриннахь[†] Ганал увкуну бур:

– Зу ТтучӀан, ваца къачагъначӀан кунма, турдащал ва къазихъ-ччаллащал На угьан бувкӀрув? 53На зущала гьарца кьини Заннал Къатлул хӀаятраву унува, зу Ттуйн ка гьаз къадайва. ЦӀанарив зулмур бавцӀусса чӀун дур, биялагу[†] цӀаннахь бур[+].


Петрдул цана Эса къакӀулли учаву


(Мт. 26:57-58,69-75; Мк. 14:53-54,66-72; ЮхӀ. 18:15-18,25-27)

54[•]Эса увгьуну, хьхьичӀ авкьуну, Хъунама рувхӀанийнал[†] къатлувун увцуну бувкӀун бур. Петр тийнайну Ганал хъирив най ивкӀун ур. 55Хъунама рувхӀанийнал хӀаятраву къавтӀигу бивчуну, инсантал ганил лагма щябивкӀун бур. Петргу гайнначӀа щяивкӀун ур. 56КъавтӀилул чаннай ца ичӀувадушнин Петр ккавккун, хӀисаврай бурувгун, увкуну бур:

– Вагу Ганащал ия.

57Амма Петрдул, мукӀру къавхьуну, ганихь увкуну бур:

– Ттун Га цурив къакӀулли.

58Чансса хӀаллава, Петр ххал хьуну, цама инсанналгу увкуну бур:

– Инагу тайннавасса ца ура.

– Акъара, дус! – увкуну бур Петрдул.

59Ца ссятуксса хӀаллава цама инсангу ахчуну ур ганахун:

– Мяйжаннугу, вагу ия Ганащал. Вагурхха Галил билаятраятусса, – тӀий.

60Петрдул увкуну бур:

– Да, дус, ина ссая гъалгъа тӀий уссарав ттун къакӀулла.

ГацӀана, Петр мукун тӀий унува, ажарттул эоь увкуну бур. 61Му чӀумал Заллу Эса, кӀура авну, Петрдух урувгун ур. Петрдунгу дакӀнийн багьну бур Эсал цахьва увкусса махъру: «ХӀакьину ажарттул эоь учиннин, ина шамийла учинтӀиссар, вина На къакӀулли куну»[+]. 62ХӀаятравагу увккун, Петр агьи тӀий аьтӀун ивкӀун ур.


Эса Ягьудинал Хъун Дивандалул хьхьичӀ ацӀаву


(Мт. 26:59-68; Мк. 14:55-65; ЮхӀ. 18:19-24)

63[•]Эсан къарал буллалисса арамтал, Га атлай, кьякьлухун ихьлай бивкӀун бур. 64Ганал яругу бавхӀуну, лажиндаравух ришлай, цӀухлай бивкӀун бур:

– Утти ккаккан да Вила идавсшиву! БувчӀа Вийхра цуманал рирщуссарив?

65Гай Эса кьюкьин ансса чӀявусса цаймигу махъру тӀий бивкӀун бур.

66[•]Гьунттихавай кӀюрххи-кӀюрххила халкьуннал хъунисри,[†] хъун рувхӀанийтал[†] ва Тавратрал аьлимтал[†] Ягьудинал Хъун Дивандалийн[†][*] бавтӀун бур. Хъун Дивандалул хьхьичӀун Эса увцуну, гайннал цӀувххуну бур:

67– Буси жухь, Ина МасихӀрав[†]?

Эсал увкуну бур:

– На зухь бусарча, зу вих къахьунтӀиссару. 68Зухь Нава цӀуххирча, зу Ттухьхьун жаваб къадулунтӀиссар. 69Амма вания тихунай Инсаннал Арс Кьудратрал Залуннал урчӀа чулух щяикӀантӀиссар[+].

70Микку циняв цӀухлан бивкӀун бур:

– Туну, Инарав – Заннал Арс[†]?

– Зу зува увкуннихха мукун, – жаваб дуллуну дур Эсал.

71Гайнналгу увкуну бур:

– Уттигу ци барашин аьркинссар жунна? Ванал Цала зумату тӀий бавуннихха жунма[+].

### 23


Эса сардар Пилатлул хьхьичӀ ацӀан аву


(Мт. 27:1-2,11-14; Мк. 15:1-5; ЮхӀ. 18:28-38)

1-2[•]Мажлисрайн бавтӀсса циняннал Эса ПилатлучӀан увцуну, Ганай тахсирду ккаклай, тӀун бивкӀун бур:

– Ва Инсан жул агьали лиян буллай ур, хӀатта Румуллал паччахӀнан дишалартту дулун къааьркинссар тӀар. Цайна Цувагу ур «МасихӀ[†]», ПаччахӀ тӀий[+][+].

3Пилатлул Эсахь цӀувххуну бур:

– Ина ягьудинал ПаччахӀрав?

– Ина инава увкуннихха мукун, – жаваб дуллуну дур Эсал[+].

4Пилатлул хъун рувхӀанийтурахь[†] ва халкьуннахь увкуну бур:

– Ттун Ва Инсаннай цукунчӀавсса тахсир чӀалай бакъар[+].

5Гай тӀурча, цаламуний бавцӀуну, тӀий бивкӀун бур:

– Му щала Ягьудинавусса агьали гьалак буллай ур, Цала ххуллийх бачин лахьхьин буллай. Галил билаятраяту айивхьуну, вана тти шиккун, Ярусалимрайнгу, увкӀун.

6Галил билаят кӀицӀ лавгшиву бавну, Пилатлул цӀувххуну бур:

– Му инсан Галил билаятраятусса урив? – куну.

7Эса Гьиродлуйн[†][*] мютӀисса билаятраясса ушиву кӀул шайхту, Пилатлул Га гьан увну ур гай гьантрай Ярусалимрай ивкӀсса ГьиродлучӀан[+].


Эса Гьирод паччахӀнал хьхьичӀ

8Эса ххал шайхту, Гьирод хъинну ххари хьуну ур. Эсаяту чӀявусса бавну, Гьирод ччянива Га ккаккан ччай ивкӀун ур, Ганал дуллалисса цания ца хӀикмат[†] цаннагу ккаккансса умудрай[†][+]. 9Гьирод Эсахьхьун чӀявусса суаллу буллай ивкӀун ур, амма Эсал ганахьхьун цукунчӀавсса жаваб къадуллуну дур.

10Хъун рувхӀанийтал[†] ва Тавратрал аьлимтал[†] тӀурча, гикку бавцӀуну, сситтулгу бувцӀуну, ялув ливккун Эсай тахсирду бихьлай бивкӀун бур. 11Гьиродлул ва ганал къаралданувасса инсантурал, Эсайн рахшантру дуллайгу бивкӀун, Ганахь кьюкьин ансса махъру тӀийгу бивкӀун, яла Ганай багьлул ххирасса яннагу лаххан дурну, Га махъунай ПилатлучӀан тӀайла увккун ур. 12Ганиннин душманталну бивкӀсса Гьирод ва Пилат гания махъ дустал хьуну бур.


Эса ххачлий ищун диван кьукьаву


(Мт. 27:15-26; Мк. 15:6-15; ЮхӀ. 18:39–19:16)

13-14[•]Пилатлул хъун рувхӀанийтал, бакӀчитал ва халкь бавтӀун, гайннахь увкуну бур:

– Зу ттучӀан Ва Инсан увцуну бувкӀунну, Ванал халкь лиян буллай ур тӀий. На зу бусса кӀанай Ванахь цӀуххаву дав, амма зу бихьлахьисса цавагу тахсир ттун Ва Инсаннай къалявкъунни. 15Къалявкъуну бур Ванай тахсир Гьиродлунгу, на Ва таначӀан гьан увссия. Танал Ва махъунай жучӀана гьан увну увкӀунни. Гьаннайсса, ивчӀан багьайсса цичӀав Ванал бувну бакъар. 16-17Мунияту, таммихӀгу[†] бан бувну, на Ва итаакьинна.

18Амма циняв ца чӀуний вев тӀун бивкӀун бур:

– ИвчӀа Му! Барабба жун итаакьи!

19Барабба тӀурча ивкӀун ур, шагьрулий гьалакшивурттугу сукку дурнутӀий, инсангу ивкӀунутӀий, дуснакь увсса адимина.

20Ялагу ихтилат буллан ивкӀун ур гайннащал Пилат, Эса итаакьин ччай. 21Амма гай вев тӀий бивкӀун бур:

– Ххачлий ища[†], ххачлий ища Му! – тӀий.

22Шамилчингу увкуну бур гайннахь Пилатлул:

– Ци оьбала бувссар Ванал? ИвчӀан багьайсса тахсир ттун Ванай цукунчӀавсса чӀалай бакъархха. На Ва, аттангу ан увну, итаакьинна.

23Амма гай, хъиннува лахъну вев-шев тӀий, Эса ххачлий ищаву[†] тӀалав дуллайнма бивкӀун бур. Ахиргу Пилат гайннал аьлагъужалул лахӀан увну ур. 24-25Пилат рязи хьуну ур гайннал тӀалавшин биттур дан. Ганал, гайннал тӀимур бувну, итаавкьуну ур гьалакшивурттугу сукку дурсса, инсан ивчӀаврихлугу дуснакьраву щяивтун ивкӀсса Барабба, Эсама гайннал цанма ччимур бан уллуну ур.


Эса ххачлий ищаву


(Мт. 27:32-44; Мк. 15:21-32; ЮхӀ. 19:17-27)

26[•]СаллатӀтурал Эса ххачлий ищун увцуну ур. Ххуллийх гайннан хьунаавкьуну ур, цала хъувату най, Кирина билаятраясса Симон. СаллатӀтурал му, Эсал ххачгу мукьав лавхъун, Эсал хъирив ачин увну ур. 27Эсал хъирив чӀявусса халкь най бивкӀун бур. Гайннавухсса хъами, хъазамрайх заккантту бишлай, Ганах аьтӀий бивкӀун бур. 28Хъаннил чулухунайгу кӀура авну, Эсал увкуну бур:

– Ярусалимрал душрув, Ттух мааьтӀрича, зухвагу, зула оьрчӀахгу аьтӀутӀияра. 29«ОьрчӀ бакъами, оьрчӀ къабувми, оьрчӀан ккукку къабуллуми талихӀ бусса бивкӀун бур!» – учинсса чӀун дукӀлай дурча[+]. 30«Вай зунттурду, жуйнма лекьайссания, вай бакӀурдалу жува бахьлагайссания!» – тӀунсса ликкантӀиссар му чӀумал инсантурайн[+]. 31Щюллисса мурхьирангума вайксса ккаккан буллалисса, кьавкьмунин ци къабанссар?!

32Ххачлий бищун Эсащал кӀия къачагъгу увцуну най бивкӀун бур. 33«Няракъатта» тӀисса кӀанайн бувкӀун, гикку Эса гайннал ххачлий ивщуну ур. Ганащал ххачурдий бивщуну бур гай кӀиягу къачагъгу – ца урчӀа чулух, цагу – куя чулух.

34Эсарив укун тӀий ивкӀун ур:

– Я Ттул Ппу! Ина вай халкьуннал ялтту учӀу, вайннан цивппа ци дуллалиссарив кӀулну бакъарча, – тӀий.

Га ххачлий ивщуми, кӀунурду бичлай, Ганал янна цайхра цала дачӀлай бивкӀун бур[+]. 35Инсантал тӀурча тамаша буллай бавцӀуну бивкӀун бур. Гайннащал бавцӀусса бакӀчиталгу Эсайн рахшантру дуллай бивкӀун бур:

– Цайми ххассал буллай ияхха, утти Цала Цува ххассал увача, Цува Заннал язи увгьусса[†] МасихӀ[†] ухьурча[+].

36-37Га кьякьлухун ихьлай, саллатӀталгу бивкӀун бур, ГаначӀан гъан хьуну, Ганан кьурчӀи чахир дуллай, укунгу тӀий:

– Инава ягьудинал ПаччахӀ ухьурча, Вила Инава ххассал ува!

38Эсал ялув ххачлийгу: «ВА ЯГЬУДИНАЛ ПАЧЧАХӀРИ», – тӀий чивчуну бивкӀун бур.

39Ххачлий ивщусса ца къачагъ сситтуй Эсахунгу дяъвай, тӀий ивкӀун ур:

– Ина МасихӀ[†] акъарав, Вила Инавагу, жугу ххассал бува!

40Гаманал тӀурча, мунай аьй дуллай, тӀий ивкӀун ур:

– Занная нигьа къаусарав? Вингуния Мунан кунмасса таммихӀ[†] бунни. 41Жунмания таммихӀ багьавай бунни, бувмуниха лавхьхьусса бакьайгу хьунни. Ванал тӀурча оьккисса цичӀав бувну бакъар[+].

42Яла мунал увкуну бур:

– Эсай, Инава Вила ПаччахӀлугърайн увкӀукун, нагу дакӀнийн утикьай!

43Эсал мунахь увкуну бур:

– ХӀакьну[†] тӀутӀиссара Вихь: хӀакьинува ина Ттущал Алжаннувун уххантӀиссара!


Эсал бивкӀу


(Мт. 27:45-56; Мк. 15:33-41; ЮхӀ. 19:28-30)

44-45[•]Ахттайн бивзсса чӀумал, щала дунияллийн ссят шанна хьуннин цӀан дагьну диркӀун дур. Заннал Къатлувусса пардав[*] кӀиххядурккун ларгун дур. 46Эсал лахъсса чӀуний леххаву увкуну бур:

– Ттул Ппу, Вийн тапшур дуллай ура На Ттула рухӀ.

Укунгу куну, Эсал жан дуллуну дур[+].

47Хьумур ккавксса румуллал хӀаписарнал[†], Залгу бюхттул увну, увкуну бур:

– Мяйжаннугу, Ва Инсаннай тахсир къабивкӀун бур.

48Тамаша бан бавтӀсса циняв, хьумур ккаккайхту, хъазамирттайх закканттугу бишлай, шаппа-шаппай занахьуну бур[+]. 49Эса кӀулми циняв тӀурча, Галил билаятраяту Ганащал бувкӀсса хъамигу хӀалану, архну бавцӀуну, буруглай бивкӀун бур[+].


Эса уччаву


(Мт. 27:57-61; Мк. 15:42-47; ЮхӀ. 19:38-42)

50-51[•]Микку Ягьудинал Ариматея шагьрулиясса Юсуп тӀисса, имангу, дакӀгу тӀайласса, Заннал ПаччахӀлугъ[†] дучӀаврих ялугьлагьисса адимина ивкӀун ур, цува Ягьудинал Хъун Дивандалул[†] член унувагу, Эсал хӀакъираву Хъун Дивандалул бувсса хӀукмулущал[†] рязи къахъанай. 52ПилатлучӀангу увкӀун, Юсуплул ганахь миннат бувну бур, Эсал нурчӀи цахьхьунна дула куну. 53Ихтияргу ларсун, ганал Эсал нурчӀи ххачлияту ликкан дурну, чатандалул сурувраву кай-кай дурну, ххяллуву дурксса, ганиннин цучӀав къаувччусса нуххуву дирхьуну дур. 54Му диркӀун дур нюжмар кьини, гъан хъанай диркӀун дур Ххуллун хьхьу. 55Галил билаятраяту Эсащал бувкӀсса хъами Юсуплул хъирив лавгун бур, гайннан Эса ивхьусса нух ккарккун дур. 56ЗанабивкӀун, гайннал хӀадур дурну дур жаназа дуччайни ишла дайсса кьанкь нахӀу дугъаннурду ва миро-аьтри.

Ххуллун-кьини,[†] Тавратрал[†] тӀалавшиндарайн бувну, гай цичӀав къадуллай бивкӀун бур.

### 24


Эса утта уккаву


(Мт. 28:1-10; Мк. 16:1-8; ЮхӀ. 20:1-10)

1[•]Ххуллун-кьинилул[†] хъирив, нюжмардул цалчинмур кьини[*] чани хъя чайхтува, цала хӀадур дурсса кьанкь нахӀу дугъаннурду ва миро-аьтригу ларсун, хъами Эса увччусса кӀанайн лавгун бур. 2-3Га ивхьусса нух-гьаттал[†] хьулухсса чарил нузкьун чулийннай дурну ляркъуну, нуххувун бувххукун, гайннан гиву Эса Залуннал жаназа къаляркъуну дур. 4Ккиз лавгун ливчӀсса хъаннин цакуну ххал хьуну ур пар-пар тӀисса яннардавусса кӀия адимина[+]. 5Нигьа бусаврил лажин лувну багьсса хъаннихь гайннал увкуну бур:

– ЛивтӀуми буний сагъманах циван луглай буру? 6Эса шиву акъассар, Га утта увкссар. ДакӀний бурив, Ганал зухьва Галил билаятрайсса чӀумала увкумур: 7«Инсаннал Арс[†] бунагькартурахьхьун ириян антӀиссар, Га ххачлий ищунтӀиссар[†], амма шамулку кьини утта уккантӀиссар», – тӀисса[+].

8Хъаннингу Эсал махъру дакӀнийн багьну бур[+]. 9ГьаттачӀату занахьуну, гайннал цанма ккавкмур ацӀния цая вакилнахьгу, махъсса мюталимтурахьгу бувсун бур. 10-11(Гай хъами бивкӀун бур Маждаллал Мариям, ЮхӀаннат, Якьувлул[†] нину Мариям ва миннащалсса цаймигу.) Хъаннил му бувсукун, вакилтал вих къавхьуну бур, хъами ласу-къасурду буслай бур тӀий[+][+]. 12Петр тӀурча, ивзун, левчуну ур нух-гьаттачӀан, кьус ивкӀун, нуххувун урувгукун, сурувраяр ххишала цичӀар ххал къархьуну, махӀаттал хъанай, занаивкӀун ур.


Эммавс шяравунсса ххуллий

13-14[•]Гара кьини мюталимтуравасса кӀия най бивкӀун бур Ярусалимрая кӀира ссятрай битансса ххуллул манзилданийсса Эммавс тӀисса шяравун, ххуллийх гай гьантрай хьусса иширттая гъалгъагу тӀий. 15Гай ихтилат буллай бунува, Цува Эсагу гъан хьуну, гайннащал архӀал авчуну ур. 16Амма гайннан, яру бавхӀусса кунма, Эса къаувчӀуну ур[+].

17– Зу куннащал кув ссая гъалгъа тӀий буру? – цӀувххуну бур Эсал гайннахь.

Гай пашмансса лажиннащал бавцӀуну бур. 18Гайннавату цаннал, Клеопа тӀиманал, жаваб дуллуну дур Ганахьхьун:

– Ярусалимрал агьулдануву ца Ина акъа акъахьунссара, тикку вай гьантрай хьумур къакӀулсса[+].

19– Цири? – цӀувххуну бур Эсал.

– Назаратличув Эсан хьумур, – увкуну бур гайннал. – Учайсса мукъулгу, дайсса даврилгу Га ЗанначӀа даража лавайсса ва халкьуннаву махъ нанисса идавс уссия. 20Жул хъун рувхӀанийтурал[†] ва бакӀчитурал, Га ивчӀан уллуну, ххачлий ивщуна[+]. 21Журив хьул бивхьуну бивкӀссару, Га Исраэл ххассал бан увкӀхьунссар, тӀий. Му бакъассагу, хӀакьину,[†] му иш хьуну шамулчинмур кьини, 22-23цаппара жул хъаннил жу махӀаттал бувунну: хӀакьину кӀюрххицӀунмай нух-гьаттачӀан лавгун, гайннан Эсал жаназа къаляркъуну дия. Занашайхту, гайннал бувсунни, цанма гьаттачӀа малаиктал ккавккун, гайннал цахьва Эса сагъну уссар увкушиву. 24Яла цаппара жул арамтал нух-гьаттачӀан лавгун, гьарзат хъаннил увкусса куццуй лявкъуну бия. Эса тӀурча щинчӀав ххал хьуну акъар.

25Му чӀумал Эсал гайннахь увкуну бур:

– Зул ахӀмакьшиву, идавстурал[†] увкусса гьарзатрайн вих хьун зул дакӀурдил къухънашиву! 26Мукун бакъаяв идавстурал увкусса: чӀярусса хӀасратру духӀан багьантӀиссар МасихӀнан[†], бюхттулшиврийн ияншиврул?

27Яла Эсал гайннан бувчӀин бувну бур, циняв идавстуран Заннал ликкан бувсса Луттирдай цаятува чивчумур, Мусал[†] Тавратраяту[†] айивхьуну[+].

28Мюталимтал нанисса шяравалличӀан гъан хьусса чӀумал, Эсал, ганил чӀарах увккун, гихунай ачай мишан дурну дур.

29– Жущал шикку ацӀу, маркӀачӀан бивзун бур, – тӀий, гайннал Эса итакъаавкьуну ур.

Эсагу гайннащал шяравун лавгун ур.

30Гайннащал ссупралух щяивкӀсса чӀумал, Эсал, лавсун ччатӀ, барачат бишиннав куну, дуаьгу дурну, бувхъун, гайннахьхьун буллуну бур[+]. 31Му чӀумал гайннал яруннан чани буллуну, Эса увчӀуну ур! Амма Га мува лахӀзалий гайннан къачӀалачӀи хьуну ур.

32– Дакъаявкьай жула дакӀру шавкьирал дурцӀуну, ххуллий Га жущала ихтилат буллай, Мубараксса Луттирдал[†] мяънарду дурчӀин дуллалийни?! – тӀун бивкӀун бур гай куннахь кув.

33-34Гай бивзун, мугьлат бакъа Ярусалимрайн занахьуну бур. Гайннан лявкъуну бур ацӀния цая вакилгу, миннащал бивкӀсса мюталимталгу цачӀун бавтӀун. Мигу тӀий бикӀун бур: «Мяйжаннугу, Заллу утта увккун ур! Га Симоннун цала хьхьичӀ авцӀуну ххал хьуну ур!» 35Му чӀумал гай кӀинналагу бувсун бур цащала ххуллийх Эса най ивкӀшиву ва ччатӀ бухълай унува, цана Га увчӀушиву.


Утта увксса Эсал мюталимтуращалсса ихтилат


(Мт. 28:16-20; Мк. 16:14-18; ЮхӀ. 20:19-23; Иш. 1:6-8)

36[•]Гайннал му буслай бунува, Эса Цува гайннал дянив хьуну, гайннахь: «Барачат ликканав зуйн!» – увкуну бур.

37Цанна дарс дизлазисса[*] ххай, гай ццаххандарал хьуну бур[+].

38– Мукссава нигьа бусаву циру? Циванну зу щак тӀутӀисса? – увкуну бур гайннахь Эсал. 39Вай Ттул каруннах, Ттул ччаннах бургияра – На ура, мяйжаннугу На. Ттуйн ка щиярача, ххал увара, – На дарс излай ивкӀссания, зуна чӀалачӀисса куна, дикӀул, ттурчӀал къаикӀантӀиссияв.

40Укунгу куну, Эсал гайннан Цала кару ва ччанну ккаккан бувну бур. 41Гай ххаришиврул вих хьун къабюхълай, махӀаттал хъанайнма бунува, Эсал цӀувххуну бур:

– ЗучӀа шикку дукансса ци-дунугу дурив[+]?

42Гайннал Эсан къюш бувсса чавахърал касак буллуну бур. 43Эсалгу лавсун, гайннал хьхьичӀ бувкуну бур.

44Яла Эсал гайннахь увкуну бур:

– ДакӀний бурив, хьхьичӀва зущал ивкӀсса чӀумал, На зухь увкуссия: Ттуяту Мусал Тавратрай,[†] Идавстурал Луттирдай ва Забурданий[†] чивчумур бартлагантӀиссар куну? Вана На увкумур тӀайла бавцӀуну.

45Эсал гайннан Мубараксса Луттирдай чивчумур бувчӀиншиврул гайннал аькьлу чантӀ учин бувну бур[+]. 46Ганал увкуну бур:

– Мубараксса Луттирдай чивчуну буссар, МасихӀнан[†] аьзав-аькьува духӀан багьантӀиссар, Га ивчӀантӀиссар, шамулку кьини утта уккантӀиссар куну[+]. 47Ярусалимрая тӀайла хьуну, циняв билаятирттайсса халкьуннайн МасихӀнал цӀания баян буллантӀиссар, бунагьру кьабитияра, Заннал чулухунмай кӀура баера, му чӀумал Залгу зул бунагьирттал ялтту учӀантӀиссар тӀий. 48Зугу буслантӀиссару цимурца зунма ккавкмур ва кӀулмур[+]. 49На зуйн гьан данна Ттула Буттал зухь дулунна куну бивкӀмур. Зу тӀурча, КӀанаяту зуйнна кьудрат ликканнин, Ярусалимрайва бацӀияра[+].


Эса Ссавруннайн гьаз шаву


(Мк. 16:19-20; Иш. 1:9-11)

50[•]Гайннащал шагьрулувату увккун, Эсал гай Байт-Аниялийн биян бувну бур. Яла, ссавнийн каругу гьаз дурну, тӀайлабацӀу баннав, кабакьиннав тӀий, гайннаха дуаь дурну дур[+]. 51Дуаь дуллай унува, Эса гайнная арх уцлай, ссавнийн гьаз хьуну авчуну ур. 52Эсайн суждагу бувну, мюталимтал ххарил леххавай Ярусалимрайн зана хьуну бур[+]. 53Гиккугу, Занная цӀарду дуллай, дуаьрду дуллай, Заннал Къатлул[†] хӀаятравува бивкӀун бур[+].

## БувчӀинбавуртту

### БувчӀинбавуртту

БувчӀинбавуртту


Б

ГЬ

Д

Ж

З

И

КЬ

М

Н

П

Р

С

Т

Ф

Х

ХЪ

Э

Я


БувчӀинбавуртту

Шикку буллуну буссар текстраву ва лишандалийну (…) ккаккан бувми махъру.

### Баал-Зевул (Веельзевул)

Баал-Зевул (Веельзевул) – му Иблислул цамургу цӀа дикӀан бюхъайссар тӀий бур. Ва диркӀун дур ягьудинал лагмасса халкьуннал залтуравасса цаннал цӀа.

### Гьирод (Хъунама)

Гьирод (Хъунама) – жугьутӀнал машгьурсса паччахӀ (жула заманалуяр хьхьичӀсса 37-ку шиная – 4-ку шинайнин). Ганал заманнай Ягьудинал паччахӀлугъ Румуллал паччахӀлугърайн мютӀину, танил провинцияну диркӀссар. Гьирод Хъунаманал Заннал Къатта цӀубуккан бувну, хъунма бувну бивкӀссар.

### Гьирод Агриппа I

Гьирод Агриппа I – му Ягьуди, Галил, Перей ва Самар билаятирттал паччахӀри (жула заманалул 37–44 шш.), Гьирод Хъунама паччахӀналгу арснал арсри.

### Гьирод Антипа

Гьирод Антипа – му Галил ва Перей билаятирттал паччахӀри (жула заманалуяр хьхьичӀсса 4 – жула зуманалул 39 шш.), Гьирод Хъунама паччахӀналгу арсри.

### Давуд

Давуд – Исраэлнал яла цӀадуркма паччахӀ ивкӀссар. Га ивкӀссар Ягьудал авладраясса. Дакьавугу, тӀайлашивугу ччай, Давуд Заннал бияла бартбигьлай ивкӀссар. Муниятур Занналгу Исраэлнал паччахӀтал Давудлул авладраяту хьун байсса бивкӀсса. Махъ заманнай учӀантӀисса МасихӀгу Давудлул авладраятур икӀантӀисса тӀий бивкӀссар ягьудинал идавстал.

### Дишалартту датӀулт

Дишалартту датӀулт – румуллал паччахӀлугърал хазналувун дишалартту датӀлатӀисса къуллугъчитал. Ккаккан дурмунияр ххишаласса датӀлай, гай цанмагу хайр ласлай бивкӀссар. Заннайн иман къадирхьусса румуллаха зийгу, хӀарамну арцу ляхълайгу бунутӀий, ягьудитуран гай къаххирасса бивкӀссар.

### Жазан-цӀуцӀаву

Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди (проказа). Му азар Заннал таммихӀран ккалли дайсса диркӀссар, къашайшалтгу цайми инсантураща биян къашайсса кӀанайн бакьайсса бивкӀссар. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

### Забур

Забур – му диндалул 150 балай цачӀун бувсса жужри. Миннуву чӀявусса балайрду бур агьали ххассал баврихлу Зал бюхттул уллалисса, цайми бур КӀанал хъуншиву, кьудрат, ччаву чӀалачӀи дуллалисса ягу кумаг чӀа тӀисса. Ми балайрдаву чӀявуми Давуд идавсил чивчусса бивкӀссар.

### Заннал Арс

Заннал Арс – укун куну буссар Инжилданий Эсайн, Га Мариямлул инсаннацӀа увну акъатӀий, Га Заннал РухӀирайну (РухӀ ал-кьуддус) ниттил ляхълуву ивхьуну ивкӀунтӀий. Му бакъассагу, Мубараксса Луттирай (Забурданий) Исраэлнал паччахӀтурайн Заннал арсру увкуну буссар.

### Заннал Къатта

Заннал Къатта – ягьудинал Ярусалимрайсса яла агьаммур ва мубаракмур къаттар. Ягьудинал кьурван байсса бивкӀссар так Заннал Къатлуву, байраннал гьантрайгу гай мивун батӀайсса бивкӀссар. Заннал Къатта бувну бивкӀссар Эса ан азараксса шиннардил хьхьичӀ ягьудинал цӀадурксса паччахӀтурал Давудлул ва Сулайманнул. Мунияр махъ Бабилоннал паччахӀнал Бухтнасардул (Навуходоносор) га лекьан бувну бивкӀссар. Яла га цӀуницӀакул бувссар Зоробабеллул. Эсал заманнай тӀурча га Заннал Къатта ягьудинал паччахӀ Гьирод Хъунаманал цӀубуккан бувну бивкӀссар. Заннал Къатлул диркӀссар халкь батӀайсса цаппара хӀаятру. Жула заманнул 70-ку шинал Заннал Къатта румуллал лекьа-пӀякьу бувссар, ххишала га цӀубуккангу къабувссар.

### Заннал ПаччахӀлугъ

Заннал ПаччахӀлугъ – я бунагьру, я бивкӀу къабикӀантӀисса ялун дучӀантӀисса дуниял. Утта буккан бувминнаву му дунияллун лайкь хьуми яхъанантӀиссар Заннал дирхьусса низамрай. Амма му дунияллун лайкь хьунсса ххуллу Заннайн иман дирхьусса гьарца инсаннаща ласун бюхъайссар цала дакӀнивух. Заннал ПаччахӀлугърайн Ссавруннайсса ПаччахӀлугъ кунугу учайссар.

### Зума дугьаву

Зума дугьаву – (ягьудинал аьдатрай зума дугьаву) му хъанахъиссар ккаккан бувсса гьантрай дукра дурагу къадукаву. Мунил мурадну хъанахъиссар эбадат дуллалиманал цала дакӀнивусса буруккин Заннан чӀалачӀи баву, мунийну цала дуллалисса дуаьрду гуж даву.

### Иблис

Иблис – му ссавнияту Заннал экьи увтсса малаикнал цӀари. Му хъанахъиссар циняв щяйтӀантрал (жиндрал, мурдалсса рухӀирдал) бакӀчину, инсантал ххуллул тӀайламунияту баччан буллалиману ва Заннал яла оьма душманну.

### Ибрагьим

Ибрагьим – му хъунисса идавстураясса цар. Мубараксса Луттирай бувсун буссар Заннал ганащал кьутӀи дурну диркӀшиву. Заннал ганал авлад «хьхьирил къун кунма» чӀяву банна куну бивкӀссар. Ибрагьимлул оьрчӀаяту байбивхьуссар жугьутӀнал, аьрабнал ва цаппара цайми миллатру.

### Идавстал

Идавстал – ми Заннал Махъ (Калам) бавми ва му инсантуран баян буллалимири. Идавстал ягьудинан цинияргу хьхьичӀ Заннал амрурду бартбигьлан, цаннал цаннан оьбаларду къабуллан, дакӀру марцӀну бикӀан аьркиншиву лахьхьин буллай бивкӀссар. Мукун бакъахьурча, аьдатру дуручлачаврил инсаннан цичӀав мюнпат бакъассар. Тамансса идавстурал Заннал Махъ луттирдай чивчуссар, ми луттирдугу ягьудиначӀа хъуннасса сий дуну бивкӀссар.

### Инсаннал Арс

Инсаннал Арс – МасихӀнал цӀардал цар. Укун увкуну бур Ганайн Даниял идавсил. Эсал Цайнма Цалагу чӀявуну мукун учайсса бивкӀссар. Даниял идавсил МасихӀнаяту бувсун бур, ссавнияту ливккун увкӀманая кунма, Га Заннал бюхттул увну, щала дунияллий каялувшиву дантӀиссар куну. Мукун учаврил мяънагу Цува гьаманки Гана Га Данияллул кӀицӀ увсса цинявппагу агьалинал ПаччахӀ, Цал ПаччахӀлугъ абадул абадлийсса дикӀантӀима ушиву ккаккан бавур тӀиссар.

### Кьири ЧчатӀул байран

Кьири ЧчатӀул байран – Пейсахрал хъиривсса арулва гьантлий дайсса байранни. Ми гьантрай дукралухун кьирисса кӀюла ччатӀ бакъа букан бучӀину къабивкӀссар. Ххал бува мукунма статья Пейсах байран.

### Кьурван

Кьурван – ягьудинал диндалуву Заннан цӀа куну дуллалисса личӀи-личӀисса эбадатирттал журардур. Миннувун духлахиссар Заннайнсса щукрулун Заннал Къатлувун лавсун букӀлакӀисса къама, ччатӀ, зайтуннагь; мукунма, цащава хьусса бунагьрал ялтту учӀаву чӀа тӀий, Заннан кьурваннун биххансса хӀайван рувхӀанийтурачӀан биян баву (мукунсса хӀайван бивххун, яла щаллунма ягу мунил бутӀа ччуччайсса бивкӀссар мунинва хас бувсса кьурван ччуччай кӀанай). Эса МасихӀ ххачлий ищаву, Га ивчӀаву ва яла утта уккаву гьарца инсаннал гьарца бунагь шюшинсса хӀакьсса кьурванну хьуссар.

### МарцӀ баврил эбадат

МарцӀ баврил эбадат – укун таржума буллалиссар грекнал «баптизма», оьруснал «крещение» тӀисса махъру. Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву. Ва эбадат дайни, инсан щинавун уххан айсса ивкӀссар.

### МарцӀбай ЯхӀъя (оьрус.м. Иоанн Креститель)

МарцӀбай ЯхӀъя (оьрус.м. Иоанн Креститель) – му Захариял арсри. Му щинайну марцӀ баврил эбадат дуллай ивкӀмари. Инсантал щинайну марцӀ буллай, ЯхӀъя Эса МасихӀнан ххуллу хӀадур буллай ивкӀссар. Мунайн ЯхӀъя ХьхьичӀ увкӀмагу учайссар. Ххал бува мукунма статья МарцӀ баврил эбадат.

### МасихӀ (оьрус.м. Мессия, Христос)

МасихӀ (оьрус.м. Мессия, Христос) – жугьутӀ мазрай ва мукъул мяъна «Заннал Язи Увгьума» дур. Ягьудинал аьдат диркӀун дур, нахӀусса кьанкь дусса нагь бакӀрайх дуккаврийну инсан ляличӀину бюхттулсса даражалийн лахъан айсса. Мусан буллусса Тавратрай, Идавстурал Луттирдай ва Забурданий бувсун буссар МасихӀ учӀаншиву ПаччахӀну ва Ххассалбайману.

### Мубараксса Луттирду

Мубараксса Луттирду – ми ягьудинал хъинну ккалли байсса имандалул луттирду хъанахъиссар. Гивунгу бухлай бивкӀссар Таврат (Кьанун), Забур, Идавстурал Луттирду ва цаймигу луттирду.

### Муса

Муса – хъунисса идавстураясса цар. Муса бакӀчи увну, ягьуди халкь Заннал Мисрилия (Египетнава) буккан бувссар, Мисриллал паччахӀнал лагъартшиврия ххассал бувссар. Мусан Заннал ликкан бувссар Таврат.

### Нух-гьав

Нух-гьав – ххяли виттириркӀуну, инсаннал нурчӀи дишин бувсса къатта. Ганивунсса хьулу чарил нигь дирхьуну лакьайсса бивкӀссар.

### Пейсах байран

Пейсах байран – ягьудинал байранни. Ва байран гайннал хас дурну дур Муса идавс бакӀчину цивппа Мисрилия (Египетнава) лавгун, Мисриллал паччахӀнал лагъартшиврия мурахас шаврин. КӀицӀ лагайссар гьарца ягьудинал шиндайдихьулий, жула календарьданул март-апрельданий. Пейсахрал дукра дан му кьини чӀи ягу гада биххайсса бивкӀссар.

### Путпарас

Путпарас – щялусса залтурайн, миннал гьайкаллайн иман дирхьума. Ягьудитурал укун учайсса бивкӀссар лагма-ялттусса циняв халкьуннайн, Ца акъа акъасса Заннайн вих бакъаминнайн.

### РувхӀанийтал

РувхӀанийтал – Ярусалимрайсса Заннал Къатлул къуллугъчитал. РувхӀанийтурал агьаммур бурж бивкӀссар – Заннансса кьурван булаврил эбадатру даву. Тавратрайн бувну, рувхӀанийталну зун бучӀину бивкӀссар так Гьаруннул (Мусал уссил) авладраясса инсантуран.

### Саддукейтал

Саддукейтал – ягьудинал ккураннавасса цар. Ганивун буххайсса чӀявуми бивкӀссар диндалул къуллугъчитал, хъуни къатрал агьлу ва дурккусса инсантал. Гайннал яла ккалли баймур бивкӀссар Мусал Тавратрайсса ххювагу луттирай (яни Мубараксса Кьанундалий) бан ккаккан бувмур. Масала, гай вих къашайсса бивкӀссар Кьиямасса кьини дучӀаврийн, мунил хӀакъираву Тавратрай цичӀав увкуну бакъатӀий. Саддукейтал Ягьудинал Хъун Дивандалувугу хъинну махъ нанимину бивкӀссар.

### Сардар

Сардар – хъунисса билаятирттал ялув хӀакимшиву дуллан ивтсса румуллал вакил.

### Ссавруннайсса ПаччахӀлугъ

Ссавруннайсса ПаччахӀлугъ – ххал бува Заннал ПаччахӀлугъ.

### Ссуннат

Ссуннат – Ибрагьим идавсищал Заннал дурсса кьутӀилийн бувну, бурхьнисса гьарца инсаннан аьркинну бивкӀссар ссуннат бан. Увсса оьрчӀан ссуннат байсса бивкӀссар мяйлку кьини. Эсал заманнай му кьини оьрчӀан цӀагу дизайсса диркӀссар.

### Таврат (Кьанун)

Таврат (Кьанун) – му МусайхчӀин жугьутӀнал халкьуннан Заннал ликкан дурсса иман дишаврил ва оьрму бутаврил кьяйдардал (тӀул-тӀабиаьтрал, адаврал, оьрмулувусса циняв иширттал кьараллал, хӀараммунил ва хӀалалмунил) жямри. Ми кьяйдарду цачӀун дурну дуссар Мусал Луттирай – Тавратрай. Тавратрал буссар ххюва бутӀа. Гайннуй бувсун бур дуниялгу, инсангу ляхъан баврия, цалчинсса идавстурая, жугьутӀнал халкь дунияллийн буккаврия, Заннал ми халкь Мисриллал паччахӀнал лагъшиврия мурахас баврия ва миннан дулунна куну диркӀсса аьрщи дулаврия. Мукунна му Луттирай дуссар Исраэлнал халкьунан Заннал дирхьусса кьанун.

### Тавратрал аьлимтал

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал. Ягьудинал халкьуннаву миннал хӀурмат ва сий хъуннасса диркӀссар.

### Тетрарх (грек мазрава)

Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

### Фарисейтал

Фарисейтал (бухсса жугьутӀ мазрай «батӀул хьуми», «личӀи хьуми») – ми бивкӀссар Тавратрал, буттахъал аьдатирттал тӀутӀимур цахъис даччин хьун къадиртун биттур дан, диндалул ххуллу-хха марцӀну буруччин аьркинссар тӀисса, дурккусса, дин ххирасса инсантал. Гай жяматраву хъинну махъ наними бивкӀссар. Гайннал цалагу диндалул тӀалавшинну хъинну ялув бавцӀуну дуруччайсса диркӀссар, махъминнаятугу гайннал мура тӀалавшин дайсса диркӀссар.

### Ххарисса Хавар

Ххарисса Хавар – му, МасихӀнал мукъурттийн бувну, Заннал ПаччахӀлугъ дучӀавриясса хаварди. Махъату мукун тӀун бивкӀссар Инжил Луттирайн, яни Заннал гьан увсса МасихӀ дунияллийн учӀавриясса ва, бунагьирттая мурахас бувну, инсантал ххассал бавриясса хаварданийн.

### Ххачлий ищаву

Ххачлий ищаву – инсаннан жаза баврил ца журар. Ххачлил журалийсса ттурцӀай, каруннай ва ттурцӀацӀух ялавай итабавкьусса ччаннай мярду бивщуну, инсан зурчӀай тӀутӀи айсса ивкӀссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттавугу. Ххачлий ивщума аьзаврай ивчӀаву бакъасса, хъунмур мяъна диркӀссар халкьуннал хьхьичӀ га аски-кьюкьин авугу. Амма яла-махъ гьаманки ххачлияту хьуссар Эсал ххуллу бувгьуминнан бунагьру багъишла баврил ва оьрму бивкӀулуяр ххув шаврил лишан.

### Ххуллун-кьини

Ххуллун-кьини – му ягьудинал бусравсса кьинир. Ягьудинал календарьданийн бувну, му нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Так Заннайн эбадатру дуллан бучӀи бувну бивкӀссар.

### Хъунама рувхӀаний

Хъунама рувхӀаний – ягьудинал диндалул къуллугъчитураву яла хъунама ивкӀссар. Цаппара эбадатру дайсса диркӀссар так мунал. Масалдаран, Заннал Къатлувусса Яла Мубаракмур КӀанайн уххан мунан бакъасса, цаманан щинчӀав бучӀину къабивкӀссар.

### Хъун рувхӀанийтал

Хъун рувхӀанийтал – ми ягьудинал яла лавайми диндалул къуллугъчитал бивкӀссар. Эсал заманнай сайки циняв хъун рувхӀанийтал ца-кӀива авадансса къатлувасса бивкӀссар.

### Эбадат-къатта (синагога)

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду. Эсал заманнай мукунсса къатри ягьуди яхъанахъисса гьарца шагьрулий бивкӀссар. Ми къатравун бавтӀминнаяту ччиманаща бюхъайсса бивкӀссар, хьхьичӀун увккун, Мубараксса Луттирдава ци-бунугу циняннахь буккин, яла – цала бувккумунил мяъна дурчӀин дуллалисса ихтилатгу бан.

### Ягьуда

Ягьуда – Якьувлул ацӀния кӀия арснаясса цар. Ганаяту Исраэлнал тухумравасса ца байбивхьуссар. Ганал наслулийн ганал цӀанияту ягьуди тӀун бивкӀссар (Инжилданий чӀявуну мукун тӀий буссар циняв жугьутӀнайн). Исраэлнал билаятрал гай бивзмур кӀанайн Ягьуди билаят учайссар. Ягьудинал тухумраяту ивкӀссар Исраэлная яла хъунама паччахӀ Давуд ва Ганал наслулиятусса Эса МасихӀ. Яла махъ му цӀа дусса тамансса инсантал бивкӀссар, масалдаран, Кариотлиятусса Ягьуда – МасихӀ авххусса мюталим.

### Ягьудинал Хъун Диван (синедрион)

Ягьудинал Хъун Диван (синедрион) – му бивкӀссар ягьудинал хъунмур суд. Ганивун буххайсса бивкӀссар Хъунама рувхӀаний, рувхӀанийтал, хъунисри ва Тавратрал аьлимтал. Эсал заманнай яла агьамми Ягьудинал Хъун Дивандалул хӀукмурду румуллал сардарнал цӀакь байсса бивкӀссар.

### Якьув

Якьув – хъуни идавстуравасса цар. Ибрагьимлул арснал арсри. Ганал оьрчӀаяту байбивхьуссар ягьудинал ацӀния кӀивагу агьлу-авлад. Мунин бувну, ягьудинал халкьуннайн учайссар Якьувлул миллат. Заннал му миллатрайн Исраэл куну буссар.

## Мяъна дурчӀавриву захӀматшивуртту хьуна дакьайсса лакку махъру

### Мяъна дурчӀавриву захӀматшивуртту хьуна дакьайсса лакку махъру

Мяъна дурчӀавриву захӀматшивуртту хьуна дакьайсса лакку махъру


А

АЬ

Б

В

Ж

З

Л

С

Т

У

ХЪ

ХӀ

Ч

ЧӀ

Щ

Я


Мяъна дурчӀавриву захӀматшивуртту хьуна дакьайсса лакку махъру

Ва сияхӀравун бивчуну буссар цаппара буккултран бувчӀин захӀматну бивкӀсса махъру. Вай махъру (…*) лишандалийну ккаккан бувну буссар.

### Агьлу-авлад

Агьлу-авлад – ца тухумрал инсантал, ца бакӀбуттая нанисса наслу (племя).

### АхӀрам

АхӀрам – храм.

### Аьдлу

Аьдлу – тӀайласса хӀукмурду бачин буллалаву (справедливость).

### Аьламат

Аьламат – Заннаясса лишан, ци-бунугу хьунтӀишиву бусласисса аьш (знамение).

### Аьрип (аьриф)

Аьрип (аьриф) – хъинну дурккусса, хъинну аькьлу бусса инсан.

### Бияла

Бияла – ци-бунугу бан, щияту-бунугу ци-бунугу тӀалав бан бюхъайшиву; Заннал бияла – цимурцаннул каши Заннахь цахьра душиву.

### Вяъза (вяъза-насихӀат)

Вяъза (вяъза-насихӀат) – халкьуннахь диндалия бусаву, Заннал Махъ инсантурачӀан биян баву.

### Жумужул ккукку

Жумужул ккукку – хъинну чӀирисса зат тӀисса мяъналий ишла байсса махъри.

### Зайтуннагь

Зайтуннагь – зайтундалул (оливалул) мурхьирал ахъулссаннуя дуккайсса нагь.

### Лагъ

Лагъ – щил-унугу канилусса, цала ихтияр цахьра дакъасса инсан (раб).

### Сувр (ссур)

Сувр (ссур) – Кьиямасса кьинилул баларду ливкшиву баян буллалисса труба.

### Таж

Таж – паччахӀтурал бакӀрай бишайсса, ххирасса металлдания бувсса, ляълу-жавагьирттай чӀюлу бувсса кьяпуха лавхьхьусса шалкка (корона).

### ТаммихӀ

ТаммихӀ – щий-бунугу хьусса тахсирданухлу багьаймур баву (наказание).

### Ташу

Ташу – закондалий цӀакь бувсса щар шаву ва щар дуцаву.

### Уммат

Уммат – ца диндалул агьлу.

### Умуд

Умуд – хьул; хьуну ччимур (надежда).

### Хъунисри

Хъунисри – жяматрал бакӀчитал.

### ХӀакь

ХӀакь – дурсса даврихсса багьа.

### ХӀаписар

ХӀаписар – ларайсса чиндалул аьраличу (дяъвилул къуллугъчи – офицер). Шикку кӀицӀ увну уссар ттурша аскарнал амир – румуллал мазрай центурион.

### ХӀикмат

ХӀикмат – аьжаивсса, инсан махӀаттал уллалисса, хӀайран уллалисса Заннал Цала каши ккаккан дайсса иш (чудо).

### ХӀукму

ХӀукму – ссал-бунугу хӀакъираву ахир-пикри кьамул баву (постановление, решение).

### Чул (чулданул)

Чул (чулданул) – къундалул ягу чарил авлахъ (пустыня).

### ЧӀапа

ЧӀапа – щяпрая щавшсса, аьркинмур дишайсса зат (корзина).

### Щахъами

Щахъами – лас ивкӀусса, яла щар къавхьусса хъами (вдовы).

### Язи бугьан

Язи бугьан – цанма ччимур, аьркинмур ссавату-бунугу, щивату-бунугу личӀи бан (отобрать, выбрать).

## Грек мазрай личӀину буллумур

Грек мазрайсса канихчичрурдаву личӀисса куццуй буллусса кӀанттурду

Инжилданул канихчичрурдаву буссар яла тӀайламиннун ккаллисса грек мазрайсса текстру. Гьаманки ми текстирдаяту бувну буссар лакку мазрайсса таржумарттугу. Амма грек мазрайсса канихчичрурдаву буссар яла мяйжанми текстирдавугу цаппара личӀишивуртту дусса текстру. Миннуву яла агьамми личӀину буллусса кӀанттурду жу гилунмай буллай буру.

Эса МасихӀная Маттейл чивчусса Ххарисса Хавар

Мт. 6:13б Вихьри дусса ПаччахӀлугъ, гуж ва бюхттулсса цӀа абадул абадлий. Амин.

Мт. 8:28 Цаппара чичрурдай «Гергеса аьрщарайн» увкуну бур.

Мт. 17:21 Жиндри тӀурча буккан байссар анжагъ дуаьлийну ва зума дугьаврийну.

Мт. 18:11 Инсаннал Арс увкӀсса ахир пуч хьуну наними ххассал банни, – тӀий, буслай ия Эса ялагу.

Мт. 23:14 Бала багьанссар зуйн, Тавратрал аьлимтал ва фарисейтал! Лажинлякъулт! Зу щахъаннил къатри думуницӀа дуллай буру ва хъунмасса хӀаллай дуаь дуллалими хъанай буру. Мунихлу зун оьсса таммихӀ буссар.

Эса МасихӀная Марклул чивчусса Ххарисса Хавар

Мк. 11:26 Цаппара чичрурдай ххибувну бур вай махъру: «Зу хӀалал къабитарчан, Занналгу зулми бунагьру хӀалал къабитантӀиссар».

Мк. 16:9-20 – цаппара канихчичрурдаву ва бухзаманнул таржумарттаву Марклул Инжилданул ахир укунсса дакъар.

Эса МасихӀная Лукал чивчусса Ххарисса Хавар

Лк. 9:54 Цаппара чичрурдай ххибувну бур «…Илияслул бувсса кунма…» тӀисса махъру.

Лк. 8:26 Цаппара чичрурдай «…Гадара аьрщарайн».

Лк. 9:55-56 Цаппара чичрурдай укун ккаккан бувну бур: «Эсал, гайннахгу урувгун, къадагъа дирхьуну дур. – Зува цукунсса рухӀирал бачин бувну буссарув къакӀулну бур зун, – увкуну бур Эсал гайннахь, – Инсаннал Арс халкьуннал жанну ласлан акъарча увкӀсса, ххассал булланни. Яла гай цамур шяравун лавгун бур».

Лк. 10:1 Цаппара чичрурдай «арулцӀала мюталим» увкуну бур.

Лк. 10:17 Цаппара чичрурдай «арулцӀала мюталим» увкуну бур.

Лк. 11:4 Цаппара чичрурдай буссар укунсса махъру ххибувну: «…буручча жу Оьсса Душманная».

Лк. 17:35-36 Цаппара чичрурдай ххибувну бур: «Хъув зузисса кӀиннаяту ца уцинтӀиссар, гама кьаитантӀиссар».

Лк. 22:47 Цаппара чичрурдай ххибувну бур: «Цащала бувкӀсса инсантуращал Ягьудал мукунсса икьрал дурну диркӀун дур, на ппай увкумари Эса куну».

Лк. 23:16-17 Цаппара чичрурдай буссар укунсса махъру ххибувну: «Байрандалул кьини Пилатлун укунагу ца инсан дуснакьрава итаакьин багьлай бивкӀун бур».

Лк. 23:34 Вай махъру цаппара чичрурдаву бакъар: «Эсарив укун тӀий ивкӀун ур: „Я Ттул Ппу! Ина вай халкьуннал ялтту учӀу, вайннан цивппа ци дуллалиссарив кӀулну бакъарча“, – тӀий».

Эса МасихӀная ЮхӀаннал чивчусса Ххарисса Хавар

ЮхӀ. 1:42 Цаппара чичрурдай «…Юнуслул арс…» увкуну бур.

ЮхӀ. 5:3-4 Цаппара чичрурдай ххибувну бур: «Гай бия щин сукку хъананнин ялугьлай. Ца-ца чӀумал Заннал малаик кӀия ливккун, щин гьалак дайва, му чӀумал хӀавзливун цалчин увхма ччимур азардануяту ххассал шайва».

ЮхӀ. 7:53–8:11 – цаппара канихчичрурдаву ва бухзаманнул таржумарттаву ва парча бакъар.

Эса МасихӀнал вакилтурал ишру

Иш. 8:36-37 Цаппара чичрурдай ххибувну бур: «Филипплул увкуна: – Ина дакӀнийхтуну вихну ухьурча, бучӀиссар. Къуллугъчинал увкуна: – На вихра Эса МасихӀ Заннал Арс ушиврийн».

Иш. 12:25 Цаппара чичрурдай «Ярусалимрайн занахьуна» увкуну бур.

Иш. 15:20 Цаппара чичрурдай буссар укунсса махъру ххибувну: «…цайминнал цанма бувну къаччимур цалагу цайминнан къабаву».

Иш. 15:29 Цаппара чичрурдай ххибувну бур: «Мабаванни цайминнан зунма цайминнал бувну къаччимур».

Иш. 15:33-34 Цаппара чичрурдай буссар укунсса махъру ххибувну: «Силуаннул хӀукму бувна тиккува ацӀан, Ягьуда занахьуна Ярусалимрайн».

Иш. 20:28 Цаппара чичрурдай укун ккаккан бувну бур: «…аякьа дуллан Залуннал ва Заннал умматрай, Цала оьттул багьлухрихха му уммат Цаламурну бувсса».

Иш. 24:6-8 Цаппара чичрурдай ххибувну бур: «…ва, жула Кьанундалийн бувну, диван кьукьин ччай буссияв. Амма румуллал полкирал командир Лисийл, гужрай ва жуща зевххунни, ванай тахсир бихьлахьисса жугу, вичӀан наси куну, гьан бувунну».

БучӀантӀимуниясса лу

БучӀ. 22:21 Цаппара чичрурдай ххибувну бур «Амин!»

## Картарду

### Картарду

Картарду


Эса Масихӏнал заманнайсса Палистина

Эса Масихӏнал заманнайсса Ярусалим

Эса Масихӏнал заманнайсса Ярусалимрал Заннал Къатлул план

Эса Масихӏнал заманнайсса Румуллал империя

Эсал вакил Павлул цала цалчинмур къуллугъ биттур буллай бувсса аьрххи-ххуллу

Эсал вакил Павлул цала кӏилчинмур къуллугъ биттур буллай бувсса аьрххи-ххуллу

Эсал вакил Павлул цала шамилчинмур къуллугъ биттур буллай бувсса аьрххи-ххуллу

Эсал вакил Павлул Румливсса аьрххи-ххуллу


Картарду

### Эса Масихӏнал заманнайсса Палистина

Эса Масихӏнал заманнайсса Палистина

### Эса Масихӏнал заманнайсса Ярусалим

Эса Масихӏнал заманнайсса Ярусалим

### Эса Масихӏнал заманнайсса Ярусалимрал Заннал Къатлул план

Эса Масихӏнал заманнайсса Ярусалимрал Заннал Къатлул план

### Эса Масихӏнал заманнайсса Румуллал империя

Эса Масихӏнал заманнайсса Румуллал империя

### Эсал вакил Павлул цала цалчинмур къуллугъ биттур буллай бувсса аьрххи-ххуллу

Эсал вакил Павлул цала цалчинмур къуллугъ биттур буллай бувсса аьрххи-ххуллу

### Эсал вакил Павлул цала кӏилчинмур къуллугъ биттур буллай бувсса аьрххи-ххуллу

Эсал вакил Павлул цала кӏилчинмур къуллугъ биттур буллай бувсса аьрххи-ххуллу

### Эсал вакил Павлул цала шамилчинмур къуллугъ биттур буллай бувсса аьрххи-ххуллу

Эсал вакил Павлул цала шамилчинмур къуллугъ биттур буллай бувсса аьрххи-ххуллу

### Эсал вакил Павлул Румливсса аьрххи-ххуллу

Эсал вакил Павлул Румливсса аьрххи-ххуллу

Баал-Зевул (Веельзевул) – му Иблислул цамургу цӀа дикӀан бюхъайссар тӀий бур. Ва диркӀун дур ягьудинал лагмасса халкьуннал залтуравасса цаннал цӀа.

Гьирод (Хъунама) – жугьутӀнал машгьурсса паччахӀ (жула заманалуяр хьхьичӀсса 37-ку шиная – 4-ку шинайнин). Ганал заманнай Ягьудинал паччахӀлугъ Румуллал паччахӀлугърайн мютӀину, танил провинцияну диркӀссар. Гьирод Хъунаманал Заннал Къатта цӀубуккан бувну, хъунма бувну бивкӀссар.

Гьирод Антипа – му Галил ва Перей билаятирттал паччахӀри (жула заманалуяр хьхьичӀсса 4 – жула зуманалул 39 шш.), Гьирод Хъунама паччахӀналгу арсри.

Давуд – Исраэлнал яла цӀадуркма паччахӀ ивкӀссар. Га ивкӀссар Ягьудал авладраясса. Дакьавугу, тӀайлашивугу ччай, Давуд Заннал бияла бартбигьлай ивкӀссар. Муниятур Занналгу Исраэлнал паччахӀтал Давудлул авладраяту хьун байсса бивкӀсса. Махъ заманнай учӀантӀисса МасихӀгу Давудлул авладраятур икӀантӀисса тӀий бивкӀссар ягьудинал идавстал.

Дишалартту датӀулт – румуллал паччахӀлугърал хазналувун дишалартту датӀлатӀисса къуллугъчитал. Ккаккан дурмунияр ххишаласса датӀлай, гай цанмагу хайр ласлай бивкӀссар. Заннайн иман къадирхьусса румуллаха зийгу, хӀарамну арцу ляхълайгу бунутӀий, ягьудитуран гай къаххирасса бивкӀссар.

Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди (проказа). Му азар Заннал таммихӀран ккалли дайсса диркӀссар, къашайшалтгу цайми инсантураща биян къашайсса кӀанайн бакьайсса бивкӀссар. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

Забур – му диндалул 150 балай цачӀун бувсса жужри. Миннуву чӀявусса балайрду бур агьали ххассал баврихлу Зал бюхттул уллалисса, цайми бур КӀанал хъуншиву, кьудрат, ччаву чӀалачӀи дуллалисса ягу кумаг чӀа тӀисса. Ми балайрдаву чӀявуми Давуд идавсил чивчусса бивкӀссар.

Заннал Арс – укун куну буссар Инжилданий Эсайн, Га Мариямлул инсаннацӀа увну акъатӀий, Га Заннал РухӀирайну (РухӀ ал-кьуддус) ниттил ляхълуву ивхьуну ивкӀунтӀий. Му бакъассагу, Мубараксса Луттирай (Забурданий) Исраэлнал паччахӀтурайн Заннал арсру увкуну буссар.

Заннал Къатта – ягьудинал Ярусалимрайсса яла агьаммур ва мубаракмур къаттар. Ягьудинал кьурван байсса бивкӀссар так Заннал Къатлуву, байраннал гьантрайгу гай мивун батӀайсса бивкӀссар. Заннал Къатта бувну бивкӀссар Эса ан азараксса шиннардил хьхьичӀ ягьудинал цӀадурксса паччахӀтурал Давудлул ва Сулайманнул. Мунияр махъ Бабилоннал паччахӀнал Бухтнасардул (Навуходоносор) га лекьан бувну бивкӀссар. Яла га цӀуницӀакул бувссар Зоробабеллул. Эсал заманнай тӀурча га Заннал Къатта ягьудинал паччахӀ Гьирод Хъунаманал цӀубуккан бувну бивкӀссар. Заннал Къатлул диркӀссар халкь батӀайсса цаппара хӀаятру. Жула заманнул 70-ку шинал Заннал Къатта румуллал лекьа-пӀякьу бувссар, ххишала га цӀубуккангу къабувссар.

Заннал ПаччахӀлугъ – я бунагьру, я бивкӀу къабикӀантӀисса ялун дучӀантӀисса дуниял. Утта буккан бувминнаву му дунияллун лайкь хьуми яхъанантӀиссар Заннал дирхьусса низамрай. Амма му дунияллун лайкь хьунсса ххуллу Заннайн иман дирхьусса гьарца инсаннаща ласун бюхъайссар цала дакӀнивух. Заннал ПаччахӀлугърайн Ссавруннайсса ПаччахӀлугъ кунугу учайссар.

Зума дугьаву – (ягьудинал аьдатрай зума дугьаву) му хъанахъиссар ккаккан бувсса гьантрай дукра дурагу къадукаву. Мунил мурадну хъанахъиссар эбадат дуллалиманал цала дакӀнивусса буруккин Заннан чӀалачӀи баву, мунийну цала дуллалисса дуаьрду гуж даву.

Иблис – му ссавнияту Заннал экьи увтсса малаикнал цӀари. Му хъанахъиссар циняв щяйтӀантрал (жиндрал, мурдалсса рухӀирдал) бакӀчину, инсантал ххуллул тӀайламунияту баччан буллалиману ва Заннал яла оьма душманну.

Ибрагьим – му хъунисса идавстураясса цар. Мубараксса Луттирай бувсун буссар Заннал ганащал кьутӀи дурну диркӀшиву. Заннал ганал авлад «хьхьирил къун кунма» чӀяву банна куну бивкӀссар. Ибрагьимлул оьрчӀаяту байбивхьуссар жугьутӀнал, аьрабнал ва цаппара цайми миллатру.

Идавстал – ми Заннал Махъ (Калам) бавми ва му инсантуран баян буллалимири. Идавстал ягьудинан цинияргу хьхьичӀ Заннал амрурду бартбигьлан, цаннал цаннан оьбаларду къабуллан, дакӀру марцӀну бикӀан аьркиншиву лахьхьин буллай бивкӀссар. Мукун бакъахьурча, аьдатру дуручлачаврил инсаннан цичӀав мюнпат бакъассар. Тамансса идавстурал Заннал Махъ луттирдай чивчуссар, ми луттирдугу ягьудиначӀа хъуннасса сий дуну бивкӀссар.

Инсаннал Арс – МасихӀнал цӀардал цар. Укун увкуну бур Ганайн Даниял идавсил. Эсал Цайнма Цалагу чӀявуну мукун учайсса бивкӀссар. Даниял идавсил МасихӀнаяту бувсун бур, ссавнияту ливккун увкӀманая кунма, Га Заннал бюхттул увну, щала дунияллий каялувшиву дантӀиссар куну. Мукун учаврил мяънагу Цува гьаманки Гана Га Данияллул кӀицӀ увсса цинявппагу агьалинал ПаччахӀ, Цал ПаччахӀлугъ абадул абадлийсса дикӀантӀима ушиву ккаккан бавур тӀиссар.

Кьири ЧчатӀул байран – Пейсахрал хъиривсса арулва гьантлий дайсса байранни. Ми гьантрай дукралухун кьирисса кӀюла ччатӀ бакъа букан бучӀину къабивкӀссар. Ххал бува мукунма статья Пейсах байран.

Кьурван – ягьудинал диндалуву Заннан цӀа куну дуллалисса личӀи-личӀисса эбадатирттал журардур. Миннувун духлахиссар Заннайнсса щукрулун Заннал Къатлувун лавсун букӀлакӀисса къама, ччатӀ, зайтуннагь; мукунма, цащава хьусса бунагьрал ялтту учӀаву чӀа тӀий, Заннан кьурваннун биххансса хӀайван рувхӀанийтурачӀан биян баву (мукунсса хӀайван бивххун, яла щаллунма ягу мунил бутӀа ччуччайсса бивкӀссар мунинва хас бувсса кьурван ччуччай кӀанай). Эса МасихӀ ххачлий ищаву, Га ивчӀаву ва яла утта уккаву гьарца инсаннал гьарца бунагь шюшинсса хӀакьсса кьурванну хьуссар.

МарцӀ баврил эбадат – укун таржума буллалиссар грекнал «баптизма», оьруснал «крещение» тӀисса махъру. Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву. Ва эбадат дайни, инсан щинавун уххан айсса ивкӀссар.

МарцӀбай ЯхӀъя (оьрус.м. Иоанн Креститель) – му Захариял арсри. Му щинайну марцӀ баврил эбадат дуллай ивкӀмари. Инсантал щинайну марцӀ буллай, ЯхӀъя Эса МасихӀнан ххуллу хӀадур буллай ивкӀссар. Мунайн ЯхӀъя ХьхьичӀ увкӀмагу учайссар. Ххал бува мукунма статья МарцӀ баврил эбадат.

МасихӀ (оьрус.м. Мессия, Христос) – жугьутӀ мазрай ва мукъул мяъна «Заннал Язи Увгьума» дур. Ягьудинал аьдат диркӀун дур, нахӀусса кьанкь дусса нагь бакӀрайх дуккаврийну инсан ляличӀину бюхттулсса даражалийн лахъан айсса. Мусан буллусса Тавратрай, Идавстурал Луттирдай ва Забурданий бувсун буссар МасихӀ учӀаншиву ПаччахӀну ва Ххассалбайману.

Мубараксса Луттирду – ми ягьудинал хъинну ккалли байсса имандалул луттирду хъанахъиссар. Гивунгу бухлай бивкӀссар Таврат (Кьанун), Забур, Идавстурал Луттирду ва цаймигу луттирду.

Муса – хъунисса идавстураясса цар. Муса бакӀчи увну, ягьуди халкь Заннал Мисрилия (Египетнава) буккан бувссар, Мисриллал паччахӀнал лагъартшиврия ххассал бувссар. Мусан Заннал ликкан бувссар Таврат.

Нух-гьав – ххяли виттириркӀуну, инсаннал нурчӀи дишин бувсса къатта. Ганивунсса хьулу чарил нигь дирхьуну лакьайсса бивкӀссар.

Путпарас – щялусса залтурайн, миннал гьайкаллайн иман дирхьума. Ягьудитурал укун учайсса бивкӀссар лагма-ялттусса циняв халкьуннайн, Ца акъа акъасса Заннайн вих бакъаминнайн.

РувхӀанийтал – Ярусалимрайсса Заннал Къатлул къуллугъчитал. РувхӀанийтурал агьаммур бурж бивкӀссар – Заннансса кьурван булаврил эбадатру даву. Тавратрайн бувну, рувхӀанийталну зун бучӀину бивкӀссар так Гьаруннул (Мусал уссил) авладраясса инсантуран.

Саддукейтал – ягьудинал ккураннавасса цар. Ганивун буххайсса чӀявуми бивкӀссар диндалул къуллугъчитал, хъуни къатрал агьлу ва дурккусса инсантал. Гайннал яла ккалли баймур бивкӀссар Мусал Тавратрайсса ххювагу луттирай (яни Мубараксса Кьанундалий) бан ккаккан бувмур. Масала, гай вих къашайсса бивкӀссар Кьиямасса кьини дучӀаврийн, мунил хӀакъираву Тавратрай цичӀав увкуну бакъатӀий. Саддукейтал Ягьудинал Хъун Дивандалувугу хъинну махъ нанимину бивкӀссар.

Сардар – хъунисса билаятирттал ялув хӀакимшиву дуллан ивтсса румуллал вакил.

Ссуннат – Ибрагьим идавсищал Заннал дурсса кьутӀилийн бувну, бурхьнисса гьарца инсаннан аьркинну бивкӀссар ссуннат бан. Увсса оьрчӀан ссуннат байсса бивкӀссар мяйлку кьини. Эсал заманнай му кьини оьрчӀан цӀагу дизайсса диркӀссар.

Таврат (Кьанун) – му МусайхчӀин жугьутӀнал халкьуннан Заннал ликкан дурсса иман дишаврил ва оьрму бутаврил кьяйдардал (тӀул-тӀабиаьтрал, адаврал, оьрмулувусса циняв иширттал кьараллал, хӀараммунил ва хӀалалмунил) жямри. Ми кьяйдарду цачӀун дурну дуссар Мусал Луттирай – Тавратрай. Тавратрал буссар ххюва бутӀа. Гайннуй бувсун бур дуниялгу, инсангу ляхъан баврия, цалчинсса идавстурая, жугьутӀнал халкь дунияллийн буккаврия, Заннал ми халкь Мисриллал паччахӀнал лагъшиврия мурахас баврия ва миннан дулунна куну диркӀсса аьрщи дулаврия. Мукунна му Луттирай дуссар Исраэлнал халкьунан Заннал дирхьусса кьанун.

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал. Ягьудинал халкьуннаву миннал хӀурмат ва сий хъуннасса диркӀссар.

Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

Фарисейтал (бухсса жугьутӀ мазрай «батӀул хьуми», «личӀи хьуми») – ми бивкӀссар Тавратрал, буттахъал аьдатирттал тӀутӀимур цахъис даччин хьун къадиртун биттур дан, диндалул ххуллу-хха марцӀну буруччин аьркинссар тӀисса, дурккусса, дин ххирасса инсантал. Гай жяматраву хъинну махъ наними бивкӀссар. Гайннал цалагу диндалул тӀалавшинну хъинну ялув бавцӀуну дуруччайсса диркӀссар, махъминнаятугу гайннал мура тӀалавшин дайсса диркӀссар.

Ххарисса Хавар – му, МасихӀнал мукъурттийн бувну, Заннал ПаччахӀлугъ дучӀавриясса хаварди. Махъату мукун тӀун бивкӀссар Инжил Луттирайн, яни Заннал гьан увсса МасихӀ дунияллийн учӀавриясса ва, бунагьирттая мурахас бувну, инсантал ххассал бавриясса хаварданийн.

Ххачлий ищаву – инсаннан жаза баврил ца журар. Ххачлил журалийсса ттурцӀай, каруннай ва ттурцӀацӀух ялавай итабавкьусса ччаннай мярду бивщуну, инсан зурчӀай тӀутӀи айсса ивкӀссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттавугу. Ххачлий ивщума аьзаврай ивчӀаву бакъасса, хъунмур мяъна диркӀссар халкьуннал хьхьичӀ га аски-кьюкьин авугу. Амма яла-махъ гьаманки ххачлияту хьуссар Эсал ххуллу бувгьуминнан бунагьру багъишла баврил ва оьрму бивкӀулуяр ххув шаврил лишан.

Ххуллун-кьини – му ягьудинал бусравсса кьинир. Ягьудинал календарьданийн бувну, му нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Так Заннайн эбадатру дуллан бучӀи бувну бивкӀссар.

Хъунама рувхӀаний – ягьудинал диндалул къуллугъчитураву яла хъунама ивкӀссар. Цаппара эбадатру дайсса диркӀссар так мунал. Масалдаран, Заннал Къатлувусса Яла Мубаракмур КӀанайн уххан мунан бакъасса, цаманан щинчӀав бучӀину къабивкӀссар.

Хъун рувхӀанийтал – ми ягьудинал яла лавайми диндалул къуллугъчитал бивкӀссар. Эсал заманнай сайки циняв хъун рувхӀанийтал ца-кӀива авадансса къатлувасса бивкӀссар.

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду. Эсал заманнай мукунсса къатри ягьуди яхъанахъисса гьарца шагьрулий бивкӀссар. Ми къатравун бавтӀминнаяту ччиманаща бюхъайсса бивкӀссар, хьхьичӀун увккун, Мубараксса Луттирдава ци-бунугу циняннахь буккин, яла – цала бувккумунил мяъна дурчӀин дуллалисса ихтилатгу бан.

Ягьуда – Якьувлул ацӀния кӀия арснаясса цар. Ганаяту Исраэлнал тухумравасса ца байбивхьуссар. Ганал наслулийн ганал цӀанияту ягьуди тӀун бивкӀссар (Инжилданий чӀявуну мукун тӀий буссар циняв жугьутӀнайн). Исраэлнал билаятрал гай бивзмур кӀанайн Ягьуди билаят учайссар. Ягьудинал тухумраяту ивкӀссар Исраэлная яла хъунама паччахӀ Давуд ва Ганал наслулиятусса Эса МасихӀ. Яла махъ му цӀа дусса тамансса инсантал бивкӀссар, масалдаран, Кариотлиятусса Ягьуда – МасихӀ авххусса мюталим.

Ягьудинал Хъун Диван (синедрион) – му бивкӀссар ягьудинал хъунмур суд. Ганивун буххайсса бивкӀссар Хъунама рувхӀаний, рувхӀанийтал, хъунисри ва Тавратрал аьлимтал. Эсал заманнай яла агьамми Ягьудинал Хъун Дивандалул хӀукмурду румуллал сардарнал цӀакь байсса бивкӀссар.

Якьув – хъуни идавстуравасса цар. Ибрагьимлул арснал арсри. Ганал оьрчӀаяту байбивхьуссар ягьудинал ацӀния кӀивагу агьлу-авлад. Мунин бувну, ягьудинал халкьуннайн учайссар Якьувлул миллат. Заннал му миллатрайн Исраэл куну буссар.

Агьлу-авлад – ца тухумрал инсантал, ца бакӀбуттая нанисса наслу (племя).

Аьдлу – тӀайласса хӀукмурду бачин буллалаву (справедливость).

Аьламат – Заннаясса лишан, ци-бунугу хьунтӀишиву бусласисса аьш (знамение).

Аьрип (аьриф) – хъинну дурккусса, хъинну аькьлу бусса инсан.

Бияла – ци-бунугу бан, щияту-бунугу ци-бунугу тӀалав бан бюхъайшиву; Заннал бияла – цимурцаннул каши Заннахь цахьра душиву.

Вяъза (вяъза-насихӀат) – халкьуннахь диндалия бусаву, Заннал Махъ инсантурачӀан биян баву.

Жумужул ккукку – хъинну чӀирисса зат тӀисса мяъналий ишла байсса махъри.

Зайтуннагь – зайтундалул (оливалул) мурхьирал ахъулссаннуя дуккайсса нагь.

Лагъ – щил-унугу канилусса, цала ихтияр цахьра дакъасса инсан (раб).

Сувр (ссур) – Кьиямасса кьинилул баларду ливкшиву баян буллалисса труба.

ТаммихӀ – щий-бунугу хьусса тахсирданухлу багьаймур баву (наказание).

Умуд – хьул; хьуну ччимур (надежда).

Хъунисри – жяматрал бакӀчитал.

ХӀакь – дурсса даврихсса багьа.

ХӀаписар – ларайсса чиндалул аьраличу (дяъвилул къуллугъчи – офицер). Шикку кӀицӀ увну уссар ттурша аскарнал амир – румуллал мазрай центурион.

ХӀикмат – аьжаивсса, инсан махӀаттал уллалисса, хӀайран уллалисса Заннал Цала каши ккаккан дайсса иш (чудо).

ХӀукму – ссал-бунугу хӀакъираву ахир-пикри кьамул баву (постановление, решение).

Чул (чулданул) – къундалул ягу чарил авлахъ (пустыня).

ЧӀапа – щяпрая щавшсса, аьркинмур дишайсса зат (корзина).

Щахъами – лас ивкӀусса, яла щар къавхьусса хъами (вдовы).

Язи бугьан – цанма ччимур, аьркинмур ссавату-бунугу, щивату-бунугу личӀи бан (отобрать, выбрать).

+ 1:3 Иш. 1:1

* 1:5 РувхӀаний – диндалул къуллугъчи. Гьартану ххал бува глоссарийрай.

+ 1:5 Мт. 2:1,

+ 1:13 Иш. 10:4

+ 1:15 Лк. 7:28, Лк. 7:33,

+ 1:17 Мт. 11:14, Мт. 17:12-13, Мк. 1:2

+ 1:26 Мт. 2:23, ЮхӀ. 1:45, Мт. 1:16

+ 1:31 Мт. 1:20

+ 1:32 Мк. 11:10

+ 1:33 БучӀ. 11:15

+ 1:35 Мт. 18:20, Мт. 14:33

+ 1:37 Мк. 10:27

+ 1:48 Лк. 11:27

+ 1:69 Иш. 3:21,

+ 1:76 Лк. 7:26, Лк. 20:6, Мт. 3:3, Мк. 1:2-3

+ 1:77 Лк. 3:3

+ 1:79 Мт. 4:16

+ 1:80 Лк. 3:2

• 2:1 Мт. 1:18-25

+ 2:1 Иш. 5:37

+ 2:4 Лк. 1:26-27,

+ 2:9 Иш. 12:7

* 2:11 МасихӀ (Христос) тӀисса «Заннал Язи Увгьума» тӀиссар. Гьартану ххал бува глоссарийрай.

+ 2:11 Мт. 1:21,

+ 2:13 БучӀ. 5:11

+ 2:14 Лк. 19:38

+ 2:19 Лк. 2:51

* 2:22-23 Мусал Тавратрайн (Заннал Кьанундалийн) бувну, арс увсса щарсса мукьцӀалва гьантта къавхьуссаксса, марцӀ хьушиврун ккалли къадайсса диркӀссар, мукьцӀалва гьантта лавгун махъ тӀурча, мунил Заннал Къатлуву кьурван булайсса бивкӀссар.

+ 2:30 ЮхӀ. 8:12

+ 2:35 ЮхӀ. 19:25

+ 2:37 Иш. 13:2, Иш. 14:23

+ 2:39 Мт. 2:23, Лк. 1:26-27

* 2:41 Пейсах – му ягьудинал байранни, му хас дурну дуссар Мисрилия гьаврин ва лагъшиврияту мурахас шаврин.

+ 2:50 Лк. 9:45, Лк. 18:34

+ 2:51 Лк. 2:19

• 3:1 Мт. 3:1-12, Мк. 1:1-8, ЮхӀ. 1:19-28

* 3:1 Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

+ 3:1 Лк. 13:1, Лк. 23:1, Лк. 9:7

+ 3:2 Мт. 26:3, ЮхӀ. 11:49, Лк. 1:63, Лк. 1:80, ЮхӀ. 1:6-7

+ 3:7 Мт. 12:34, Мт. 23:33

+ 3:8 Лк. 16:24, ЮхӀ. 8:33

+ 3:9 Лк. 13:9, Мт. 7:19

+ 3:10 Иш. 2:37, Иш. 16:30

+ 3:11 Мт. 25:35,

* 3:12 Дишалартту датӀулт – бунагькартуран ккалли байсса бивкӀссар, гай румуллаха зий буну тӀий. Гьартану ххал бува глоссарийрай.

+ 3:14 Лк. 19:8

+ 3:15 ЮхӀ. 1:19-20

+ 3:17 Мт. 13:30

+ 3:20 Мт. 11:2, Мт. 14:1-12, Мк. 6:17-18, ЮхӀ. 3:24

• 3:21 Мт. 3:13-17, Мк. 1:9-11

+ 3:21 Иш. 7:56

+ 3:22 ЮхӀ. 1:32-33, Мк. 9:7, ЮхӀ. 12:28, Лк. 9:35,

• 3:23 Мт. 1:1-17

* 3:24 Нясав – ппухълуннал сияхӀ.

• 4:1 Мт. 4:1-11, Мк. 1:12-13

+ 4:2 Мт. 21:18

+ 4:6 БучӀ. 13:2

• 4:14 Мт. 13:53-58, Мк. 6:1-6

* 4:15 Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду.

+ 4:15 Мк. 1:21

* 4:16 Ххуллун-кьини – му ягьудинал бусравсса кьинир. Му ягьудинал календарьданийн бувну нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Заннайн эбадатру дуллан бучӀи бувну бивкӀссар.

+ 4:16 Мт. 2:23, Лк. 2:39

+ 4:23 Мт. 11:23, Мк. 2:1-12, ЮхӀ. 4:46-53

+ 4:24 ЮхӀ. 4:44

* 4:27 Аьлиша идавс – Илияс идавсил хъирив увкӀсса идавсри.

+ 4:30 ЮхӀ. 8:59, ЮхӀ. 10:39

• 4:31 Мк. 1:21-28

+ 4:31 Мт. 4:13

+ 4:32 Мт. 7:28-29

+ 4:34 Мт. 8:29, Мк. 1:23-24, Лк. 8:28, Иш. 19:15

+ 4:35 Лк. 9:42, Иш. 8:7

• 4:38 Мт. 8:14-17, Мк. 1:29-34

+ 4:41 Мт. 12:16, Мк. 3:12

• 4:42 Мк. 1:35-39

+ 4:42 Лк. 5:16

• 5:1 Мт. 4:18-22, Мк. 1:16-20

* 5:1 Геннисаретуллал бярнийн Галил бяргу, Галил хьхьиригу учайссар.

+ 5:1 Мт. 14:34, Мк. 6:53

+ 5:4 ЮхӀ. 21:6

+ 5:10 Мт. 13:47

• 5:12 Мт. 8:1-4, Мк. 1:40-45

* 5:12 Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

+ 5:12 Мк. 9:22

+ 5:14 Мт. 9:30, Мт. 17:9, Мк. 1:34, Лк. 17:14

+ 5:16 Мт. 14:23, Лк. 4:42

• 5:17 Мт. 9:1-8, Мк. 2:1-12

* 5:17 Фарисейтал ягьудинал ца диндалул партиялувусса инсантал бивкӀссар (минная гьартану бувсун буссар глоссарийрай).

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал.

+ 5:17 Лк. 6:19, Лк. 8:46

+ 5:20 Мт. 8:10, Мк. 10:52, Лк. 7:48

+ 5:21 Мт. 26:65,

* 5:24 Инсаннал Арс – МасихӀнал цӀардал ца, укун увкуну бур Ганайн Даниял идавсил. Гьартану ххал бува глоссарийрай.

• 5:27 Мт. 9:9-17, Мк. 2:13-22

+ 5:29 Лк. 19:6

+ 5:30 Лк. 15:2

+ 5:32 Лк. 15:7,

• 5:33 Мт. 9:14-17, Мк. 2:18-22

+ 5:33 Мт. 11:2, Лк. 11:1, ЮхӀ. 1:35, Лк. 18:12

+ 5:34 Мт. 25:1-13, ЮхӀ. 3:29, БучӀ. 19:7, БучӀ. 21:2

+ 5:35 Мк. 14:7, Лк. 17:22

• 6:1 Мт. 12:1-14, Мк. 2:23

+ 6:6 Мк. 1:21

+ 6:7 Лк. 14:1, Лк. 20:20

+ 6:9 Лк. 14:3

• 6:12 Мт. 10:1-4, Мк. 3:13-19

+ 6:14 Мт. 16:18, ЮхӀ. 1:42

* 6:15 Зилотхъул (грек маз) учайсса бивкӀссар, румуллал путпарас-хӀакимтал лихъан баншиврул, ярагъуннищал талан хӀадурсса инсантурайн. Симонгу хьхьичӀ гайннаятусса ца ивкӀссар. Арамей мазрай миннайн кананейтал учайссар вара мяъналий.

+ 6:15 Мт. 9:9

+ 6:16 Лк. 22:47

• 6:17 Мт. 4:23

+ 6:19 Лк. 5:17, Лк. 8:46

+ 6:21 ЮхӀ. 7:37,

+ 6:23 Иш. 5:41,

+ 6:24 Мт. 6:2,

• 6:27 Мт. 5:38-48

+ 6:28 Лк. 23:34, Иш. 7:60,

+ 6:31 Мт. 7:12

+ 6:36 Мт. 5:7

• 6:37 Мт. 7:1-5

+ 6:38 Мк. 4:24,

+ 6:39 Мт. 15:14

+ 6:40 Мт. 10:24, ЮхӀ. 13:16

• 6:43 Мт. 7:17-20, Мт. 12:33-35

+ 6:45 Мт. 15:18,

• 6:46 Мт. 7:24-27

+ 6:46 Мт. 7:22, Мт. 25:11, ЮхӀ. 13:13

• 7:1 Мт. 8:5-13

+ 7:4 Иш. 10:2

+ 7:13 Мт. 20:34

+ 7:14 Лк. 8:54

+ 7:16 Мт. 21:11

• 7:18 Мт. 11:2-19

+ 7:19 ЮхӀ. 4:25, ЮхӀ. 6:14, ЮхӀ. 11:27

+ 7:23 ЮхӀ. 6:61, ЮхӀ. 16:1

+ 7:24 Лк. 3:2

+ 7:26 Мт. 14:5, Мт. 21:26

+ 7:27 Мк. 1:2

+ 7:28 Лк. 1:15

+ 7:29 Лк. 3:12

+ 7:33 Мт. 3:4, Лк. 1:15

+ 7:34 ЮхӀ. 2:1, ЮхӀ. 12:2, Лк. 5:30

• 7:36 Мт. 26:6-13, Мк. 14:3-9, ЮхӀ. 12:1-8

+ 7:39 Лк. 15:2

+ 7:41 Мт. 18:28

+ 7:42 Мт. 6:14, Мк. 11:25-26,

* 7:46 Мажлисрайн увкӀсса хъамаличунаха ляличӀисса хӀурмат баншиврул ганал бакӀрайх кьанкь нахӀу затругу хӀаласса зайтуннагь дуккайсса диркӀссар.

+ 7:48 Лк. 5:20

+ 7:50 Лк. 8:48, Лк. 17:19, Лк. 18:42,

+ 8:1 Лк. 4:43

+ 8:2 Лк. 23:49, Мт. 27:56, Мк. 16:9, Лк. 24:10, ЮхӀ. 19:25

+ 8:3 Лк. 24:10

• 8:4 Мт. 13:1-9, Мк. 4:1-9

+ 8:8 Мт. 11:15, БучӀ. 2:7

• 8:9 Мт. 13:10-23, Мк. 4:10-25

+ 8:10 Мт. 19:11,

+ 8:11 Иш. 8:4

+ 8:14 Мт. 6:25, Мк. 10:23,

+ 8:15 ЮхӀ. 15:5

+ 8:16 Мт. 5:15, Лк. 11:33

+ 8:17 Мт. 10:26, Лк. 12:2

• 8:19 Мт. 12:46-50, Мк. 3:31-35

+ 8:19 Мк. 6:3, ЮхӀ. 2:12, ЮхӀ. 7:3, Иш. 1:14,

+ 8:21 ЮхӀ. 15:14,

• 8:22 Мт. 8:23-27, Мк. 4:35-41

+ 8:22 Мт. 8:18, Мк. 4:35

• 8:26 Мт. 8:28-34, Мк. 5:1-20

+ 8:28 Лк. 4:34

+ 8:35 Лк. 10:39

+ 8:37 Лк. 5:8, Иш. 16:39

• 8:40 Мт. 9:18-26, Мк. 5:21-43

+ 8:41 Лк. 13:14, Иш. 13:15, Иш. 18:8

+ 8:44 Мк. 3:10

+ 8:46 Лк. 5:17, Лк. 6:19

+ 8:48 Лк. 7:50,

+ 8:51 Мк. 14:33, Лк. 9:28

+ 8:52 ЮхӀ. 11:11

+ 8:54 Мк. 1:31, Мк. 9:27, Иш. 3:7, Иш. 9:41, Лк. 7:14

+ 8:56 Мк. 1:44, Мк. 9:9

• 9:1 Мт. 10:5-15, Мк. 6:7-13

+ 9:1 Лк. 6:12-16

+ 9:5 Иш. 13:51

+ 9:6 Мк. 1:15

• 9:7 Мт. 14:1-12, Мк. 6:14-29

* 9:7-8 Тетрарх (грек мазрава) – ххал бува 3:1.

Гьирод – Гьирод Антипа; му Галил ва Перей билаятирттал паччахӀри (жула заманалуяр хьхьичӀсса 4-ку – жула заманалул 39-ку шш.), Гьирод Хъунама тӀисса паччахӀналгу арсри.

+ 9:7 Лк. 3:1, Лк. 9:19

+ 9:9 Лк. 3:19-20, Лк. 23:8

• 9:10 Мт. 14:13-21, Мк. 6:30-44, ЮхӀ. 6:1-14

+ 9:10 Лк. 9:2

• 9:18 Мт. 16:13-19, Мк. 8:27-29

+ 9:19 Лк. 9:7,

+ 9:20 Лк. 22:67, ЮхӀ. 11:27

• 9:21 Мт. 16:20-28, Мк. 8:30

+ 9:22 Лк. 17:25, Лк. 18:33, Лк. 24:7, ЮхӀ. 2:19

* 9:23 НукӀузаманнул Румлив ивчӀан ансса диван кьувкьума ххачлий аьс айсса ивкӀссар, ххач цуппагу ивчӀан антӀиманал таммихӀ биттур бантӀисса кӀанайн цала биян бан аьркинну бивкӀссар. Эсал мукъурттил мяънагу: «Ттун лайкьма цала жан дулунгума хӀадурну икӀан аьркинмари», – хъанахъиссар.

+ 9:23 Мт. 10:38-39, Лк. 14:27

+ 9:25 Лк. 12:20

+ 9:27 Лк. 21:32, ЮхӀ. 21:22

• 9:28 Мт. 17:1-8, Мк. 9:2-8

+ 9:28 Мк. 14:33, Лк. 8:51

+ 9:35 Лк. 23:35,

• 9:37 Мт. 17:14-18, Мк. 9:14-27

+ 9:42 Лк. 4:35

• 9:43 Мт. 17:22-23, Мк. 9:30-32

+ 9:44 Лк. 9:22, Лк. 18:32-33

+ 9:45 Лк. 2:50, Лк. 18:34

• 9:46 Мт. 18:1-5, Мк. 9:33-40

+ 9:48 Мт. 10:40, Лк. 10:16, ЮхӀ. 13:20

+ 9:49 Мт. 7:22, Мт. 12:27, Иш. 19:13,

+ 9:50 Лк. 11:23

+ 9:51 Лк. 24:51, Иш. 1:9

+ 9:52 Мт. 10:5

* 9:53 Самари агьали ягьудинащал энадрай бивкӀссар, Ярусалим тӀурча Ягьуди билаятрал хъунмур шагьру бивкӀссар.

+ 9:54 БучӀ. 13:13

• 9:57 Мт. 8:19-22

* 9:60 Шикку «ливтӀуми» тӀисса махъ ишла буллалиссар кӀира мяъналий: 1. мяйжаннугу ливтӀуми, рухӀ дакъами; 2. дакӀурдиву Зал акъами, Заннал Махъ къабаяйми.

• 10:1 Мт. 10:7-16

+ 10:2 Мт. 9:37-38, ЮхӀ. 4:35

+ 10:3 Мт. 10:16

+ 10:9 Мк. 1:15

+ 10:11 Иш. 13:51

* 10:12 Содом шагьрулийн ганил агьулданул бувсса бунагьирттахлу бала ликкан бувну бивкӀссар.

• 10:13 Мт. 11:20-24

+ 10:13 Мк. 6:45, Мк. 8:21, Мк. 3:7

* 10:15 Сидон ва Тир бивкӀссар путпараснал (яъни Заллу-Зал къакӀулсса, КӀаннайн къамукӀрусса, вихшиву (иман) дакъасса агьалинал) шагьрурду. Капарнаум, Байт-Саида ва Гьуразин ягьудинал (имандалийн, Зал ца акъа-акъашиврийн мукӀрусса) агьалинал шагьрурдур.

+ 10:16 Мт. 10:40, Мт. 25:45, ЮхӀ. 13:20,

+ 10:17 Мк. 16:17, Иш. 5:16, Иш. 8:7, Иш. 16:18, Иш. 19:12

+ 10:18 БучӀ. 9:1, БучӀ. 12:8-9

+ 10:19 Мк. 16:18, Иш. 28:3-5

+ 10:20 БучӀ. 3:5

• 10:21 Мт. 11:25-27, Мт. 13:16-17

+ 10:22 ЮхӀ. 6:46, ЮхӀ. 7:29, ЮхӀ. 8:19, ЮхӀ. 10:15

+ 10:23 Мт. 13:16-17

+ 10:25 Лк. 18:18

+ 10:27 Мт. 22:37, Мк. 12:30

* 10:32 Ярусалимрай Заннал Къатлуву къуллугъ буллансса ихтияр так Левийл тухумрахьри диркӀсса, мунияту агьалинаву гай бусравну бивкӀссар.

* 10:33-34 Самаричув – ххал бува 9:53.

+ 10:33 ЮхӀ. 4:9, ЮхӀ. 8:48

* 10:35 Динарий – Румуллал арцу диркӀссар.

+ 10:38 ЮхӀ. 11:1, ЮхӀ. 12:2

+ 10:39 Лк. 8:35

+ 10:41 Лк. 12:25

• 11:1 Мт. 6:9-15, Мт. 7:7-11

+ 11:1 Мт. 11:2, Мк. 2:18, ЮхӀ. 1:35

+ 11:4 Мт. 26:41

+ 11:10 Мт. 18:19, Мт. 21:22, Мк. 11:24, ЮхӀ. 14:13-14,

+ 11:13 Мт. 12:34, Иш. 2:38

• 11:14 Мт. 12:22-30, Мт. 12:43-45, Мк. 3:20-27

* 11:15 Баал-Зевул – Иблислуйн учайсса цамургу цӀа.

+ 11:15 Мт. 9:34, Мт. 10:25

+ 11:16 Мк. 8:11,

+ 11:19 Лк. 9:49, Иш. 19:13

+ 11:23 Лк. 9:50

+ 11:27 Лк. 1:48

+ 11:28 ЮхӀ. 13:17,

• 11:29 Мт. 12:38-42, Мт. 16:1-4, Мк. 8:11-13

* 11:29 Юнус идавс хьхьирил нахлул оьвкьун, шанма гьантлий ганил лякьлувугу ивкӀун, сагъну-саламатну увкссар. Заннал Юнус гьан увссар Ниневиялийн, Ассириянал хъунмур шагьрулийн, агана та шагьлулул агьулданул бунагьру бакӀрайн лавсун, тавба къадарча, Заннал таммихӀ бантӀишиву баян бан.

* 11:31 Кьиблалул паччахӀ-щарсса, яъни Шебалул паччахӀ-щарсса (Шеба – му ттизаманнул Аьрабусттаннал Кьибла-Баргълагаваллил чулухалур). Га, цуппа путпарас бунувагу, Исраэлнал Заннал кьуватрайнгу, кашилийнгу КӀанайн мукӀру хьуну бивкӀссар.

+ 11:31 Мт. 12:6

• 11:33 Мт. 6:22-23

+ 11:33 Мт. 5:15, Мк. 4:21, Лк. 8:16

• 11:37 Мт. 23:1-36, Мк. 12:38-40, Лк. 20:45-47

+ 11:38 Мк. 7:3-5

+ 11:42 Лк. 18:12

+ 11:43 Лк. 14:7, Лк. 20:46

+ 11:48 Иш. 7:51-52

+ 11:49 Мт. 21:35

* 11:50-51 Гьабил ивкӀуссар цала уссу Кьабиллул. Му хьуссар инсан ивчӀаврил хьхьичӀва-хьхьичӀсса бунагь.

+ 11:50 БучӀ. 18:24,

+ 11:54 Лк. 20:20

+ 12:1 Мт. 16:6, Мк. 8:15,

+ 12:2 Мт. 10:26, Мк. 4:22, Лк. 8:17

• 12:4 Мт. 10:17-20, Мт. 10:28-33

+ 12:7 Мт. 6:26, Мт. 12:12

+ 12:8 БучӀ. 3:5

+ 12:9 Мт. 25:12,

+ 12:10 Мт. 12:31-32, Мк. 3:29

• 12:13 Мт. 6:19-21, Мт. 6:25-34

* 12:18 Кьурувалу – кьай-кьуй дишайсса, буза бишайсса, дуканмунил луртан дишайсса къатта.

+ 12:24 Мт. 10:31, Мт. 12:12

+ 12:28 Мт. 8:26, Мт. 14:31, Мт. 16:8

+ 12:32 ЮхӀ. 10:16, Лк. 22:29

+ 12:33 Мт. 19:21, Лк. 18:22

• 12:35 Мт. 24:45-51

+ 12:36 БучӀ. 3:20

+ 12:43 Мт. 25:21, ЮхӀ. 13:17

* 12:44 Мулк – цува заллусса хъуннасса аьрщи ва му аьрщарай думур.

+ 12:45 Мт. 25:5

• 12:49 Мт. 10:34-36

+ 12:50 Мк. 10:38

+ 12:51 Иш. 14:4

• 12:54 Мт. 5:25-26, Мт. 16:2-3

+ 13:1 Лк. 3:1, Лк. 23:1

+ 13:4 ЮхӀ. 9:7, ЮхӀ. 9:11

+ 13:6 Мт. 21:19, Мк. 11:13

+ 13:7 Мт. 7:19, Лк. 3:9

+ 13:10 Мт. 4:23, Мк. 6:2

+ 13:14 Лк. 8:41, Иш. 13:15, Иш. 18:8,

+ 13:15 Лк. 14:5

• 13:18 Мт. 13:31-33, Мк. 4:30-32

+ 13:19 Мт. 17:20, Лк. 17:6,

* 13:21 Аслиймур текстрай «шанна сата», яъни сайки 36 литра увкуну бур (ягу 23 кг иникӀмалул).

• 13:22 Мт. 7:13-14, Мт. 7:21-23

+ 13:25 Мт. 25:11-12

+ 13:28 Мт. 8:12

+ 13:29 Мт. 8:11,

+ 13:30 Мт. 19:30, Мт. 20:16, Мк. 10:31

• 13:31 Мт. 23:37-39

+ 13:31 Лк. 3:1, Лк. 9:7

+ 13:34 Иш. 7:52,

+ 13:35 Лк. 19:38

+ 14:1 Лк. 6:7, Лк. 20:20

+ 14:3 Мт. 12:10, Мк. 3:4

+ 14:5 Лк. 13:15

+ 14:7 Лк. 11:43

+ 14:11 Мт. 23:12, Лк. 18:14

• 14:15 Мт. 22:1-10

+ 14:15 БучӀ. 19:9

• 14:25 Мт. 10:37-38

+ 14:26 ЮхӀ. 12:25

+ 14:27 Мт. 16:24, Лк. 9:23

+ 14:34 Мт. 5:13, Мк. 9:50

+ 14:35 Мт. 11:15, Лк. 8:8, БучӀ. 2:7

• 15:1 Мт. 18:12-14

* 15:1 Дишалартту датӀулт бунагькартуран ккалли байсса бивкӀссар, гай румуллаха зий буну тӀий.

+ 15:2 Лк. 5:30, Лк. 19:7

+ 15:7 Лк. 5:31-32

+ 16:8 ЮхӀ. 12:36,

+ 16:10 Мт. 25:21, Лк. 19:17

+ 16:13 Мт. 6:24

• 16:14 Мт. 11:12-13

+ 16:16 Мт. 3:2, Лк. 4:43, Мт. 11:12-13

+ 16:17 Мт. 5:18

+ 16:18 Мт. 5:32, Мт. 19:19

+ 16:22 Мт. 18:10, Иш. 12:15

+ 16:23 Мт. 11:23, Мт. 8:11

+ 16:24 Лк. 3:8

+ 16:29 Иш. 26:22, Иш. 28:23

+ 16:31 Мт. 28:11-15, ЮхӀ. 12:10-11

• 17:1 Мт. 18:6-7, Мт. 18:21-22

+ 17:1 Лк. 22:22

+ 17:2 Мк. 9:42

+ 17:3 Мт. 18:15

+ 17:4 Мт. 6:14

+ 17:5 Мк. 9:24

+ 17:6 Мт. 17:20, Лк. 13:19

+ 17:12 Лк. 5:11,

* 17:14 Тавратрайн бувну жазан-цӀуцӀаврия хъин хьуми рувхӀанийтурачӀан лагайсса бивкӀссар, цивппа хъин шаврийн бувну, кьурван булун.

+ 17:14 Мт. 8:4, Мк. 1:44, Лк. 5:14

* 17:15-16 Ххал бува 9:53.

+ 17:16 Лк. 5:12, ЮхӀ. 4:9

+ 17:19 Мк. 10:52, Лк. 7:50,

• 17:20 Мт. 24:23-28, Мт. 24:37-41

+ 17:20 Лк. 19:11, Иш. 1:6

+ 17:22 Лк. 5:35, ЮхӀ. 8:56

+ 17:23 Мк. 13:21, Лк. 21:28

+ 17:25 Лк. 9:22

* 17:27 Мусал Луттирай (Тавратрай) буссар, НухӀлул тӀюпандалул заманнай щалла дуниял щинахьхьун ларгссар ва НухӀлул тухум бакъасса ххассал къавхьуссар, тӀий.

+ 17:31 Мк. 13:15

* 17:32 Содом шагьру бухлаган бан хьхьичӀ Заннал увкуну бивкӀссар ЛутӀлухь, цала кулпатгу бувцуну, га шагьрулия насу, куну. Шагьрулух махъунмай мабургари, куну, дюъгу дирхьуну диркӀссар. Амма ЛутӀлул щарсса махъуннай дурургссар ва гацӀана цӀийл ттурцӀайн дуркссар.

+ 17:33 Мт. 10:39

+ 18:1 Лк. 21:36,

+ 18:7 БучӀ. 6:10, Мк. 13:20,

+ 18:9 Лк. 16:15

+ 18:10 Иш. 3:1

+ 18:11 Мт. 6:5

+ 18:12 Лк. 5:33, Лк. 11:42

+ 18:14 Мт. 23:12, Лк. 14:11

• 18:15 Мт. 19:13-15, Мк. 10:13-16

+ 18:17 Мт. 18:3

• 18:18 Мт. 19:16-30, Мк. 10:17-31

+ 18:18 Лк. 10:25

+ 18:22 Лк. 12:33

+ 18:27 Мк. 14:36

+ 18:28 Лк. 5:11

+ 18:29 Лк. 14:26

• 18:31 Мт. 20:17-19, Мк. 10:32-34

+ 18:33 Лк. 9:22, Лк. 24:7, ЮхӀ. 2:19

+ 18:34 Лк. 2:50, Лк. 9:45

• 18:35 Мт. 20:29-34, Мк. 10:46-52

* 18:38 Давудлул Арс – му МасихӀнал цӀардаватусса цари. Идавстурал бувсмунийн бувну, учӀантӀиссар, тӀисса МасихӀ Давуд паччахӀнал авладраятусса икӀан аьркинну ивкӀссар.

+ 18:38 Мт. 22:42, Лк. 1:32

+ 18:42 Лк. 7:50,

+ 19:7 Лк. 5:30, Лк. 15:2

+ 19:8 Лк. 3:14

+ 19:9 Лк. 3:8, ЮхӀ. 8:33, ЮхӀ. 8:39

• 19:11 Мт. 25:14-30

+ 19:11 Лк. 17:20, Иш. 1:6

+ 19:14 ЮхӀ. 15:8

+ 19:17 Лк. 16:10

+ 19:26 Мт. 13:12

+ 19:27 Мт. 22:7, Лк. 20:16

• 19:28 Мт. 21:1-11, Мк. 11:1-11, ЮхӀ. 12:12-19

+ 19:29 Иш. 1:12

+ 19:39 Мт. 21:15-16

+ 19:41 ЮхӀ. 11:35

+ 19:44 Лк. 21:6

• 19:45 Мт. 21:12-17, Мк. 11:15-19, ЮхӀ. 2:13-22

• 20:1 Мт. 21:23-27, Мк. 11:27-33

+ 20:2 Иш. 4:7

+ 20:4 Лк. 3:3

+ 20:5 Лк. 7:30

+ 20:6 Лк. 7:26, Лк. 9:8

• 20:9 Мт. 21:33-46, Мк. 12:1-12

+ 20:9 Мк. 13:34

+ 20:12 Лк. 11:48-49

+ 20:13 Мт. 3:17,

+ 20:16 Иш. 13:46

• 20:19 Мт. 22:15-22, Мк. 12:13-17

+ 20:20 Лк. 6:7, Лк. 14:1, Лк. 11:54

+ 20:22 Мт. 17:24-25

+ 20:23 Мк. 7:6, Лк. 12:1

* 20:23-24 Динарий – Румуллал арцур.

• 20:27 Мт. 22:23-33, Мк. 12:18-27

+ 20:27 Иш. 23:8

+ 20:40 Мт. 22:46

• 20:41 Мт. 22:41-46, Мк. 12:35-40

+ 20:41 Лк. 1:32, Лк. 18:38

+ 20:42 Иш. 2:34-35

* 20:46 Шикку… лахъи лаххияртту… увкуну буссар «таллит» тӀисса лахъисса, ягьудинал динчитурал дуаь дуллалийни бакӀрайн дутайсса карщуйн.

+ 20:46 Лк. 11:43

• 21:1 Мк. 12:41-44

+ 21:1 Мт. 27:6, ЮхӀ. 8:20

• 21:5 Мт. 24:1-14, Мк. 13:1-13

+ 21:6 Лк. 19:44

+ 21:10 БучӀ. 6:4

+ 21:11 Иш. 11:28, БучӀ. 6:8, БучӀ. 6:12

+ 21:12 Иш. 4:3, Иш. 17:6, Иш. 18:12, Иш. 24:1, Иш. 25:6

+ 21:15 Иш. 6:10

+ 21:18 Иш. 27:34

• 21:20 Мт. 24:15-21, Мк. 13:14-19

+ 21:23 Мт. 27:25,

+ 21:24 БучӀ. 11:2

• 21:25 Мт. 24:29-31, Мк. 13:24-27

• 21:29 Мт. 24:32-35, Мк. 13:28-31

+ 21:32 Лк. 9:27

+ 21:36 Мт. 25:13, Лк. 18:1,

+ 21:37 Мт. 21:23, Мт. 26:55

• 22:1 Мт. 26:1-5, Мт. 26:14-16, Мк. 14:1-2, Мк. 14:10-11, ЮхӀ. 11:45-53

* 22:1 Пейсах – му ягьудинал байранни, му хас дурну дуссар Мисрилия гьаврин ва лагъшиврияту мурахас шаврин. Кьири ЧчатӀул байран дайдишайсса диркӀссар Пейсах байрандалул хъиривмур кьини. Гьартану ххал бува глоссарийрай.

+ 22:3 ЮхӀ. 13:2

+ 22:6 Иш. 1:16

• 22:7 Мт. 26:17-25, Мк. 14:12-21, ЮхӀ. 13:21-30

• 22:14 Мт. 26:26-30, Мк. 14:22-26,

+ 22:16 БучӀ. 19:9

+ 22:19 ЮхӀ. 6:51,

* 22:20 Тавратрай увкуну буссар, кьурвандалун бихлахисса хӀайвандалул оьтту аьркинсса Занналгу, ягьудинал халкьунналгу дянивсса кьутӀи цӀакь даншиврулли куну. Шикку Эсал бувсун бур Заннал ва инсантурал дянивсса ЦӀусса КьутӀи Цала оьттуйну цӀакь дуллалишиву.

+ 22:21 ЮхӀ. 13:18

+ 22:22 Иш. 2:23

• 22:24 Мт. 18:1-5, Мк. 9:33-37, Лк. 9:46-50

+ 22:26 Мт. 20:26, Мк. 10:43-44

+ 22:27 Мт. 20:28, ЮхӀ. 13:4-5

+ 22:29 Лк. 12:32

* 22:30 Тах – паччахӀ цала хъуншиврий щяикӀайсса кӀану (оьрус мазрай трон).

+ 22:30 Мт. 19:28, БучӀ. 3:21

• 22:31 Мт. 26:31-35, Мк. 14:27-31, ЮхӀ. 13:36-38

+ 22:32 ЮхӀ. 17:9

+ 22:33 ЮхӀ. 21:19, Иш. 12:4

+ 22:35 Лк. 9:3, Лк. 10:4

• 22:39 Мт. 26:36-46, Мк. 14:32-42

+ 22:40 Мт. 6:13

+ 22:42 Мк. 10:38, ЮхӀ. 18:11, Мт. 6:10

+ 22:43 Мт. 4:11, Мк. 1:13

• 22:47 Мт. 26:47-56, Мк. 14:43-50, ЮхӀ. 18:3-11

+ 22:47 Иш. 1:16

+ 22:49 Лк. 22:38

+ 22:53 Лк. 20:1,

• 22:54 Мт. 26:57-58, Мт. 26:69-75, Мк. 14:53-54, Мк. 14:66-72, ЮхӀ. 18:12-18, ЮхӀ. 18:25-27

+ 22:61 Лк. 22:34

• 22:63 Мт. 26:67-68, Мк. 14:65

• 22:66 Мт. 26:59-66, Мк. 14:55-64, ЮхӀ. 18:19-24

* 22:66 Ягьудинал Хъун Диван бивкӀссар ягьудинал хъунмур суд. Гьартану ххал бува глоссарийрай.

+ 22:69 Мк. 16:19, Иш. 7:56,

+ 22:71 Мт. 9:3, ЮхӀ. 10:36

• 23:1 Мт. 27:1-2, Мт. 27:11-14, Мк. 15:1-5, ЮхӀ. 18:28-30

+ 23:1 Лк. 3:1, Лк. 13:1, Иш. 3:13, Иш. 4:27,

+ 23:2 Иш. 17:7, Лк. 20:25

+ 23:3 Мт. 2:2

+ 23:4 ЮхӀ. 18:38, ЮхӀ. 19:4,

* 23:7 Гьирод – Гьирод Антипа; му Галил ва Перей билаятирттал паччахӀри (жула заманалуяр хьхьичӀсса 4 – жула заманалул 39 шш.), Гьирод Хъунама паччахӀналгу арсри.

+ 23:7 Лк. 3:1, Лк. 9:7

+ 23:8 Лк. 9:9

• 23:13 Мт. 27:15-26, Мк. 15:6-15, ЮхӀ. 18:39

• 23:26 Мт. 27:32-44, Мк. 15:21-32, ЮхӀ. 19:17-27

+ 23:29 Мк. 13:17, Лк. 21:23

+ 23:30 БучӀ. 6:16

+ 23:34 Иш. 7:60,

+ 23:35 Лк. 9:35, ЮхӀ. 10:18

+ 23:41 Лк. 23:4,

• 23:44 Мт. 27:45-56, Мк. 15:33-41, ЮхӀ. 19:28-30

* 23:44-45 Заннал Къатлуву пардав руртун личӀи бувну бивкӀссар шинай цал Хъунама рувхӀаний акъасса, цама цучӀав уххан къабучӀисса кӀану.

+ 23:46 Иш. 7:59

+ 23:48 Лк. 18:13

+ 23:49 Лк. 8:2

• 23:50 Мт. 27:57-61, Мк. 15:42-47, ЮхӀ. 19:38-42

• 24:1 Мт. 28:1-10, Мк. 16:1-8, ЮхӀ. 20:1-10

* 24:1 ЖугьутӀнал нюжмар алхӀат кьинилияту дайдишайссар.

+ 24:4 ЮхӀ. 20:12

+ 24:7 Лк. 9:22, Лк. 18:33, ЮхӀ. 2:19

+ 24:8 ЮхӀ. 2:22

+ 24:10 Мк. 15:40, Лк. 8:2-3

+ 24:11 Мк. 16:11

• 24:13 Мк. 16:12-13

+ 24:16 ЮхӀ. 20:14

+ 24:18 ЮхӀ. 19:25

+ 24:20 Иш. 2:23

+ 24:27 Иш. 8:35

+ 24:30 Лк. 9:16

• 24:36 Мт. 28:16-20, Мк. 16:14-18, ЮхӀ. 20:19-23, Иш. 1:6-8

* 24:37 Дарс дизлан – личӀи-личӀисса, мяйжанну дакъасса затру дусса кунна чӀалан.

+ 24:37 Мт. 14:26, Мк. 6:49

+ 24:41 ЮхӀ. 21:5

+ 24:45 Иш. 16:14

+ 24:46 Лк. 24:27

+ 24:48 Иш. 1:8

+ 24:49 ЮхӀ. 14:26, Иш. 1:8, Иш. 1:4, Иш. 2:4

• 24:50 Мк. 16:19-20, Иш. 1:9-11

+ 24:50 Мт. 21:17, Лк. 19:29, ЮхӀ. 11:18, Иш. 1:9

+ 24:52 Мт. 28:9

+ 24:53 Иш. 2:46, Иш. 3:1, Иш. 5:21